Taiwan aai China akee2gaumeh tha? | Hurihaa.mv\nޓައިވާނާއި ޗައިނާއަކީ ދެ ގައުމެއްތަ؟\nLast updated on 09 Oct 2021, 13:59\nޓައިވާންގެ ވެރިރަށް ޓައިޕޭގެ މަލަތި. ޗައިނާއިން ދައުވާކުރަނީ ޓައިވާނަކީ ޗައިނާގެ ބައެއް ކަމަށް.\nޓައިވާނުގެ މީހުން ދެކޭ ގޮތުގައި ޗައިނާއަކީ އެ ގައުމުގެ ބައެކެވެ. ޗައިނާގެ މައި ބައްރާ ވަކިން އޮންނަ ޓައިވާނަކީ މުޅި ގައުމުގެ ހަގީގީ ސަރުކާރު ހިނގާ ބިމެވެ. ޗައިނާއިން ވެސް ދެކެނީ ޓައިވާނަކީ ޗައިނާ އާ ވަކިވެވެން ނެތް އެ ގައުމުގެ ބައެއް ކަމަށެވެ.\n"ވަން ޗައިނާ" ސިޔާސަތަކީ ޓައިވާނާ ހޮންގްކޮންގް ހިމެނޭހެން ޗައިނާގެ އެއްވެސް ސަރަހައްދެއް ވަކި ވެގެންދިޔަ ނުދިނުމަށްޓަކައި އެމީހުން ގެންގުޅޭ ވަރުގަދަ ސިޔާސަތެކެވެ. އެ ސިޔާސަތު ގަބޫލު ނުކުރާ ބަޔަކާ ޗައިނާ ސަރުކާރުން ގުޅުމެއް ނުބާއްވާނެ އެވެ. އެހެންކަމުން ޗައިނާ އާއެކު ސިޔާސީ ގުޅުން ބާއްވާ އެއްވެސް ގައުމަކުން ޓައިވާން ރަސްމީ ގޮތުން ވަކި ގައުމެއްގެ ގޮތުގައި ގަބޫލެއް ނުކުރެ އެވެ.\nދުނިޔޭގެ މިނިވަން ދައުލަތްތައް ތަމްސީލު ކުރާ ޔުންއިޓެޑް ނޭޝަންސް (އދ)ގެ މެންބަރު ކަން ނުވަތަ އޮބްޒާވަރު ކަން ވެސް ޓައިވާނަކަށް ނޯވެ އެވެ. އެހެންކަމުން ރަސްމީ ހައިސިއްޔަތުން ޓައިވާނަކީ ޗައިނާގެ ބައެކެވެ.\nޓައިވާނާ ޗައިނާ ވަކިވުން\n1912 ވަނަ އަހަރު ޗައިނާގައި ޝިންގް ހައި އިންގިލާބު ގެނެވުނުއިރު ޓައިވާން އޮތީ ޖަޕާނުގެ ދަށުގަ އެވެ.\nޖަޕާނުގެ ދަށަށް ޓައިވާން ދިޔައީ 1894 ން 1895 އަށް ހިނގި ޗައިނާ ޖަޕާން (ސިނޯ- ޖަޕަނީޒް) ހަނގުރާމައިގަ އެވެ. ޝިންގް ހައި އިންގިލާބަށްފަހު ޗައިނާގައި 2000 އަހަރަށް ވުރެ ގިނަ ޒަމާނަކަށް ދެމިގެން ދިޔަ އިމްޕީރިއަލް ވެރިކަމަށް ނިމުން އައިސް ރިޕަބްލިކް އޮފް ޗައިނާގެ ނަމުގައި ޗައިނާ އަލުން ވުޖޫދަށް އަ އެވެ. ރިޕަބްލިކް އޮފް ޗައިނާގެ ނަމުގައި އުފެދުނު ޗައިނާ ސަރުކާރަށް ގިނަ ދުވަސްތަކެއް ނުވަނީސް ތަފާތު މައްސަލަތަކާ ކުރިމަތިވެ، ބާރު ގަދަވަމުން ދިޔަ ކޮމިއުނިސްޓުންނާ ހަނގުރާމަ ކުރަން ޖެހުނެވެ. މި ހަނގުރާމަ ޒަމާންތަކަކަށް ދިގު ދެމިގެން ދިއުމަށް ފަހު ޗައިނާގެ މައި ބައްރު އެއްކޮށް ކޮމިއުނިސްޓުންގެ އަތް ދަށަށް ދިޔަ އެވެ.\nރިޕަބްލިކް އޮފް ޗައިނާގެ އިސް ލީޑަރުން ޓައިވާނަށް ބަދަލުވެ، ވަގުތީ ގޮތުން ޓައިވާނަކީ ރިޕަބްލިކް އޮފް ޗައިނާގެ ވެރިރަށް ކަމަށް ކަނޑައެޅި އެވެ. މުޅި ޗައިނާގެ ގާނޫނީ ސަރުކާރަކީ އެމީހުން ކަމަށް ޓައިވާނުގައި ގާއިމްވެ އޮތް ސަރުކާރުން ދައުވާ ކުރަމުން ގެންދިޔަ އެވެ.\nހަނގުރާމައަށް ފަހު ކަން ހިނގިގޮތް\nރިޕްބްލިކް އޮފް ޗައިނާގެ ވަގުތީ ވެރި ރަށަކީ ޓައިވާން ކަމަށް ކަނޑައަޅައި ރިޕަބްލިކް އޮފް ޗައިނާގެ ސަރުކާރުން ދައުވާކުރަމުން ދަނިކޮށް ހަނގުރާމައިން މޮޅުވި ކޮމިއުނިސްޓުން ޗައިނާގެ މައި ބައްރުގައި ޕީޕަލްސް ރިޕަބްލިކް އޮފް ޗައިނާގެ ނަމުގައި ވެރިކަމެއް ގާއިމުކުރި އެވެ. ދުވަސްތަކެއް ވަންދެން ޗައިނާގެ ޝަރުއީ ވެރިންނަކީ ކޮން ބައެއްކަން ކަނޑައެޅުމުގައި ދުނިޔޭގެ ތާއީދު ހޯދުމުގައި ދެފަރާތުން ކުރަމުން ގެންދިޔަ މަސައްކަތް އެންމެ ފަހުން ނިމުނީ އޮކްޓޯބަރު 5، 1971 ގައި ޔުނައިޓެޑް ނޭޝަންސް އިން ޕީޕަލްސް ރިޕަބްލިކް އޮފް ޗައިނާ ބަލައިގަތުމުންނެވެ. އެހިސާބުން ފެށިގެން ޓައިވާނުގައި އޮތް ރިޕަބްލިކް އޮފް ޗައިނާއިން ޔުނައިޓެޑް ނޭޝަންސްގައި ތަމްސީލު ކުރަމުން ދިޔަ ގޮނޑި އެމީހުނަށް ގެއްލި، ޕީޕަލްސް ރިޕަބްލިކް އޮފް ޗައިނާއަށް އެގޮނޑި ލިބުނެވެ.\nޗައިނާގެ މައި ބައްރުގައި ގާއިމުވެފައިވާ ޕިޕަލްސް ރިޕަބްލިކް އޮފް ޗައިނާއިން ޓައިވާން ވެސް ހިމެނޭހެން ގައުމުގެ ޝަރުއީ މިލްކުވެރިކަން ހޯދިކަމުގައި ވިޔަސް ޓައިވާނާއި ޗައިނާގެ މެދުގައި އުފެދިފައިވާ ދެބައިވުމަށް ނިމުމެއް ނާދެ އެވެ. ދެ ގައުމުން ވެސް އުންމީދުކުރަނީ ސުލްހަ ވެރިކަމާއެކު ދެ ގައުމު އެއް ގައުމަކަށް ވުމަށެވެ.\nރިޕަބްލިކް އޮފް ޗައިނާ އާއެކު ރަސްމީ ގޮތުން ގުޅުން ގާއިމް ކޮށްފައި ވަނީ އެންމެ 14 ގައުމުންނެވެ. އެއީ ވަރަށް ކުދިކުދި ގައުމުތަކެކެވެ. އެމެރިކާ އާއި ހުޅަނގުގެ ގައުމުތަކުން ރިޕަބްލިކް އޮފް ޗައިނާ ވަކި ގައުމެއްގެ ގޮތުގައި ބަލައި ނުގަތްކަމަށް ވިޔަސް އެ ގައުމާއެކު ގާތް ގުޅުމެއް ބާއްވަމުންދެ އެވެ. އެންމެ ބޮޑު ސަބަބަކީ ޗައިނާގެ ކޮމިއުނިޒަމާ އެގައުމުތަކުން ދެކޮޅުވުމެވެ.\nދުނިޔޭގެ ބޮޑެތި ގައުމުތަކުގެ ބަހަކީ ޗައިނާ އާއި ޓާއިވާނުގެ މައްސަލަ ހަމަޖައްސަން ޖެހެނީ ދެ ގައުމުގެ ރައްޔިތުންގެ ޚިޔާލުގެ މައްޗަށް ސުލްހަވެރި ގޮތުގައި ކަމެވެ. ޗައިނާގެ ފަރާތުން އަތުވެދާނެ ހަމަލަޔަކުން ދިފާއުވުމުގެ ކުޅަދާނަކަން ހާސިލްކޮށް ދިނުމުގެނަމުގައި އެމެރިކާއިން އަންނަނީ ޓައިވާނަށް ގިނަ އަދަދެއްގެ ހަތިޔާރު ވިއްކަމުންނެވެ.\nދޭތެރެ ދޭތެރެއިން ޗައިނާއިން ޓައިވާނުގެ ސަރަހައްދަށް ހަނގުރާމަ މަތީ މަނަވަރުތަކާއި މަތިންދާ ބޯޓުތައް ފޮނުވަ އެވެ. އެފަދަ ކޮންމެ ފަހަރަކު އެމެރިކާއިން އެކަމާ ބެހެ އެވެ. އިތުރު ހަތިޔާރު ވިއްކުމަށް މަގު ހޯދަ އެވެ.\nޗައިނާގެ މައި ސަރަހައްދުން ވަކިވެފައިވާ ޓައިވާނުގެ މުސްތަގުބަލް ނޭނގުމެއްގެ ތެރޭގައި އޮންނަތާ އެތައް ޒަމާނެއް ވެއްޖެ އެވެ. ރަސްމީ ގޮތުން ޓައިވާނާ ޗައިނާއަކީ އެއް ގައުމެކެވެ. ނަމަވެސް ވާދަވެރި ބާރުތަކުން ޗައިނާގެ ކުރިއެރުމަށް ހުރަސް އެޅުމުގެ ގޮތުން ބޭނުންކުރާ ހަތިޔާރަކަށް ޓައިވާން ދަނީ ހަދަމުންނެވެ.\nރިޕޯޓް ދުނިޔެ ޓައިވާން ޗައިނާ\nނުކުރެވޭނެއޭ 1 week ago\nޓައިވާނަކީ އެއީ ޗައިނާގެ ބައެކޭ އެއީ ޗައިނާގައި ޑިމޮކްރަސީ އަށް ވެރިކަން ކުރާނެ ކަމަށް ބުނެ ޗައިނާ އާއި ހަވާލުވެ މުޅި ޗައިނާ މިހާރު އެމްޑީޕީން ރާއްޖޭގެ ބަޖެޓް ބަނޑުއަޅާލި ގޮތަށް މުޅި ޗައިނާގެ ދައުލަތުގެ ފައިސާ ބަނޑުއަޅާލައިގެން ޗައިނާގައި ގޭންގް ސްޓައިލަށް ވެރިކަން ކުރަން އުޅުނު ބަޔެކޭ ރައްޔިތުން ނިކުމެ އެމެން ފަހާލުމުން ފިލަން އެމެން ދުވެ ގޮސް ތިބީ ތައިވާނުގައޭ އެއީ ޗައިނާގެ ބައެކޭ ޗައިނާއޭ އެއީ އެވަކި ނުކުރެވޭނެއޭ...


BREAKING NEWS: Masthvaathakethi Beynunkuraa Meehunge "Cafe" Akun Meehaku Hayyaru Koffi - Vaguthu\nކެފޭ އުސޫލުން މަސްތުވާތަކެތި ބޭނުންކުރާ މީހުން ވަންނަ ތަނަކުން މަސްތުވާތަކެއްޗާއިއެކު މީހަކު ހައްޔަރުކޮށްފިއެވެ.\nފުލުހުން ވިދާޅުވީ މއ.ކުއްޅަފިލާގެއަށް ފުލުހުން މިއަދު ވަދެ އެތަން ފާސްކޮށް ފަސް ޕެކެޓް މަސްތުވާތަކެއްޗާއި އެކު މީހަކު ހައްޔަރު ކޮށްފައިވާ ކަމަށެވެ.\nއެގެއަކީ ކެފޭ އުސޫލުން މަސްތުވާތަކެތި ބޭނުންކުރާ މީހުން އާއްމުކޮށް ވަދެ އުޅޭ ތަނަކަށް ވާތީ އެކަން ހުއްޓުވުމުގެ ގޮތުން ދޭތެރެދޭތެރެއިން ފުލުހުން ވަދެ ބަލައި ފާސްކުރުން ކުރިއަށް ގެންދާ ކަމަށް ފުލުހުން ވިދާޅުވިއެވެ. "އެގޮތުން މިއަދުވެސް ބަލައި ފާސްކޮށް މަސްތުވާތަކެތި ކަމަށް ބެލެވޭ އެއްޗެއް ހުރި ފަސް ޕެކެޓާއި އެކު މީހަކު ފުލުހުންގެ ބެލުމުގެ ދަށަށް ގެނެސްފައިވޭ." ފުލުހުން ވިދާޅުވިއެވެ.\nކެފޭ ހިންގާ އުސޫލުން މަސްތުވާތަކެތީގެ ވިޔަފާރިކޮށް، އެ ބޭނުންކުރުމުގެ ފުރުސަތު ދޭ މާލޭގެ ބައެއް ގެތައް މިދިޔަ އަހަރު ފަހުކޮޅު ފުލުހުން ވަރަށް ގިނައިން ފާސްކޮށް ގިނަ ބަޔަކު ހައްޔަރު ވެސް ކޮށްފައި ވެއެވެ. ނަމަވެސް ފަހަކަށް އައިސް އެފަދަ ގެތައް ފާސްކުރާ ކަމުގެ މައުލޫމާތެއް ފުލުހުން ނުދެއެވެ.\nކެފޭ ހިންގާ އުސޫލުން މަސްތުވާތަކެތީގެ ވިޔަފާރިކޮށް، އެބޭނުންކުރުމުގެ ފުރުސަތު ދޭ ގެތައް އާއްމުކޮށް ހަދާފައި ހުންނަނީ ސެކިއުރިޓީ ވަރުގަދަ ގޭޓްތައް ހަރުކޮށްގެންނެވެ. ބޭނުމަކީ ފުލުހުންނަށް ފަސޭހަ އިން ނުވަދެވޭނެ ގޮތް ހެދުމެވެ. އެ ގެތަކުގައި މަސްތުވާތަކެތި ބޭނުން ކުރަން ތިބެން ހާއްސަ ކޮޓަރިތައް ހަދާފައި ހުރެއެވެ. ގޮނޑި އާއި މޭޒް ބަހައްޓައި އެތަންތަން ހުންނަނީ ކެފޭއެއް ގޮތަށް ހަދައިފަ އެވެ. އެތަންތަން ހުންނަނީ މަސްތުވާތަކެތި ގަނެގެން އެ ތަންތަނުގެ ތެރޭގައި ބޭނުން ކުރަން ތިބެވޭ ގޮތަށެވެ.\nމާޗް 21, 2021 19:11\nހައްޔަރު ކޮށްފި އެވެ. ދޫކޮށްލައިފި އެވެ.\nމާޗް 21, 2021 19:16\nތަކުރާރުކޮް ތިޔަ ތަނެއް ބަސްޓު ތިޔަ ވަނީ މިސަރުކާރުން ކުރުވާކަމަކަށްވީމަ އެހެންނޫނީ ތަކުރާރުވާކަށްނުޖެހޭނެ\nމާޗް 21, 2021 19:41\nދެން ސަރުކާރުން ކީއްވެ ހުއްދަ ބާތިލް ނުކުރަނީ. އެޖެންޑާ19 ތަފާތުވާނެ\nމާޗް 22, 2021 00:21\nމަސްތުވާ ވަބާ ރައްޖެގަ ވަކި ހިއްޕުވާލީ ދިގު 30 އަހަރުގެ ވެރިޔާގެ ދެބޭން އިސްވެ ތިބެގެން. އެއްވެސް އެޖެންޑާ އެއްނޫން\nމާޗް 21, 2021 20:14\nއަސްލު ތީ ތަރައްޤީ ! ތަރައްޤީގައި ތަރައްޤީވެފަހުރި ޤައުމުތަކާ އެއްހަމަ ކުރުމަށް ކުރެވޭ މަސައްކަތް ތީވެސް! ތި ވަރަށް ސަޅި ! ސަތޭކަ ޕަސެންޓު މުސްލިމް ޤައުމެއްމީ ! %100 މުސްލިމް ޤައުމެއް ނޯންނާނެ މިވަރަށް މަސްތުވާތަކެތި ތިލަވާ ! މިވަރަށް އެ ބައިވަރުގެ ޚަބަރުތައް ކޮންމެ ދުވަހަކު ލިޔެލަން ފުރުސަތުލިބޭނީ ވެސް ސްޓޮކްގަ ރަނގަޅު އަދަދެއް ރޯދައަށް ގެނެސް ހުރީމައޭ އެނގޭތޯ ؟\nމާޗް 21, 2021 22:22\nރޯދަޔަށް ގެނައި ސްޓޮކް ހއ އަށް\nމާޗް 22, 2021 12:51\nމިގައައުމުގަ މައިގަނޑު ގޮތެއްގައި ޒުވާނުންގެ އަހުލާގާއި ސުލޫގު ހަލާކާކު ކުރަނީ މިކެފޭތަކާއި ރެސްޓޯރަންޓުތައް ލަސްގަޑިއައް ދަންމައިގެން... ކޮފީ ބޮއިގެން ގެައްދާއިރު އަނބިމީހާ އަދި ދަރިންކޮޅު ނިދާފަ ދެން ނިދާފަ ހޭލާނީ މެންދުރައް އޮފީސްތަކައް ދަންޏާ ދެވެނީ ގަޑި ކެހިގެން ގޮސް ސޮއިކޮއްފަ އަނެއްކާ ކޮފޯައް..ކޮން އަޖުލާގެއްތޮ ކޮންމަދައް ކަތެއްތޯ ކުެެވޭނީ....ސޯލިހު އެކަންކަން އެގެންދަވަނި ރަނގަޅައް ބަޔަކައް ހަޖަމު ނުވިޔަސް....އަދި މިކެފޭތަކާ ރެސްޓޯރަންޓް ލަސްގަޑީ ގައި ހުޅުވާފަ ބެހެއްޓުމުން ...އެކކަހަލަ....މައްސަލަ...މީގެ ތެރޭ..މަސްތުވާތަކެތީގެ މައްސަލަ، މާރަމާރީ، ހަށިބިއްކުން، ވައްކަން ކޮންކަމެއްތޯ ނެތީ...މިހާރަރަކައް އައިސް ގެގެ ތެރޭގަ ކަހަލަ ގޮތަކައް ކުދިކުދި ކެފޭ ހަދައިގެން ގޭގެއިން ދޮރުންބޭރައް މީހަކައް ކުޑަކުއްޖަކައް ބޮނެރިލެވެކައްނޮވެ ޕޭމަންޓްމަތޯ ސިނގިރެޓް ބޯން ބައިހަދާފަ ތޮބެނޮ......މީ އަލެ ދޮގެއްތޯ....


އިތުބާރު ގެއްލުވާ ނުލާ…2 | Esfiya - Dhivehi Vaahaka Site\nނީނާގެ މޫނު ރަތްވެގެން ދިޔައެވެ. އެއްޗެއް ނުބުނެވެނީސް ފޮޓޯގައި އެވާ މީހާގެ އަސްލު އައިސް ނީނާމެންގެ ކުރިމައްޗަށް ހުއްޓުނެވެ.\nރާއިފް ނީނާމެންގެ ކުރިމައްޗަށް ހުއްޓިފައި އެމީހުންނަށް ބަލާލިއެވެ. ނީނާގެ މޫނަށް ބަލާލުމާއެކު ރާއިފްގެ ހަރަކާތް އިރުކޮޅަކަށް ހުއްޓުނެވެ. ނީނާގެ ރީތިކަން އެވަގުތު ރާއިފްއަށް ފާހަގަ ކުރެވުނެވެ. ނީނާގެ ބޮލުން ފެށިގެން ފަޔާ ހަމައަށް ރާއިފްއަށް ބަލާލެވުނީ ބޭއިޚްތިޔާރުގައެވެ. ފެނުނު ކޮންމެ ސިފައަކާމެދު ރާއިފް ހިތްހަމަ ޖެހުނެވެ. ނީނާގެ ދިގު އިސްތަށިގަނޑެވެ. އެންމެ ދޮން ނޫން މޫނާ ބޮޑު ދެލޮލެވެ. ނީނާ ލައިގެން އިން ހަރުވާޅު ހެދުންވެސް ރާއިފްއަށް ކަމުދިޔައެވެ.\n“ކަމަކުތަ ބައްޕަ ހޯދަނީ؟” އިރުކޮޅެއް ފަހުން ރާއިފް އަހާލިއެވެ.\n“ނިޒާރުބެއަށް އެނގޭނެ އަހަރެންގެ ބައްޕަ. ވަރަށް ކުރިން ބައްޕައާ ނިޒާރުބެ ބައްދަލުވީ. ނިޒާރުބޭ ބުނެފަ އޮތީ ކަމަކު ޖެހިއްޖެއްޔާ އަންނާށޭ، ކޮށްދޭނަމޭ. ބައްޕަ ވަރަށް ބަލިވެގެން…” ނީނާ ނުބުނެ ހުއްޓާލިއެވެ.\n“ކޮންކަހަލަ ބައްޔެއްތަ؟” އިށީންނަމުން ރާއިފް އަހާލިއެވެ.\nނީނާ އެހުރިހާ ވާހަކައެއް ރާއިފްއަށް ކިޔާދިނެވެ.\n“ބައްޕަގެ ރައްޓެހިން ވަރަށް ގިނަވާނެ. އެކަމަކު ތިމީހެއް އަހަންނަކަށް ނޭނގުނު. ތީ ކޮން ކުއްޖެއްތަ؟ ބައްޕައަކީ ކޮން ރަށަކު މީހެއް؟ ކިހިނެއް އަހަރެންގެ ބައްޕައާ ދިމާވީ؟” ރާއިފް އަހާލިއެވެ.\n“އަހަންނަށް ކިޔަނީ ނީނާ. މީ ލަމްޔާ. އަހަރެންގެ ބައްޕައަށް ކިޔަނީ ރަޝީދު…..” ނީނާ، ރަޝީދުއާ ނިޒާރު ދިމާވިގޮތް ރާއިފްއަށް ކިޔާދިނެވެ.\nއެވާހަކަތައް އަޑު އަހަމުން ދިޔަ ވަރަކަށް ރާއިފް ދިޔައީ ރުޅި ގަދަވަމުންނެވެ. އެފަހަރު ނިޒާރު އެރަށުން އައިސް ކަންތައް ދިމާވި ގޮތް ވަނީ ރާއިފްއަށް ކިޔާދީފައެވެ. އޭގެފަހުން ރާއިފް އެރަށު މީހުންދެކެ ވަރަށް ރުޅިއާދެއެވެ. އޭރުއްސުރެ ބައްޕައާ މެދު އެގޮތަށް ކަންތައް ކުރި މީހުން ދެކެ ރާއިފް ނަފްރަތު ކުރެއެވެ. އެރަށުގެ ނަން އަޑު އިވުނަސް ރުޅި އާދެއެވެ.\n“އެހެންވީމަ ތީ އަހަރެންގެ ބައްޕަ މަރުވާން ދޫކޮށްލި ރަށު މީހުންދޯ؟” ނީނާގެ ވާހަކަ ނިމުމުން ރާއިފް އަހާލިއެވެ.\nނީނާއާ ލަމްޔާ އެކަކު އަނެކަކަށް ބަލާލިއެވެ.\n“އަހަރެންގެ އުމުރުން ސޯޅަ އަހަރުގަ ބައްޕަ އެދަތުރުން އައިސް އަހަރެންނަށް ތިހުރިހާ ވާހަކައެއް ކިޔާދިނީއްސުރެ އަހަރެން ވަރަށް ރުޅި އާދޭ ތިރަށު މީހުންދެކެ. އެއީ އަހަރެންގެ ބައްޕަ ކުރި ކަމެއް ނޫނޭ. މީހަކު ވިހެއުމުގެ ތެރޭގަ މަރުވުން އެއީ މީހަކު ކުރާނެ ކަމެއްތަ؟ އެރަށު މީހުން ބައްޕަ ދެކެ ރުޅި އައީ ބައްޕަ ދައްތައާ އިނދެފަ ދައްތަ ބަލިވެ އިނީމަ ދޫކޮށްލާފަ ދިޔައީޔޭ ކިޔާފަ… ބައްޕަ ދިޔަ އިރަކު ނޭނގެޔޭ ދައްތަ އިނީ ބަލިވެ ކަމެއް.\nއެކަމަކު އެކަމާ ތިރަށު މީހުން އަހަރެންގެ ބައްޕައަށް އެވަރަށް އަނިޔާ ވެފަ އޮތް އިރުވެސް އަޅާނުލާ ދޫކޮށްލާފަ އޮތީ. އެދުވަހު އަހަރެންގެ ބައްޕަ މަރުވި ނަމަ ކާކު ޒިންމާ ވާނީ؟\nއަހަރެންގެ ބައްޕައަކީ ވަރަށް ހިތްހެޔޮ މީހެއް، ކޮންމެ މީހަކު އަޔަސް ވެވެން އޮތް އެހީއެއް ބައްޕަ ވެދޭނެ. ބައްޕަ ބުނާތީ އަހަރެންވެސް ތިހެން އަންނަ މީހުންނަށް އެހީވަން. އެކަމަކު އަހަރެންގެ ބައްޕައަށް އެހާ އިހާނެތިކޮށް ކަންތައް ކުރި ބަޔަކަށް އަހަންނެއް އެހީއެއް ނުވާނަން” ތެދުވެފައި ރާއިފް ބުންޏެވެ.\n“ތިކަމާ ނީނާއާ ކޮންކަމެއް؟ ނީނާގެ ބައްޕައަކީ އެރަށު މީހެއް ނޫނޭ” ނީނާއާ އެކީ ތެދުވަމުން ލަމްޔާ ބުންޏެވެ.\n“އެކަމަކު ނީނާގެ މަންމައަކީ އެރަށު މީހެއްނު؟ ނީނާއަކީ އެރަށު މީހެއްނު؟ އަހަރެން ބޭނުމެއް ނޫން އެރަށާ ގުޅުން ހުރި މީހަކާ އަނގައިންވެސް ބުނާކަށް” ރާއިފް ބުނެލިއެވެ.\nނީނާއަށް ރޮވެން ފެށިއެވެ. ލޮލުން ކަރުނަ އަންނަން ފެށިއެވެ.\n“ތީ ހާދަ ހެއްވާ މީހެކޭ… ހާލެއްގަ ޖެހިގެން މީހަކު އެހީއަކަށް އެދިގެން އައިމަ ތީތަ ތިވަރުގެ މުއްސަނދިން ކަންތައް ކުރާ ގޮތަކީ؟ އެމީހެއްގެ އާއިލާއާ ރަށާ ގައުމަށް ދަންދެން ކޮށްފަ ހުރި ކަންތައް ބަލާފަތަ އެހީ ވެވެނީ؟ ތީ ހަމަ މާލޭގެ މުއްސަނދިންގެ ފާޑު… އަތުގަ ފައިސާ ހުރިއްޔާ މީހާ ހުންނާނީ ތިން ގުނައަށް ބޮޑުވެފަ. ހީވާނީ—”\n“އަހަންނާ ދިމާއަށް ކިތަންމެ އެއްޗިއްސެއް ކިޔަސް އަހަރެންގެ ނިންމުން ބަދަލެއް ނުވާނެ. އެންމެ ރަނގަޅު ވާނީ ތިދެކުދިން ދެން ދިޔައިއްޔާ” ލަމްޔާގެ ވާހަކަ މެދު ކަނޑާލަމުން ރާއިފް ބުނެލިއެވެ. އަދި ފަރުވާ ކުޑަ ގޮތަކަށް ނީނާއަށް ބަލާލާފައި ދާން އުޅުނެވެ.\n“ތިބުނީ އެދުވަހު ނިޒާރުބޭ މަރުވި ނަމަ ޒިންމާ ވާނީ ކާކުހޭ… މިއަދު އަހަރެންގެ ބައްޕަ މަރުވެއްޖެއްޔާ ކާކު ޒިންމާ ވާނީ؟ އެދުވަހު އަހަރެންގެ ބައްޕަ އެހީ ނުވިނަމަ މިއަދު ނިޒާރުބޭ ދުނިޔޭގަ ހުންނާނެ ކަމެއް ކާކަށް އެނގެނީ؟” ރާއިފް ގޮސްގޮސް ހުއްޓާ ނީނާ އަހާލުމުން ރާއިފް އެނބުރިފައި ނީނާއަށް ބަލާލިއެވެ.\n“ޕްލީޒް… އެދުވަހު އަހަރެންގެ ބައްޕަ ކޮށްދިން ކަންތައް ހަނދާން ކޮށްލާފަ، އެކަމުގެ ބަދަލެއްގެ ގޮތުގަ… ހެޔޮ ދަރަންޏެއް ގޮތަށް ވިޔަސް…” ރޮވިފައި ހުރެ ނީނާ ބުންޏެވެ.\nރާއިފް ނީނާއާ ދިމާއަށް ބަލަން އިރުކޮޅަކު ހުއްޓެވެ.\n“އަހަރެން ދަރަންޏެއް ގޮތަށް ދީފިއްޔާ އެ ދައްކާނީ ކިހިނެއް؟” ރާއިފް އަހާލިއެވެ.\n“ކޮންމެވެސް ގޮތެއް ހޯދާނަން…” ލޯ ފޮހެލާފައި ނީނާ ބުންޏެވެ.\n“ކިހާ ވަރަކަށް ކިޔަވައިގެން ތިހިރީ؟” އިރުކޮޅަކު ވިސްނަން ހުރެފައި ރާއިފް އަހާލިއެވެ.\n“ރަށުން އޭ ލެވެލް ހެދިން…” ރާއިފް އެކުރި ސުވާލާމެދު ހައިރާން ވެފަ ހުރެ ނީނާ ޖަވާބު ދިނެވެ.\n“ރިޒަލްޓް ލިބިއްޖެތަ؟” ރާއިފް އެހިއެވެ.\n“އަދި ނުލިބޭ…” ނީނާ ބުންޏެވެ.\n“އަހަރެން ޖޮބެއް ދީފާނަން—”\n“އެހެން ކަމެއް ނުކޮށްދިނަސް ހެޔޮ. ބައްޕައަށް ބޭސް ކުރެވޭނެ ވަރުގެ ލޯނެއް ލިބެނިކޮށް އެންމެ ރަނގަޅު… އެވަރުން ފުދޭ. ކޮންމެސް ގޮތަކުން އަލުން އަނބުރާ އެދައްކާނެ ގޮތެއް އަހަރެން ހޯދާނަން” ރާއިފް ބުނަން އުޅުނު އެއްޗެއް ފުރިހަމަ ވިޔަ ނުދީ ނީނާ ބުނެލިއެވެ. އެއާ އެކު ރާއިފް އައީ ރުޅިއެވެ.\n“ނުހޯދިއްޖެއްޔާ…؟ މަސައްކަތް ބޭކާރު ވެއްޖެއްޔާ…؟ އަހަރެން ޖޮބެއް ދޭން މިއުޅެނީ ނީނާއާ މެދު ވިސްނާފައެއް ނޫން… އަހަރެންގެ އަމިއްލަ ފައިދާއަށް. އެފައިސާ އަހަންނަށް އަނބުރާ ލިބޭނެކަން ޔަގީން ކުރަން ވެގެން” ރުޅި އައިސް ހުރެ ނީނާއާ ދިމާއަށް ފިޔަވަޅެއް އަޅާލަމުން ރާއިފް ބުންޏެވެ.\n“އެއީ ކިހިނެއް؟” ލަމްޔާ އަހާލިއެވެ.\n“މުސާރަ ދޭއިރު ކޮންމެ މަހަކު ވަކިވަރެއް ކަނޑާނީ… އޭރުން އަހަންނަށް ޔަގީން ވާނީ” ރާއިފް ބުނެލިއެވެ.\nނީނާ ކައިރިއަށްވެސް ރުޅި އައެވެ.\n“މިބުނީނު ކޮންމެ ގޮތަކުން ވިޔަސް އަހަރެން އެ އަނބުރާ ދައްކާނަމޭ. ތިހާ އަމިއްލަ އެދުން ބޮޑު މީހެއްގެ ދަށުން ވަޒީފާގަ އުޅޭކަށް އަހަރެން ބޭނުމެއް ނޫން. އަހަންނަށް އެހެން ވަޒީފާއެއް ލިބިދާނެ” ނީނާ ބުނެލިއެވެ.\nނީނާ އެހެން ބުނުމުން ރާއިފް ބޭނުންވީ ކޮންމެ ގޮތެއް ހަދާފައި ނަމަވެސް ރާއިފްގެ ދަށުން ނީނާ މަސައްކަތް ކުރުވާށެވެ.\n“އަހަރެން ނީނާ ބޭނުން ވާ ވަރަށް ފައިސާ ދީފާނަން… އެކަމަކު ޝަރުތަކީ އަހަރެންގެ އޮފީހުގަ ނީނާ އަހަރެންގެ ސެކްރެޓަރީއެއްގެ ވަޒީފާ އަދާ ކުރުން. ނީނާ ނަގާ ފައިސާގެ އަދަދު ހަމަވަންދެން. ގަބޫލު ނޫނިއްޔާ އަހަންނަށް ބުނެވޭނީ ސޮރީއޭ!” ސޯފާގައި އިށީނދެ ހަމަޖެހިލާފައި ނީނާއަށް ބަލާލަމުން ރާއިފް ބުނެލިއެވެ.\nނީނާ އެއްޗެއް ނުބުނެ ރާއިފްއާ ދިމާއަށް ބަލަން ހުއްޓެވެ.\n“ބޭނުންތަ؟ ނޫނީ ނުބޭނުންތަ؟” އިރުކޮޅެއް ފަހުން ރާއިފް އަހާލިއެވެ.\n“އެހެން ގޮތެއް ނެތް ކަން އެނގޭތީއެއްނު ތިހެން ތިހެދީވެސް…” ނީނާ ބުނެލިއެވެ.\n“މާދަމާއިން ފެށިގެން ކޮންމެ ދުވަހަކު ހެނދުނު އަށެއް ޖަހާ އިރަށް އޮފީހަށް އާދޭ… މާދަމާ އޮފީހަށް ގޮއްސަ އަހަރެން ފައިސާ ހަވާލު ކުރާނަން” ރާއިފް ތެދުވިއެވެ. އަދި ކުރިމަތީ ހުރި ކޮފީޓޭބަލް މަތިން ކާޑެއް ނަގާ ނީނާއަށް ދިއްކޮށްލިއެވެ. “މީ އޮފީހުގެ އެޑްރެސް. ގަޑިއަށް އަންނާތި! ގަޑިޖެހޭ ކޮންމެ ދުވަހަކަށް މުސާރައިން ކެނޑޭނެ” އެހެން ބުނެފައި ނީނާގެ ޖަވާބަކަށް އިންތިޒާރު ނުކޮށް ރާއިފް ކޮޓަރިއަށް ވަދެ ދޮރު ލައްޕާލިއެވެ.\nރުޅިއައިސް ރަތްވެފައި ރާއިފް ދިޔަތަން ބަލަން ނީނާ ހުއްޓެވެ. ބަލާވެސް ނުލާ ރާއިފް ދިން ކާޑު އަތުތެރެއަށްލާ ބޮނޑިކޮށްލިއެވެ.\n“ނީނާ…” ލަމްޔާ ގޮވާލިއެވެ. އަދި ނީނާގެ އަތުގައި ހިފައިގެން އެގެއިން ނިކުތެވެ. މަގުމައްޗަށް ނިކުމެވުމާއެކު ނީނާ މޫނުގައި އަތް އަޅާފައި ރޯން ފެށިއެވެ.\n“ނީނާ…” ލަމްޔާ އަނެއްކާވެސް ގޮވާލިއެވެ.\n“އަހަރެން ކުޑަކޮށްވެސް ހިތަކަށް ނާރާ ނިޒާރުބޭގެ ދަރިއެއް އެހާ ފޮނި ވެދާނެއެކޭ… އަހަރެން ދެން ޖެހޭނީ އޭނަގެ ދަށުން މަސައްކަތް ކުރަން…! އެއަށް ވުރެ ރަނގަޅުވީސް ކަންނޭނގެ މަގުމަތި ކުނިކަހަން ޖެހުނު ނަމަވެސް…” ރުއިން ހުއްޓާލާފައި މޫނު ފޮހެލަމުން ނީނާ ބުނެލިއެވެ.\n“އެކަމަކު އޭރުން ނީނާ ބައްޕައަށް ބޭސް ކުރާނެ ލާރިއެއް ނުލިބޭނެއެއްނު؟” ލަމްޔާ މަޑުމަޑުން ބުނެލިއެވެ.\n“ހިތަށް އެރީ ނޫނެކޭ ބުނާނެ އެއްގޮތްވެސް އޮތް ނަމައޭ… ނިޒާރުބޭ މާލޭގަ ހުރިނަމަ… ނިޒާރުބޭ ހާދަ ރަނގަޅޭ، އެކަމަކު އެހެރީ ދަރިއެއް…! ލާރި ފުނިފުނި މަތީ ބޮޑުވީމަ ކަންނޭނގެ އެހާ ފޮނީ… ގެފުރާ ލާރިއާ ރީތި ސިފަޔަކާ ލިބުނަކަސް އެހާ ވަރު ވާކަށް ނުވާނެއެއްނު…؟” ނީނާ އައިސްފައި ހުރި ރުޅީގައި ހިތަށް އައިހާ އެއްޗެއް ކިޔަމުން ދިޔައެވެ.\nރާއިފް ވަދެ އެނދުގައި އިށީނެވެ. ނިޒާރުއާ މެދު އެރަށު މީހުން ކަންތައް ކުރި ގޮތް ހިތަށް އެރުމުން ރުޅިއައިސް ދަތްކުނޑި ވިކާލެވުނެވެ. އެވަގުތު އެހުރިހާ ރުޅިއެއް އަމާޒުވީ ނީނާއަށެވެ. ރާއިފް ކަންތައް ކުރި ގޮތް ނިޒާރުއަށް އެނގިއްޖެ ނަމަ ނިޒާރު ރުޅި އަންނާނެކަން ރާއިފްއަށް އެނގެއެވެ. ނަމަވެސް ރާއިފްއާ ނިޒާރުއާ ވަރަށް ތަފާތެވެ. ނިޒާރުއަކީ ރުޅި މަޑު، ވަރަށް ފަސޭހައިން ކަނތައްތައް ހަނދާން ނައްތާލާ، އެހާ ފަސޭހައިން މީހުންނަށް މާފުވެސް ކުރާ މީހެކެވެ. ރާއިފް އެއާ ތަފާތެވެ. ކުށެއް ކޮށްފި މީހަކަށް ރާއިފް އެހާ ފަސޭހައިން މާފެއް ނުކުރެއެވެ. އަދި ރާއިފް ނުރުހޭ ކަމެއް ވެއްޖެ ނަމަ އެހާ އަވަހަށް ރުޅިވެސް އާދެއެވެ.\nރާއިފްގެ ފަރާތުން ފައިސާގެ އެހީ ނޫން އެހެން އެއްވެސް އެހީއެއް ބޭނުން ނޫން ކަމަށް ނީނާ ބުނުމުން ރާއިފް ބޭނުންވީ ކޮންމެ ގޮތަކުން ނަމަވެސް އެ ގޮތްދޫނުކުރާ އަންހެން ކުއްޖާއަށް ރާއިފްގެ ހުށަހެޅުން ގަބޫލު ކުރުމަށް މަޖުބޫރު ކުރާށެވެ. އެހެން ގޮތެއް ނެތުމުން ނީނާ އެވަޒީފާއަށް ނިކުންނަން އެއްބަސް ވުމުން ރާއިފްއަށް އާދަޔާޚިލާފް ހިތްހަމަ ޖެހުމެއް ލިބުނެވެ.\nއެކަމާ ވިސްނަން ފެށުމުން ރާއިފް އަނެއްކާވެސް ރުޅި އަންނަން ފެށިއެވެ. އެހެންވެ ގޭން ނިކުތީ އޮފީހަށް ދާށެވެ. ގެޔާ މާ ދުރުނޫން ހިސާބެއްގައި ނިނާއާ ލަމްޔާ ތިބިތަން ރާއިފްއަށް ފެނުނެވެ. ނަމަވެސް ރާއިފް އެ މީހުން ތިބި ދިމާލަށް ދިޔައީ އެހެން ވެގެނެއް ނޫނެވެ. ރާއިފްގެ ސައިކަލް ހުރީ އެތާ ކަމަށް ވާތީއެވެ. ނީނާއާ ލަމްޔާ ތިބީ ރާއިފްއަށް ފުރަގަސް ދީގެން ކަމުން އެދެމީހުންނަކަށް ރާއިފް އަންނަ ތަނެއް ނުފެނެއެވެ.\n“އެހާ ބޮޑާ މީހެއްގެ ދަށުން މަސައްކަތް ކުރަން ވެއްޖެއްޔާ އަހަރެން މޮޔަވެދާނެ… ތިމާ ވަރުގެ މީހަކު ނެތިގެން…” ނީނާމެންނާ ހަމަވި އިރަށް ނީނާ ބުނި އަޑު ރާއިފްއަށް އިވުނެވެ.\n“ވަޒީފާދޭ މީހާއާ ދިމާއަށް ތިހެން އެއްޗެހި ކިޔަންޏާ ވަޒީފާ ގެއްލިދާނެ… އަހަރެންގެ ހިޔާލު ބަދަލު ވެދާނެ” އެހިސާބަށް މަޑުކޮށްލާފައި ރާއިފް ބުނެލިއެވެ.\nރާއިފްގެ އަޑަށް ނީނާއާ ލަމްޔާ ބަލާލިއެވެ. ނީނާއާ ރާއިފް އެކަކު އަނެކަކަށް ބަލަހައްޓައިގެން ތިއްބެވެ. އެވަގުތު ވެސް ރާއިފްއަށް ނީނާގެ ރީތި ކަމާމެދު ހިތާހިތުން ތައުރީފް ކޮށްލެވުނެވެ.\nނީނާ އެއްވެސް އެއްޗެއް ނުބުނެ ލަމްޔާގެ އަތުގައި ހިފައިގެން ހިނގައިގަތެވެ.\nއެދުވަހު ރަޝީދު ކައިރިއަށް ގޮސްފައި ނީނާ ރަޝީދު ގާތު އެދުވަހުގެ އެއްވެސް ވާހަކައެއް ނުބުނެއެވެ. ނިޒާރުމެން ގެޔަށް ދިޔަ ވާހަކައެއްވެސް، އަދި ރާއިފްއާ ދިމާވެ، ރާއިފް ކަންތައް ކުރި ގޮތުގެ ވާހަކައެއްވެސް ނުބުނެއެވެ. ހަމައެކަނި ބުނި ވާހަކައަކީ ނީނާއަށް ވަޒީފާއެއް ލިބުނު ވާހަކައެވެ. އެވާހަކަ ބުނުމުން ރަޝީދު ވަރަށް އުފާ ވިއެވެ.\nރަޝީދު ހޮސްޕިޓަލުގައި އެޑްމިޓްކޮށްފައި ނީނާ ހުރީ ލަމްޔާ ކިޔަވަން ހުންނަ ގޭގައެވެ. އެރޭ ހޮސްޕިޓަލުގައި ރަޝީދު ކައިރީ ހޭލާ އިނދެފައި ފަތިހު ނީނާ ލަމްޔާމެން ގެޔަށް ގޮސް ފެންވަރާ ހަދައިގެން އޮފީހަށް ދާން ތައްޔާރު ވިއެވެ. ނީނާ ލަމްޔާއާ އެކީ ޓެކްސީއެއްގައި ރާއިފްގެ އޮފީހަށް ދިޔައީ ފުރަތަމަ ދުވަސް ވީމައެވެ. އެހިސާބަށް ނީނާ ފޭބުމުން ލަމްޔާ ދިޔައީއެވެ.\nނީނާ އެތެރެއަށް ވަން އިރު ރާއިފް ރިސެޕްޝަން ކައިރީ ހުއްޓެވެ. ނީނާ ފެނުމާ އެކު ރާއިފް އަތުކުރީ ގަޑިއަށް ބަލާލިއެވެ. ނީނާއަށްވެސް ގަޑި ބަލާލެވުނެވެ. އޭރު އަށެއް ޖަހަން ތިން މިނެޓް ހުއްޓެވެ. ރާއިފް އަތުގެ އިޝާރާތުން ނީނާ ގާތު އައުމަށް ބުންޏެވެ. ނީނާ ރާއިފް ކައިރިއަށް ދިޔައެވެ.\n“މީ އަލަށް ޖޮއިން ކުރި ކުއްޖެއް… ނީނާ، އަހަރެންގެ ސެކްރެޓަރީ” އެތާ ތިބި އެހެން މުވައްޒަފުންނަށް ރާއިފް ނީނާ ތަޢާރަފް ކޮށްދިނެވެ. ރާއިފް އެތެރެއަށް ހިނގައިގަތުމުން ހަދާނެ ގޮތެއް ނޭނގިފައި ނީނާ ހުއްޓެވެ. ވަކި ހިސާބަކަށް ގޮސްފައި ރާއިފް އެނބުރި ބަލާލިއެވެ.\n“ނީނާ… އާދޭ” ރާއިފް ގޮވާލިއެވެ. އަނެއްކާވެސް ހިނގައިގަތެވެ. ނީނާ ޖެހިލުން ވެފައި ހުރެ ރާއިފްގެ ފަހަތުން ދިޔައެވެ. ރާއިފްގެ ކެބިންއަށް ރާއިފް ވަނުމުން ނީނާވެސް ވަނެވެ.\n“މީ އަހަރެންގެ ކެބިން…” އެތެރެއަށް ވަދެފައި ރާއިފް ބުންޏެވެ. ނީނާ ވަށައިގެން ބަލާލިއެވެ. އެ ކެބިން ކުޑަ ނަމަވެސް ވަރަށް ރީއްޗެވެ. ދެފަރާތުގައި ދެމޭޒު، އެއްމޭޒު އަނެއް މޭޒާ ކުރިމަތި ވާ ގޮތަށް ހުއްޓެވެ. އެތަނުން އެއް މޭޒުމަތީގައި ފައިލްތަކަކާ ލެޕްޓޮޕެއް ހުއްޓެވެ. ނުބުނި ނަމަވެސް އެއީ ރާއިފްގެ މޭޒުކަން ނީނާއަށް އެނގުނެވެ.\n“މީ ނީނާގެ މޭޒު” ހުސްކޮށް ހުރި މޭޒު ދައްކާލާފައި ރާއިފް ބުންޏެވެ.\n“ކިހާ އިރަކު އޮފީސް ނިމެނީ؟” ނީނާ އަހާލިއެވެ.\n“ގަޑިއަކީ ހެނދުނު އަށަކުން ހަވީރު ހަތަރަކަށް. އެކަމަކު މަސައްކަތް ހުރިއްޔާ ހައެއް ޖަހަންދެންވެސް އަދި އަށެއް ޖަހަންދެންވެސް މަޑުކުރަން ޖެހިދާނެ… މަޑު ކުރުން މަޖުބޫރެއް ނޫން، އޯވަރޓައިމްއަށް މަޑުކުރާނީ… ދެން މެންދުރު ބާރައިން އެކަކަށް ލަންޗް ބްރޭކް… އިތުރު ގަޑީގެ މަސައްކަތް ކުރާ ދުވަހެއް ވިއްޔާ ހަވީރުވެސް ބްރޭކްއެއް ލިބޭނެ” ރާއިފް ކިޔާ ދިނެވެ. ނީނާ އިތުރު ސުވާލެއް ނުކޮށް ހުއްޓެވެ.\n“ނީނާ ކުރަންޖެހޭ މަސައްކަތް ފަހުން ބުނެދޭނަން، އެއިޓް ފޯޓީއަށް އެބައޮތް މީޓިންގއަކަށް ދާން” ރާއިފް ގެނައި ދަބަސް ހުޅުވާލަމުން ބުންޏެވެ.\n“އެއްޗެއް އަހާލަންތަ؟” ނީނާ އަހާލިއެވެ. ރާއިފް ނީނާއަށް ބަލާލާފައި ބޯޖަހާލިއެވެ. “ބައްޕަ ދޫކޮށްލަންދެން އަހަރެން…” ނީނާއަށް ބުނާކަށް ނުކެރުނެވެ.\nHere s the 2nd part.. hope readers like thiss too…\nwowwwwwwwwwwwww marsha i love it not like hehehe…any ways aslu v v story reethi…waitin4the next part\ni think i am the first..yeyyyy heyyy\nMi part ves v v v reethi ?? waiting for the next part ingey swyty ?\nWow.. nice story eh… i luv it…. Waiting4nxt partt:) all the best Marsha….\nAlhe mi vaahakaige3vana bai kobaatha? V kiyaalaa hithun hama v reethi mivaahaka gos oi hisaabu.\nCan’t wait… wish to read soon\nHaadha lhahey up kuraLhe\nMi vaahaka kyn\nދިމާވި އާދަޔާ ޚިލާފް ޒުވާނާ (ސަތޭކަ އެއްވަނަބައި)\nބިރުވެރި ލޯބި December 21, 2021\nFeatured ޅެން ލޯބި September 28, 2021\nލޯބި April 22, 2019\nހިތާމަ ލޯބި September 27, 2017


"Yageen nuvanyaa dhidha nunagaathi" | Mihaaru\nމިދިޔަ އަހަރު ފީފާ ކޮންފެޑެރޭޝަން މެޗެއްގެ ތެރެއިން ރެފްރީ އަކު ނިންމުމެއް ނިންމަން ވީއޭއާރްގެ އެހީ ހޯދަނީ.-- ފޮޓޯ: އޭއެފްޕީ\n"ޔަގީން ނުވަންޏާ ދިދަ ނުނަގާތި"\n13 ޖޫން 2018 - 11:56\nމޮސްކޯ (ޖޫން 13) –ވީޑިއޯ އެސިސްޓަންޓް ރެފްރީ (ވީއޭއާރް) އަށް ރަނގަޅު ނިންމުން ނިންމަން ފުރުސަތު ދިނުމުގެ ގޮތުން، އޮފްސައިޑްކަން އެއްކޮށް ކަށަވަރުނުވާ ހާލަތްތަކުގައި ދިދަ ނުނަގަން ވޯލްޑް ކަޕުގެ އެސިސްޓަންޓް ރެފްރީންނަށް ފީފާ ރެފްރީސް ކޮމިޓީގެ ޗެއާމަން ޕިއަރްލުއިޖީ ކޮލީނާ އަންގައިފި އެވެ.\nމި ފަހަރުގެ ވޯލްޑް ކަޕުގައި ފުރަތަމަ ފަހަރަށް ވީއޭއާރް ބޭނުންކުރަން ވަނީ ނިންމައިފަ އެވެ. ވީއޭއާރް އަކީ ވީޑިއޯ ރީޕްލޭ މެދުވެރިކޮށް ރެފްރީ އާއި އެސިސްޓަންޓް ރެފްރީންގެ ނިންމުންތައް ބެލޭ ސިސްޓަމެކެވެ. އެގޮތުން މެޗުގައި ހިނގި ކަމަކާ މެދު ސުވާލެއް އުފެދިއްޖެ ނަމަ ނުވަތަ ސުވާލެއް އުފައްދައިފި ނަމަ ވީޑިއޯ ބަލައިގެން އެ ނިންމުން ނިންމަން ނުވަތަ އަލުން ނިންމަން ފުރުސަތު ލިބޭނެ އެވެ.\n"ބައެއް އެސިސްޓަންޓް ރެފްރީން ދިދަ ނަގާތަން ނުފެންޏާ، އެއީ އޭނާ ގޯހެއް ހަދަނީކީ ނޫން. އެއީ ދިދަ ނުނަގަން އޭނާ އަށް އަންގާފައިވާ އެންގުމަށް އިހުތިރާމްކުރަނީ،" ކޮލީނާ ބުންޏެވެ.\nއޭނާ ބުނީ ވަރަށް ރަނގަޅު ހަމަލައެއް އުފައްދަނިކޮށް ޔަގީންނުވާ ހާލަތެއްގައި އެސިސްޓަންޓް ރެފްރީ ދިދަ ނަގައިފި ނަމަ ހުރިހާ ކަމެއް ހުއްޓޭނެ ކަމަށެވެ. އެކަމަކު އެ ހާލަތުގައި އޭނާ ދިދަ ނުނަގައިފި ނަމަ، ވީޑިއޯ ރީޕްލޭ ބޭނުންކޮށްގެން ބަލައި އެއީ އޮފްސައިޑަކަށް ވާ ނަމަ ގޯލް ކެންސަލްކުރުމުގެ ފުރުސަތު އޮންނާނެ ކަމަށާއި އަދި އޮފްސައިޑް ނޫން ނަމަ ގޯލް ބަލައިގަނެވޭނެ ކަމަށެވެ. މާނައަކީ އެއްވެސް ކޮޅަކަށް ގެއްލުމެއް ނެތުމެވެ.\nވީއޭއާރް މިހާރު ވެސް އިޓާލިއަން ލީގާއި ޖަރުމަނު ލީގު އަދި އިންގްލެންޑުގެ ބައެއް މުބާރާތްތަކުގައި ވެސް ބޭނުންކުރެ އެވެ. އަންނަ ސީޒަނުގައި ސްޕެނިޝް ލީގާއި ފްރެންޗް ލީގުގައި ވެސް ބޭނުންކުރާނެ އެވެ.


Raajjeygai furathama faharah kunin karantu ufahdhan fashaifi | Mihaaru\nރާއްޖޭގައި ފުރަތަމަ ފަހަރަށް ކުނިން ކަރަންޓް އުފައްދަން ފަށައިފި\n22 ޖުލައި 2019 - 23:22\nއެންވަޔަރްމަންޓް މިނިސްޓަރު ޑރ. ހުސެއިން ރަޝީދު ހަސަން "މިހާރު" އަށް ވިދާޅުވީ ރ. ވަންދޫގައި ކުނިން ކަރަންޓު އުފައްދަން ފެށުމާއެކު، ކުންޏަކީ އާމްދަނީ ލިބޭ އެއްޗަކަށް ހެދުމަށް ސަރުކާރުން ވީ ވައުދު ފުއްދެން ފެށުނީ ކަމަށެވެ. މިއީ ތާރީހީ ކާމިޔާބެއް ކަމަށް ވިދާޅުވި އެވެ.\nކުނިން ކަރަންޓު އުފައްދަން ފެށި ވަންދޫ ރީޖަނަލް ވޭސްޓް މެނޭޖްމަންޓް ސެންޓަރަކީ ނ. ރ. ބ. އަދި ޅ. އަތޮޅުގައި އުފެދޭ ކުނި ނައްތާލަން ގާއިމްކޮށްފައިވާ ތަނެކެވެ.\nމިނިސްޓަރު ވިދާޅުވީ އެކަން ކުރަނީ ކުނި އަންދައިގެން ކަރަންޓު އުފެދޭ ގޮތަށް ވޭސްޓް އެނާޖީ ޕްލާންޓެއް ގާއިމްކޮށްގެން ކަމަށެވެ. އެ މަސައްކަތް ކުރަނީ، މިނިސްޓަރު ވިދާޅުވިގޮތުގައި، ކުނި އަންދައިގެން އުފެދޭ ހޫނުން، ފެނުން އާވި އުފައްދައިގެން އެ އާވިން ޑައިނަމޯ އަނބުރައިގެންނެވެ.\n"އެއީ ހަމަ ކުނިން އުފެދޭ ކަރަންޓު މިހާރު އެ އުފެއްދެނީ. މިހާރު ގާތްގަނޑަކަށް 140 ކިލޯ ވޮޓްގެ ކަރަންޓު މިއަދު އެބަ އުފައްދާ އެތަނުން. އެއީ އޭގެ ޒާތުގައި އެތަނަށް ގެންދާ ކުނީގެ ތެރެއިން އަންދާ ކުނި،" މިނިސްޓަރު ވިދާޅުވި އެވެ.\nއޭނާ ވިދާޅުވީ އެ ކުނި އަންދައިގެން ބޭރުކުރާ ދުމަކީ ސިއްހީ މިންގަނޑުތަކަށް ބަލާއިރު ރައްކާތެރިކޮށް ޖައްވަށް ފޮނުވަން ތައްޔާރުކޮށްފައިވާ ތަނެކެވެ. އެތަން ކާމިޔާބުކުރުމަކީ ސަރުކާރުގެ ވަރަށް ބޮޑު ކާމިޔާބީއެއް ކަން ފާހަގަކުރެއްވި އެވެ.\nތާރީޚީދުވަހެކެވެ. ރާއްޖޭގައި ފުރަތަމަ ފަހަރަށް މިއަދު ކުނިން ކަރަންޓު އުފައްދަން ފަށާފިއެވެ. މިކަން ކުރީ ރ. ވަންދޫ ކުނި މެނޭޖުކުރާ ސަރަހައްދީ މަރުކަޒުގައެވެ. ކުންޏަކީ ފައިސާ ލިބޭ ވަސީލަތަކަށް ހެދުމަށް ސަރުކާރުން ކުރި ވައުދު ފުދެންފެށުނީއެވެ. @ibusolih @EnvGovMv @presidencymv pic.twitter.com/w9AsrDChDj\n— Hussain R. Hassan (@DrHussainHassan) July 22, 2019\n"ކުންޏަކީ ރާއްޖެ އަށް ވަރަށް ބޮޑު މައްސަލައެއްގެ ގޮތުގައި ކުރިމަތިވެފައިވާ ކަމެއް. ރާއްޖޭގެ އެތަން މިތަނުގައި ވަރަށް ގިނަ އަދަދެއްގެ ކުނި އެބަހުރި. އެހެންވީމަ އެ ކުނި މެނޭޖްކޮށް އެއީ ރައްޔިތުންނަށް ކުރާ އުނދަގޫތަކަށް ނުވެ ހައްލުތަކެއް ހޯދުން އެއީ ކޮންމެހެން ވެސް މިހާރު ބޭނުންވެފައި އޮތް ކަމެއް،" މިނިސްޓަރު ވިދާޅުވި އެވެ.\nރާއްޖޭގައި އުފައްދާ ކަރަންޓުގެ ތެރެއިން 94 ޕަސެންޓަކީ ޑީސަލް އަންދައިގެން ލިބޭ ކަރަންޓު ކަމަށާއި އެހެންކަމުން ކުނި އަންދައިގެން ކަރަންޓު އުފެދޭ ގޮތްވުމަކީ ސަރުކާރުގެ ހަރަދު ކުޑަވާނެ ކަމެއްކަން ފާހަގަކުރެއްވި އެވެ.\n"މިއީ ތާރީހީ ދުވަހެއް. އަޅުގަނޑުމެން ކުރަމުންދާ މަސައްކަތަކަށް ކުރިއެރުމެއް ލިބުނު ދުވަހެއް،"\nތިލަފުށީގައި ވެސް ވޭސްޓް އެނާޖީ ޕްލާންޓެއް ގާއިމްކުރުމުގެ މަސައްކަތް ކުރަމުން އަންނަކަމަށް ވިދާޅުވި އެވެ. އެއީ ވަންދޫގައި ގާއިމްކޮށްފައިވާ މަރުކަޒެއް ވުރެ ބޮޑު ތަނެކެވެ. އެތަނަކީ މާލެ ސަރަަހައްދު، ހާއްސަކޮށް ތިލަފުށީގައި އުފެދިފައިވާ ގޮނޑަށް ހައްލުތަކެއް ލިބިގެންދާނެ ކަމެއް ކަމަށް ވިދާޅުވި އެވެ. ތިލަފުށީގައި އުފެދޭ ކުނި އަންދައިގެން 8.5 މެގަވޮޓްގެ ކަރަންޓު އުފެދޭނެކަމަށް ތަޖުރިބާކާރުން ލަފާކުރާ ކަމަށް ވިދާޅުވ އެވެ.\nއައްޑޫގައި ވެސް ކުނި މެނޭޖްކުރާ ޕްލާންޓެއް ގާއިމްކުރުމުގެ މަސައްކަތް ކުރަމުން އަންނައިރު އެތަނުން ވެސް 1.5 މެގަވޮޓްގެ ކަރަންޓު އުފެއްދޭނެ ކަމަށް ވިދާޅުވި އެވެ.\nމަސައްކަތް ކުރަމުން އަންނަނީ ކުނި މަދުކުރުމަށް ކަމަށާއި އަދި ކުނި ނައްތާލާއިރު ވެސް އެންމެ ބޭނުންތެރި ގޮތުގައި ކުނި ނައްތާލުމަށް ކަމަށް ވިދާޅުވި އެވެ. އަންދާ ހާލަތުގައި ކަރަންޓު އުފެދޭގޮތް ވުމަކީ ވަރަށް ބޮޑު ބޭނުމެއް ކަމަށް ވިދާޅުވި އެވެ.\nތިމާވެށި މިނިސްޓަރު ޑރ. ހުސެއިން ރަޝީދު ހަސަން އެންވަޔަރްމެންޓް މިނިސްޓްރީ ވޭސްޓް މެނެޖްމެންޓް\n40 ކޮމެންޓް, 123 ރިއެކްޝަންސް\nތިޔައުފެއްދިކަރަންޓްކިލޯއެއްގެ އަގަކީ ކިހާވަރެއް. ގަންނަން ލިބޭނީ ކޮންތާކުން.؟\nކަރަންޓުން ކުނިއުފައްދާތާ އެތައް އަހަރެއް.\nކަރަންޓުްނ ކުނި އުފައްދަނީކީއެއްނޫން . ކުނިން ކަރަންތް އުފައްދަނީ. ހެހެހެ.\nއައްޑޫ މީހުންނަށް ކަރަންޓުގެ މައްސަލަ ހައްލުނުވެ އެހާ ދިގުލައިގެން ގޮސް އެވާހަކަ ތާއަބަދު ދައްކާއިރު އައްޑޫގައި މިގޮތަށް ކަރަންޓު ލިބޭނެ ގޮތެއް ގާއިމުނުކޮށް މި ސަރުކާރުން ތިޔަ އަތޮޅުގައި އެކަންކޮށްގެން ކަރަންޓު އުފެއްދޭނެ ގޮތެއް ގާއިމުކުރުން މިއީ އައްޑޫ މީހުންނަށް ވެވުނު ބޭއިންސާފެއް. އައްޑޫއަކީ ސިޓީއެއް. ސިޓީއަށް އިސްކަން ލިބެންވާނެ.\nއައްޑޫ މީހުންވެސް އަައްޑުއަށް ޙަރާމްކޯރުވަނީ. އައްޑޫ މީހުން ވިޔަފާރިކުރާނީ މާލޭގައި. ގެސްޓްހައުސް ހިންގާނީ ކ. އަދި އ އޮތޮޅުގައި. ރިޒޯޓެއް ހަދާނަމަ ރަށެއް ހޯދާނީ ޮންމެވެސް އަތޮޅަކުން. ދިރި އުޅޭނީ އޮތޮޅުން ބޭރުގައި. އެހެންވީމަ އައްޑޫ މީހުންވެސް ގަބޫލުކުރޭ އައްޑޫ އަކީ އިޤްތިޞާދީ ގޮތުން މހިންމު ތަނެއް ނޫންކަން. އެތަން ރަނގަޅީ މިލިޓަރީ ބޭހަކަށް.\nސާބަހޭ . އައްޑޫގަ އެކަނިތަ މީހުން އުޅެނީ. ނިކަން މައިތިރިވެބަލަ. އައްޑޫގަވެސް މި މަސައްކަތް ކުރާނެޔޭ. މާ ފެންވަރު ރަގަޅުކޮށް. ޚިހިނެތްވެގެންތަ ތިޔަހަރަ އުޅެނީ\n1698 ގައި އެއްމެ ފުރަތަމަ ސުޓީމު އިންޖީނެއް އިންވެންޓުކުރީ Thomas Savery, ނަމަކަށް ކިޔާ އިންޖިނޭރެއް، އާދެ! ޓައިޓަނުގެ މެއިން2އިންޖީނު އެއީ ސުޓީމު އިންޖީނުތަކެއް، ތިޔަކުރާ މަސައްކަތުން ބޮއިލަރގެ ފާރނަސްތެރޭގައި އުފެދޭ އަޅިއަދި އަންދާ ކުނީގެ ވޭސްޓު ތަކުން ބޮއިލަރުގެ ވޯޓަރ ޓިއުބުތައް ބެދި އޭގެ ޒާތުގައި ޓިއުބުތައް ގިނަވެގެން3މަސްދުވަހު ހުރުމަކީ ވަރަށް ނާދިރުކަމެއް، ކުނި އަނދަމުންދާއިރު ތަފާތަކީ ކޮންވައްތަރެއްގެ ކުނިކަން ޔަގިންކުރުމުގައި\nތި ވަޢިދު ފުއްދުމުގެ ޕްލޭންކޮށް ފައިސާ ހޯދާ ޢަމަލީ މަސައްކަތް ފެށީ ޔާމީން ސަރުކާރުން. ވަޢުދުވިއިރުވެސް މަސައްކަތްކުރިޔަށްދޭ. މި ސަރުކާރުން ކުރިކަމަކީ ކަރަންޓް އުފައްދަންފެށީމަ އެކަން މީހުންނަށް އަންގާދިނުމަށް ޓްވީޓްކުރުން. އެެއީ ދޮއެއްތަ ވަޢުދުފުއްދާގޮތް\nކަޑަ ވިޔަސް ބޮޑު ވަރު\nތިޔަ ތަނުން އަންދާ ކުނިން ނުކުންނަ ދުން ޖައްވަށް ފޮނުވުން ރައްކާތެރިވަނީ ކިިނެއް؟ ހަމަ ރައްކާތެރިއޭ ބުނުމަކުން ނުފުދޭ. ރައްކާރެރިކަން ކަށަވަރު ކުރަނީ ކިހިނެއް؟ މިކަން ކަމާބެހޭ ތަފުސީލު އާންމުކޮށް އެގެން ހުރީ ކޮން ތަނަކު؟ ހަމަ ބުނާހާ އެއްޗެއް، ހެއްކަކާ ނުލާ ގަބޫލުކުރަން ވީތާ؟\nދެން ރައްކާތެރި ގޮތުގއި ކުނި ނައްތާލަން ކިހިނެއްތަ ހަދަންވީ....؟ އަހަރުން މެންދުރަށް ބަތްކާއިރު ބަތާ ލައިގެން މޮޑިގެން ކާންވީތަ.....؟ ޙެޔޮ އެއްގޮތެއްވެސް ނޯންނާނެ ކަލޭމެނަކަށް...\nތި ދެވުނީ ސްޓީމް އިންޖިންގެ ޒަމާނަށް. ޖަޒީރާވީ. ތީކީ ކަރަންޓުގެ ހައްލެއްނޫން. ތިކަމަށް ހޭދަވާ ވަގުތާ، ޖާގަޔާ، ތިމާވެއްޓަށް ލިބޭ ގެއްލުމާ ހުރިހާއެއްޗެއް އެއްކޮށްލީމާ އުފެއްދޭ ކަރަންޓްގެ އަގު އެތައްގުނައެއް ބޮޑުވާނެ، މާނަޔަކީ ތީ ޒަމާނާ އެކަށޭނަ ނިޒާމެއްނޫނޭ، ތީ ބަތްކައްކާކުޅުން\nބޭފުޅާ އެނގިނުލައްވާތޯ ނިއުކްލިޔަރ ޕަވަރ ޕްލާންޓް ވެސް ހިންގަނީ ސްޓީމް ޓަރބައިން އެއްކަން؟\nވަންދުއަށް މި ސަރުކާރުން ތިޔަ ޕްރޮޖެކްޓަށް ގެނައި އެއްޗެއް ނެތް. ދެން މި ސަރުކާރުގެ ކޮން މޮޅުކަމެއް އޮވެގެންތަ ޙުސައިން ރަޝީދު ތިޔަ ޓްވީޓްކުރައްވަނީ\nތި ޕުރަޖެޖްޓަށް ޖުމުލަ ހިގިހަރަދު ޖަހާލަބަލަ؟؟ ތި އުފަށްދާކަރަންޓް ބޭނުން ކުރަނި ކޮންތަނެއްގަ؟ ކުނިއަންދާމެށިން ހިންގަންކިހާވަރެއްގެ ޑީސަލްއެއް ހަރަދުވޭ؟؟\nޚަރަދާ ޖެހުނީމަ ބުނާނެ ޔާމީން ކުރިކަމެކޭ! ބެޖު ޖަހަންވީމަ މިސަރުކާރު. ކެކެކެ\nކުނިވެސް ދެންޖެހޭނީ ބޮޑު އަގުގައި ވިއްކަން\nޢެނުން ގޮތެއް ދިވެހިންނަށް ހެޔޮވާނެ ހެންނެއް ހީއެއްނުވޭ...


SunOnline: Majileehuge control negumah gadha hufumakah\nކެޔޮނިރު: މަޖުލިހުގެ ކޮންޓްރޯލް ނެގުމަށް ގަދަ ހިފުމަކަށް!\nމުހައްމަދު ބުޝްރީ 28 Nov 2018, 15:52\nކޯލިޝަންގެ ލީޑަރުން ހޮޓަލް ޖެންގައި ބައްދަލު ކުރެއްވުމަށް ފަހު މީޑިއާއަށް މައުލޫމާތު ދެއްވުމުގެ ތެރެއިން -- ސަން ފައިލް ފޮޓޯ : އަޙުމަދު އަވްޝަން އިލްޔާސް\nއަންނަ އަހަރުގެ މާރޗް މަހު ބޭއްވުމަށް ހަމަޖެހިފައިވާ ރައްޔިތުންގެ މަޖުލީހުގެ އިންތިހާބަކީ ދިވެހި ރާއްޖޭގެ ކުރިއަށް އޮތް ދިހަވަރަކަށް އަހަރުގެ ސިޔާސީ މުސްތަގްބަލް ކަނޑައަޅާނެ އިންތިހާބެއްކަން ކަށަވަރެވެ. ކުރިން ބެލެވިފައި އޮތީ ވެރިކަން ކުރާ ކޯލިޝަންގެ ހަތަރު ޕާރޓީ، އެއްބަސްވާ އުސޫލަކުން، ހަތަރު ޕާރޓީ ގުޅިގެން، ކޯލިޝަނެއްގެ ގޮތުގައި މަޖުލިސް އިންތިހާބްގައި ވާދަކުރާނެ ކަމަށެވެ. ނަމަވެސް ކޯލިޝަންގެ އެންމެ ބޮޑު ޕާރޓީ، އެމްޑީޕީ އިން ހުރިހާ ގޮނޑިއަކަށް ވަކީން ވާދަ ކުރުމަށް ވިސްނަމުންދާ ކަމަށް ބުނުމުން ޕާރޓީތަކުން މަޖުލިސް އިންތިހާބަށް ކުރިމަތިލާނެ އުސޫލެއް އަދި ޔަގީނަކަށް ނޭނގެ އެވެ.\nރައީސް ޔާމިން، ނުވަތަ ޕީޕީއެމްގެ އިސް މަސްއޫލުވެރިއަކު، ނަން ހާމަނުކުރާ ގޮތަށް ވިދާޅުވީ ޔާމިނުގެ ޕާރޓީން މަސައްކަތް ކުރާނީ ވީހާވެސް ގިނަ ގޮނޑިއެއް ކާމިޔާބު ކުރުމަށް ކަމަށެވެ. އެގޮތުން ހުރިހާ ގޮނޑިއަކަށް އެޕާރޓީން ކުރިމަތިލާނެ ކަމަށް އެފަރާތުން ވިދާޅުވި އެވެ.\nއެމްޑީއޭ އިން ވަނީ މަޖުލިހުގެ ހުރިހާ ގޮނޑިއަކަށް ވާދަކުރާނެ ކަމުގައި ރަސްމީކޮށް ބުނެފަ އެވެ. އެ ޕާރޓީން މަޖުލިސް އިންތިހާބުގައި ވާދަ ކުރާނީ ވަކީންތޯ ނުވަތަ ޕާޓީއަކާ އެކު ތޯ އަދި ހާމައެއް ނުކުރެ އެވެ. ނަމަވެސް އެމްޑީއޭ އިން މަޖުލިހުގެ ހުރިހާ ގޮނޑިއަކަށް ވާދަކުރުމަކީ ކުރިއަށް އޮތް އިންތިހާބުގެ ފޯރި ގަދަވެގެން ދާނެ ކަމެއްކަން ޔަގީނެވެ.\nވެރިކަންކުރާ ކޯލިޝަންގެ އެންމެ ބޮޑު ޕާރޓީ، އެމްޑީޕީގެ ވިސްނުން ހުރީ، އަދި އެ ޕާރޓީގެ ގިނަ މެމަބަރުން ސޯޝަލް މީޑިއާގައި ހާމަކުރާ ޝުއޫރުތަކަށްބަލާ އިރު، އާއްމު ގިނަ މެމެބަރުންގެ ހިޔާލް ހުރީ އެމްޑީޕީ ވަކީން ހުރިހާ ގޮނޑިއަކަށް ވާދަކުރާ ގޮތައްކަމަށް ޤަބޫލް ކުރެވެ އެވެ. ކޯލިޝަންގައި ހިމެނޭ ޕާރޓީތަކުގެ ތެރެއިން ޖުމްހޫރީ ޕާރޓީ، އަދާލަތު ޕާރޓީ، އަދި މައުމޫން ރިފޯރމް މޫވްމެންޓުން ބުނެފައި ވަނީ އެފަރާތްތަކުން އިންތިހާބްގައި ވާދަކުރާނީ އެއް ކޯލިޝަންގެ ގޮތުގައި ކަމަށެވެ.\nއެހެންކަމުން މަޖުލިސް އިންތިހާބްގައި އެންމެ ބޮޑު ވާދަވެރިކަމެއް އުފެދޭނީ އެމްޑީޕީ އާއި، ޔާމިނުގެ ޕާރޓީ އާއި އަދި ޖުމްހޫރީ ޕާރޓީ އާއި އެމްޑީއޭ އާ ދެމެދު ކަމަށް ފެނެ އެވެ. އެގޮތުން ޝިޔާމްގެ އެމްޑީއޭ ވެސް އިންތިހާބްގައި މުހިއްމު ދައުރެއް އަދާކުރާނެ ކަމަށް ފެނެ އެވެ. މިގޮތަށް ޕާރޓިތަކުން ވަކިވަކީން ކުރިމަތިލައިފި ނަމަ، ކުރީގެ ތަޖުރިބާ އަށް ބަލާއިރު، އެއްވެސް ޕާރޓީ އަކަށް ސާފު މެޖޯރޓީ، ނުވަތަ މަދުވެގެން 44 ގޮނޑި ލިބޭނެ ކަމަކަށް ނުބެލެވެ އެވެ. އެހެންކަމުން މާރޗް 2019ގެ މަޖުލިސް އިންތިހާބަށް ފަހު މަޖުލިސްތެރޭގައި އުފެދިގެންދާ "ކޯލިޝަން" އަކީ ހަގީގީ "ވެރިކަން ކުރާ ކޯލިޝަން" ކަމުގައި ވެދާނެ އެވެ.\nމާރޗް މަހު ބޭއްވޭ އިންތިހާބަކީ މި ފަސް އަހަރާއި އަދި އޭގެ ފަހުންވެސް ރާއްޖޭގެ ކުރިމަގުގެ "ވެރިކަން" ކޮންޓްރޯލްކުރާނެ ބައެއް ކަނޑައަޅާނެ މުގާބަލާއެކެވެ. ސިޔާސީ ހަނގުރާމައެކެވެ.\nއެމްޑީޕީ، ޖުމްހޫރީ ޕާރޓީ، އަދާލަތު ޕާރޓީ، މައުމޫން ރިފޯރމް މޫވްމަންޓް، އެމްޑީއޭ، ޕީޕީއެމް އަކީ މި އިންތިހާބްގައި ބައިވެރިވާނެ ތަފާތު ހަ ފަރާތެވެ. މީގެ އިތުރުން އަމިއްލަ ގޮތުން ވެސް ގިނަ ކެންޑިޑޭޓުންތަކެއް ވާދަ ކުރާނެ ކަމަށް ބެލެވެ އެވެ.\nއިންތިހާބަށް ހަތަރު މަސް ދުވަހަށް ވެފައިވާ އިރު އެންމެ ގިނަ ބަޔަކު ބަލަން ތިބީ ވެރިކަން ކުރާ ކޯލިޝަންގެ އެންމެ ބޮޑު ޕާރޓީ، އެމްޑީޕީ އިން މި އިންތިހާބްގައި ކަން ކުރާނެ ގޮތަކަށެވެ. އެމްޑީޕީ އިން ހުރިހާ ގޮނޑިއަކަށް ވަކި ވަކީން ވާދަ ކުރިއަސް، ޕާރޓީގެ ޕްރައިމަރީ މަރުހަލާ ގިރާކޮށް، ބައެއް ސިޔާސީ ފަރާތްތަކަށް "ތަބަކަކަށް ލާފައި" ކެނޑިޑެސީ ދޭން އުޅޭ ކަމަށް ބުނެ އެމްޑީޕީގެ އާއްމު ގިނަ މެމަބަރުން ދަނީ ނުރުހުން ފާޅު ކުރަމުންނެވެ. އެގޮތުން "ތަބަކާ ދެކޮޅު" މި ނަމުގައި ޓްވިޓަރގައި ހޭޝް ޓެގެއް އުފައްދައިގެން ގިނަ ބަޔަކު ދަނީ މިދެންނެވި ހޭޝްޓެގް ގައި ޓްވީޓް ކުރަމުންނެވެ. މިފަހަކަށް އައިސް އިހަވަންދޫ ދާއިރާގެ މުހުއްމާ އާއި ތިމަރަފުށީ ދާއިރާގެ މުސްތަފާ ފަދަ ބައެއް މެމްބަރުން، ރައީސް ނަޝީދުގެ ހާޒިރުގައި އެމްޑީޕީ އަށް ސޮއި ކުރެއްވުމުން އެފަދަ ބޭފުޅުންނަށް "ތަބަކަކަށް ލާފައި" ކެންޑިޑެސީ ދޭން އުޅޭ ކަމަށް ތުހުމަތުކޮށް ގިނަ ބަޔަކު ޝުއޫރު ފާޅުކުރަމުން ދެއެވެ.\nއަދި ތަބަކަކަށް ލާފައި ޓިކެޓް ނުދިނަސް، އެމްޑީޕީގެ ޕްރައިމްރީގައި ތަފާތު ދެ ކޭމްޕޭއްގެ ކެންޑިޑޭޓުން ވާދަ ކުރާނެ ކަމަށް ވެސް ވާހަކަ ދެކެވެ އެވެ. އެއީ ރައީސް ނަޝީދު ތާއިދު ކުރައްވާ ނަޝީދު ކޭމްޕާއި، ރައީސް ސޯލިހް ތާއިދު ކުރައްވާ އިބޫ ކޭމްޕް އެވެ. ސިޔާސީ ދިރާސާކުރާ ބައެއް ފަރާތްތަކުން ދެކޭ ގޮތުގައި ރައީސް ނަޝީދު ބޭނުންފުޅު ވަނީ މަޖުލިހުގެ މެޖޯރިޓީ ނަޝީދު ފަޅިއަށް ނަންގަވައިގެން މަޖުލީހާއި ސަރުކާރު ވެސް ނަޝީދުގެ ކޮންޓްރޯލްގެ ދަށަށް ގެންނަވާށެވެ. އަދި ރައީސް ސޯލިހް ބޭނުންފުޅުވަނީ އެމަނިކުފާނަށް ވަފާތެރި ބޭފުޅުން މަޖުލީހުގައި ގިނަ ކުރައްވާށެވެ.\nމިސާލަކަށް އައްޑޫ ސިޓީގެ ހުޅުދޫ ދާއިރާގެ އެމްޑީޕީ ޕްރައިމަރީގައި ވާދަ ކުރައްވާނެ ކަމަށް ބެލެވޭ ހަތަރު ބޭފުޅުން ކަމުގައިވާ ޑރ.ޑީޑީ، އިލްޔާސް ލަބީބް، ސަފާހަތު، އަދި ސާމިއު އަންވަރު، މި ހަތަރު ފަރާތުގެ ތެރެއިން ރައީސް ނަޝީދުގެ ސަޕޯރޓް އޮތީ އިލްޔާސް ލަބީބަށް ކަމަށް ބެލެވެ އެވެ. އަދި ރައީސް ސޯލިހްގެ ތާއިދު އޮތީ ސާމިއު އަނވަރުއަށް ކަމަށް ބެލެވެ އެވެ. ހަމައެފަދައިން އައްޑޫ ސިޓީ، ހިތަދޫ ދެކުނު ދާއިރާގެ ޕްރައިމްރީގައި ރައީސް ނަޝީދުގެ ތާއިދު އޮތީ މިހާރު އެދާއިރާގެ މެމްބަރު އަލީ ނިޒާރަށް ނޫން ކަމަށާއި ލޯޔަރު ހިސާން ހުސެއިންގެ ފިރިކަލުންނަށް ކަމަށް ވެސް ވާހަކަ ދެކެވެ އެވެ.\nނަން ހާމަ ނުކުރުމަށް ޝަރުތުކޮށް ސ. ހުޅުދޫ އިން މައުލޫމާތު ދިން ފަރާތަކުން ތުހުމަތު ކުރާ ގޮތުގައި މިދިޔަ މަޖުލިސް އިންތިހާބްގެ އެމްޑީޕީ ޕްރައިމްރީގައި ވެސް އިލްޔާސް ލަބީބު ހޮވުނީ ޝައްކު އުފެދޭ ގޮތަކަށެވެ. އެހެންކަމުން މިފަހަރުގެ ޕްރައިމްރީ ވީހާ ވެސް ދެފުށްފެންނަ، އިންސާފުވެރި ގޮތަކަށް، ވީހާ ވެސް ހުޅުވާލެވިގެން، ވީހާވެސް ގިނަ ބަޔަކަށް ބައިވެރި ވެވޭ ގޮތަށް ބޭއްވުމަކީ ހުޅުދޫ ދާއިރާގެ އެމްޑީޕީގެ ގިނަ ބައެއްގެ އެދުމެކެވެ. އެމްޑީޕީ ޕްރައިމަރީ، ދެފުށް ނުފެންނަ ގޮތަކަށް ގެންގޮސް، ވަކި ބަޔަކަށް ތަބައްތަކަށާއި ސިޓީއުރަތަކަށް ލާފައި ޓިކެޓުތައް ދީފި ނަމަ އެމްޑީޕީ ދެބަޔަކަށް ބެހި ހިޔާލްތަފާތުވުން އުފެދި، ރާއްޖޭގެ ސިޔާސީ މަސްރަހު އަނެއްކާ ވެސް މުޅީން އާ "ކޯލިޝަން" އަކާ ދިމާއަށް ދިއުމަކީ ވަރަށް ބޮޑަށް އެކަށީގެންވާ ކަމެކެވެ. ސިޔާސީ ހަމަޖެހުން އޮތީ އިންތިހާބްގެ ޕްރައިމަރީ ތަކާއި މުޅި އިންތިހާބްވެސް އިންސާފުވެރި ވެގެންނެވެ. ރިޝްވަތާއި މަކަރުގެ މައްޗަށް މަޖުލިހުގެ ބިންގާ އެޅިއްޖެ ނަމަ އަނެއްކާ ވެސް އުފެދޭނީ ސިޔާސީ ހަމަނުޖެހުމާއި ފިތުނަ އާއި ދެކޮޅުވެރި ކަމެވެ.


މަންދޫބުން ކުރެއްވި މަސައްކަތް 17\n1 ޕައުލް އާއި ސިލާހު އަންފީޕޮލިސް އާއި އަޕޮލޯނިޔާގެ ތެރެއިން ދަތުރުކޮށް ގޮސް ތިސަލޯނިކާއަށް ދިޔައެވެ. އެ ރަށުގައި ބަނީއިސްރާއީލު މީހުން އަޅުކަން ކުރުމަށް އެއްވާ ދީނީ މަރުކަޒެއް ވިއެވެ. 2-3 ޕައުލް އަބަދުވެސް ސަބަތުގެ ދުވަހު❖ ސަބަތުގެ ދުވަސް: މިދުވަހަކީ ބަނީއިސްރާއީލުގެ މީހުންގެ ހަފްތާގެ ހަތްވަނަ ދުވަހެވެ. ސަބަތުގެ ދުވަސް ފެށެނީ ހުކުރު ދުވަހުގެ އިރު އޮއްސުމުންނެވެ. ހިބްރޫ ބަހުން ސަބަތުގެ މާނައަކީ އަރާމު ކުރުމުގެ ދުވަހެވެ. ނުވަތަ މަސައްކަތް ހުއްޓާލުމުގެ ދުވަހެވެ. މާތްރަސްކަލާނގެ މޫސާގެފާނު މެދުވެރި ކުރައްވާ މީސްތަކުންނަށް އެންގެވި ޚާއްސަ ދިހަ އަމުރުފުޅުގެތެރެއިން އެއްއަމުރުފުޅަކީ ސަބަތުގެ ދުވަހަށް ޙުރުމަތްތެރިކޮށް ހިތާ އެދުވަސް ފާހަގަ ކުރުމެވެ. މިދުވަހު މީސްތަކުން އެބައިމީހުންގެ އާދައިގެ މަސައްކަތްތައް ވެސް ކުރުމުން ދުރުވެއެވެ. އެދުވަހު އެމީހުން އަޅުކަން ކުރުމަށް އެއްވުމާއި މާތްރަސްކަލާނގެ ކިބަފުޅާ މެދު ހަނދުމަ ކުރުމުގައި ހޭދަކުރެއެވެ. ނަމަވެސް ދީނުގެ ދަންނަބޭކަލުން ސަބަތުގެ ދުވަހާއި ބެހޭ އެތައް އާދަކާދަތަކެއް އުފައްދާ އޭގެ ބޮޑު ތަފްސީލެއް އެކަށަ އެޅީ މޫސާގެފާނުގެ ޒަމާނުގެ ފަހުންނެވެ. ކަންތައް ކުރާ އާދައިގެ މަތިން ޖެހިގެން އައި ސަބަތު ދުވަހު ވެސް އޭނާ އެ ދީނީ މަރުކަޒަށް ދިޔައެވެ. އަދި މި ގޮތުގެ މަތިން ތިން ސަބަތު ވަންދެން އޭނާ އެތަނުގައި މީސްތަކުންނާއި ވާހަކަދައްކާ ހެދިއެވެ. ޕައުލް މާތްރަސްކަލާނގެ ބާވައިލެއްވިގެންވާ ފޮތްތަކުގެ ބައިތަކުން ކިޔާދީ މީސްތަކުންނަށް ބަޔާންކޮށް އަންގައިދިނީ މާތްރަސްކަލާނގެ ޚާއްސަ ކުރައްވާ ފޮނުއްވާ ފަރާތް ކަމުގައިވާ އަލްމަސީޙުއަށް އަނިޔާލިބި މަރުވުމަށް ފަހު އަލުން ދިރުއްވޭނެ ކަމުގައެވެ. ޕައުލް އެމީހުންނަށް ބުންޏެވެ. ”އަހަރެން ކަލޭމެން ގާތު އެބޭކަލެއްގެ ވާހަކަ މިބުނި އީސާގެފާނަކީ މާތްރަސްކަލާނގެ ފޮނުއްވި އަލްމަސީޙު.“\n4 މި ވާހަކަތައް އަޑު އެހި ބަޔެއް ބަނީއިސްރާއީލު މީހުން ގަބޫލުކޮށް އީމާންވެ ޕައުލް އާއި ސިލާހު އާއި ބައިވެރިވިއެވެ. އަދި ގިނަ އަދަދެއްގެ މާތްރަސްކަލާނގެ ކިބަފުޅަށް އަޅުކަން ކުރުމަށް އަންނަ ގުރީކު މީހުންނާއި އެ ރަށުގެ އެތައް ކަމުވޮށި ވެގެންވީ އަންހެނުންނެއް ވެސް އީމާންވިއެވެ.5ނަމަވެސް މި ތަންދެކެ ބަނީއިސްރާއީލު މީހުންގެ ވެރިން ވަރަށް ހަސަދަވެރިވިއެވެ. ދެން އެމީހުން ބާޒާރުމަތީ އުޅޭ ތާކުންތާކު ނުޖެހޭ ނުބައި މީހުންގެ ބައިގަނޑެއް އެއްކޮށް ރަށުތެރޭ ހަމަނުޖެހުންތައް އުފެއްދިއެވެ. އަދި ޕައުލް އާއި ސިލާހު ހަވަރަށް ދިނުމަށްޓަކައި ހޯދަމުން ގޮސް ޖޭސަން އޭ ކިޔުނު މީހެއްގެ ގެޔަށް ވެސް އެމީހުން ހަމަލަދިނެވެ.6ނަމަވެސް އެގެއިން ވެސް އެމީހުން ނުފެނުމުން ދެން މި ޖޭސަން އާއި އަދި އެހެން ވެސް އީސާގެފާނަށް އީމާންވެގެންވީ ބަޔަކު ގަދަކަމުން އެ ރަށުގެ ވެރިންގެ ކުރިމައްޗަށް ގެނެސް އެމީހުން ބުންޏެވެ. ”މި ރަށަށް އައިސް އެ އުޅޭ ޕައުލް އާއި ސިލާހު އަކީ މުޅި މި ހިސާބުގަނޑުގެ ރަށްތަކުގައި ހަމަނުޖެހުން އުފައްދަމުންދާ ބަޔެކެވެ. މިހާރު އެމީހުން އަހަރެމެންގެ ރަށަށް ވެސް އަތުވެއްޖެ.7އެމީހުން ތިބެނީ މި ޖޭސަންގެ ގޭގަ. މި އެންމެން ވެސް ރޯމުގެ ރަސްގެފާނާއި ދެކޮޅަށް ކަންތައް ކުރަމުން ގެންދޭ. އެމީހުން ބުނާ ގޮތުގައި އެމީހުންގެ ރަސްގެފާނަކީ އީސާއޭ ނަމަކަށް ކިޔޭ މީހެކޭ.“\n8 މި ބަސްތައް އަޑު އިވުމުން އެ ރަށުގެ ވެރިންނާއި އަދި އެތާނގައި ވީ މީސްތަކުން ވަރަށް ކަންބޮޑުވެ ރުޅިއައެވެ.9ދެން އެމީހުން ޖޭސަން އާއި އަދި އެހެން ވެސް އެތަނަށް ގެނެވުނު އީސާގެފާނަށް އީމާންވެގެން ތިބިމީހުން ރަހުނުގެ ގޮތުގައި ވަކި ވަރަކަށް ލާރި ދައްކަން އަންގާ އެލާރި ދިނުމުން އެމީހުން ދޫކޮށްލިއެވެ.\n10 ރޭގަނޑުވުމާއި އެކު އީމާންވެގެންވީ މީހުން ޕައުލް އާއި ސިލާހު އެ ރަށުން ބެރޭއާއަށް ފޮނުވާލިއެވެ. އެ ރަށަށް ގޮސް، އެމީހުން އެ ރަށުގެ ބަނީއިސްރާއީލު މީހުންގެ ދީނީ މަރުކަޒަށް ދިޔައެވެ.\n11 ތިސަލޯނިކާގައިވީ ބަނީއިސްރާއީލު މީހުންނަށް ވުރެ މި ރަށުގައިވީ ބަނީއިސްރާއީލު މީހުންގެ އަދަބާ އަޚުލާގު މާ ރަނގަޅެވެ. އެއީ އެމީހުން ޕައުލް އަންގާދެމުން ދިޔަ ބަސްތައް ވަރަށް ޝައުޤުވެރިކަމާއި އެކު ކަނުލާ އަޑުއަހާ އަދި ކޮންމެ ދުވަހަކު މާތްރަސްކަލާނގެ ބަސްފުޅުތައް ލިޔެވިގެންވީ ފޮތްކޮޅު ކިޔާ ޕައުލް އެ ބުނާ ބަސްތަކަކީ ތެދުތޯ ބަލާ ހޯދާ ވެސް ހެދިއެވެ. 12 މި ރަށުގެ ބަނީއިސްރާއީލު މީހުންގެ އެތައް ބަޔަކު އީސާގެފާނު ގަބޫލުކޮށް އީމާންވިއެވެ. އަދި ގުރީކުގެ ކަމުދަނިވެގެންވާ އެތައް އަންހެނުންނަކާ ފިރިހެނުންނެއް ވެސް އީމާންވިއެވެ. 13 ނަމަވެސް ތިސަލޯނިކާގެ ބަނީއިސްރާއީލު މީހުންނަށް ޕައުލް ބެރޭއާގައި މާތްރަސްކަލާނގެ ދެއްވި ދިންނެވުމުގެ ޚަބަރު އަންގައިދިން ކަން އެނގުމުން އެ ރަށަށް ވެސް އައިސް އެ ރަށުގައި ވެސް މީސްތަކުންގެ މެދުގައި ހަމަ އެގޮތަށް ހަމަނުޖެހުން އުފެއްދިއެވެ. 14 ދެން އީސާގެފާނަށް އީމާންވެގެންވީ މީހުން އަވަސް އަވަހަށް ޕައުލް ބަނދަރުމަތީ ރަށަކަށް ފޮނުވާލިއެވެ. ނަމަވެސް ސިލާހު އާއި ތިމޮތީ ބެރޭއާގައި މަޑު ކުރިއެވެ.\n15 ޕައުލް ގޮވައިގެން މިދިޔަ މީހުން އޭނާއާއި އެކު އަތެންސް އާއި ހަމައަށް ދިއުމަށް ފަހު އެނބުރި ބެރޭއާ އަށް އައެވެ. އެމީހުން އައިސް ސިލާހު އާއި ތިމޮތީ ވީހާ ވެސް އަވަހަކަށް ޕައުލް ހުރިތަނަށް އައުމަށް އެންގި ކަމުގެ ޚަބަރު އެމީހުންނަށް ދިނެވެ.\n16 ޕައުލް އަތެންސްގައި ސިލާހު އާއި ތިމޮތީ އަންނަންދެން މަޑު ކުރި މަޑު ކުރުމުގައި އެ ރަށް ފުރެންދެން ވާ ބުދުގެ ކަލާނގެ ތަން ފެނުމުން ހިތްނުތަނަވަސްވެ ކަންބޮޑުވިއެވެ. 17 ދެން ޕައުލް ބަނީއިސްރާއީލު މީހުންގެ ދީނީ މަރުކަޒަށް ގޮސް އެތާނގައި ވާ ބަނީއިސްރާއީލު މީހުންނާ އަދި އެތަނަށް މާތްރަސްކަލާނގެ ކިބަފުޅަށް އަޅުކަން ކުރުމަށް އަންނަ ގުރީކު މީހުންނާއި އީސާގެފާނާއި ބެހޭގޮތުން ވާހަކަދެއްކިއެވެ. އަދި ކޮންމެ ދުވަހަކު އެރަށުގެ ބޮޑު ބާޒާރުގައި ވެސް އެތަނަށް އައްޔާ އައި ހާ ބަޔަކު ގާތު ވެސް މިފަދައިން ވާހަކަ ދައްކަމުން ގެންދިޔައެވެ.\n18 އޭގެތެރެއިން އެއްދުވަހަކު ފަލްސަފާވެރިކަމުގެ❖ ފަލްސަފާވެރިން: ފަލްސަފާވެރިންނަކީ ވިސްނުމުގެ ސައިންސުގެ މާހިރުންނެވެ. ގުރީކު މުޖުތަމައިގައި މިފަދަ މީހުންނަށް ވަރަށް ބޮޑަށް އިހުތިރާމު ކުރެވެއެވެ. އެހެން ކަމުން އެދުވަސްވަރުގެ ފަލްސަފާވެރިންނަކީ ވަރަށް ކިބުރުވެރި ބަޔަކު ކަމުގައިވިއެވެ. އެމީހުންނަކީ ބަހުސްކުރުމުގެ ކުޅަދާނަކަން ލިބިގެންވާ ބަޔެކެވެ. މިފޮތުގައި ބަޔާންވެގެންވާ ފަލްސަފާވެރިންގެ ދެބައެއް ވެއެވެ. އޭގެން އެއްބަޔަކަށް ކިޔެނީ އެޕިކުރިއަންސު އެވެ. މިމީހުންނަކީ އުފަލާ އަރާމު ތަކުގެ މުހިންމުކަން ފަލްސަފާ ކުރާބަޔެކެވެ. އަނެއްބައިގެ ނަމަކީ ސުޓޮއިކުސް އެވެ. މިމީހުންނަކީ އަމިއްލަ ނަފުސުގެ މައްޗަށް ބާރުހިންގުމުގެ ފަލްސަފާ ކުރާބަޔެކެވެ. އިލްމު ކިޔަވައިގެން ތިބި ތަފާތު ދެބަޔަކަށް ހިމެނޭ ބަޔަކު ޕައުލް އާއި ބަހުސް ކުރުމަށް އައެވެ. މިމީހުންގެ ތެރެއިން އެއްބަޔަކީ އެޕިކޫރިން ފަލްސަފާވެރިކަމުގެ އިލްމު ކިޔަވައިގެން ތިބި ބަޔެކެވެ. އަނެއްބަޔަކީ އިސްތޮއިކުގެ ފަލްސަފާވެރިކަމުގެ އިލްމު ކިޔަވައިގެން ތިބި ބަޔެކެވެ. މީގެތެރެއިން އެއްބަޔަކު ބުންޏެވެ. ”މި ތަނެއްދޮރެއް ނުދަންނަ މީހާ މި ކިޔަނީ ކޯންޗެކޭތަ؟“ އަދި އަނެއްބައިމީހުން އެކަކުއަނެކަކަށް ބުންޏެވެ. ”ހީވަނީ އޭނާ އެދައްކަނީ އެހެން ކޮންމެންމެސް ޤައުމެއްގެ ކަލާނގެތަކުގެ ވާހަކަ ހެން.“ މިމީހުންނަށް މިހެން ހީވި ކަމަކީ އެއީ ޕައުލް އީސާގެފާނާއި ބެހޭ ވާހަކަތަކާއި އަދި އެކަލޭގެފާނު މަރުވުމަށް ފަހު އަލުން ދިރުއްވުނު ކަމާމެދު ވާހަކަދައްކަމުން ގެންދިޔައީތީއެވެ. 19 ދެން މިމީހުން ޕައުލް އެ ރަށުގެ އަރެއޮޕާގުސް ދަރުބާރަށް އައުމަށް އެދި ދައުވަތުދީ މިފަދައިން ބުންޏެވެ. ”ޕައުލް ކަލޭތިޔަ ކިޔަވާ ދެމުން ގެންދާ ވާހަކަތަކުގެ އަޑު އެހުމަށް އަހަރެމެން ވެސް ބޭނުން. 20 ތިޔަ ދައްކާ ބައެއް ވާހަކަތަކަކީ އަހަރެމެން އަދި ދުވަހަކު ވެސް އަހާފައި ނުވާ އާ ވާހަކަތަކެއް. އެހެން ކަމުން އޭގެ މާނައަކީ ކޮބައިކަން ބަލަން އަހަރެމެން ބޭނުން.“ 21 (އެމީހުން މިހެން ބުނި ކަމަކީ އެއީ އަތެންސްގެ މީހުންނާއި އެ ރަށުގައި އުޅޭ ބޭރުމީހުން ވެސް އެހެން އެއްވެސް ކަމަކަށް ވުރެ ބޮޑަށް ކުރާހިތްވާ ކަމަކީ އާ ކަންތައްތައް ހޯދާ ބެލުމެވެ.)\n22 ދެން ޕައުލް އެމީހުންގެ މެދަށް ކޮޅަށް ތެދުވެ އެމީހުންނާ މުޚާޠަބުކޮށް މި ފަދައިން ވާހަކަދެއްކިއެވެ. ”އަތެންސްގެ މީހުންނޭ، ތިޔަބައިމީހުންނަކީ ހުރިހާ ކަމެއްގައި ވެސް ވަރަށް ދީންވެރިބައެއް ކަން އަހަރެންނަށް ފާހަގަ ކުރެވޭ. 23 އެއީ އަހަރެން މި ރަށުތެރެ ބަލާލަން ދިޔަ ދިއުމުގައި ތިޔަބައިމީހުން އަޅުކަން ކުރާ ކަލާނގެ ތަކަށް ޚާއްސަކުރެވިފައިވާ އެތައް މަޤާމުފުޅުތަކެއް އަހަރެން ދެކުނީން. އަދި އޭގެން އެއް މަޤާމުފުޅެއްގައި ’އެކަލާނގެއަކާއި މެދު އަހަރެމެންނަށް ނޭނގޭ ކަލާނގެ‘ މި ފަދައިން ލިޔެވިގެންވާ މަޤާމުފުޅެއް ވެސް އަހަރެން ދެކުނީން. މި ކަލާނގެއަށް ކަލޭމެން މި ހުރިހާ ދުވަހު އަޅުކަން ތި ކުރަނީ އެކަލާނގެއަކީ ކޮބާ ކަން ނޭނގި ތިބޭ. އަހަރެން މީސްތަކުންނަށް އަންގައިދެމުން މި ދަނީ މި ކަލާނގެއާއި ބެހޭ ގޮތުން. 24 މި ކަލާނގެއަކީ ދުނިޔެއާއި ދުނިޔޭގައި ވާނަމަ ވާހާތަކެއްޗެއް ހެއްދެވި ކަލާނގެ. އެކަލާނގެއަކީ އުޑާއި ބިމުގެ ވެރިސާހިބުވަންތަ ކަލާނގެ. އެކަލާނގެ ވޮޑިގެންވަނީކީ އިންސާނުން ބިނާކޮށްފައި ވާ އިމާރާތްތަކަކު ނޫން. 25 އެކަލާނގެ އެއްވެސް ފަރާތަކަށް އަދި އެއްވެސް މީހެއްގެ އެހީއަކަށް ބޭނުންވެ ވޮޑިގެނެއް ނުވޭ. އެއީ ހުރިހާ އެންމެންނަށް ދިރުމާއި ނޭވާއާއި އަދި ވެސް ބޭނުންވާ ހުރިހާއެއްޗެއް ދެއްވަނީ އެކަލާނގެ. 26 އެންމެ އިންސާނަކުން މާތްރަސްކަލާނގެ ދުނިޔޭގައިވާ ހުރިހާ ނަސްލުތަކެއްގެ މީހުން އުފެއްދެވި. އަދި އެމީހުން ދުނިޔޭގެ އެކިތަންތަނުގައި ލެއްވި. އެމީހުން ދުނިޔޭގައި އުޅޭނެ ދުވަސްވަރާ އަދި އުޅޭނެ ސަރަހައްދު ތައް ވެސް އެކަލާނގެ މާކުރިއްސުރެ ވަނީ ރާއްވަވާ ނިންމަވާފަ. 27 އެކަލާނގެ މި ފަދައިން ކަންތައް ކުރެއްވީ އޭރުން ހުރިހާ ޤައުމެއްގެ އެންމެހާ އިންސާނުން ވެސް އެކަލާނގެއަކީ ކޮބާ ތޯ ހޯދާ ބަލާ އެމީހުންނާއި އެކަލާނގެއާއި ދެމެދު ގުޅުން ޤާއިމު ކޮށް އެކަލާނގެ އާއި ވީ މަގަށް ހުރިހާ އިންސާނުން ވެސް އައުމަށް އެދިވޮޑިގެންވާތީ. އަދި ތެދަކީ ވެސް އެކަލާނގެ އަބަދުމެ ވޮޑިގެންވަނީ އެންމެ ހާ މީސްތަކުންނާއި ވަރަށް ގާތުގަ.\n28 އަދި ހަމަ ތިޔަބައިމީހުންގެ ޅެންވެރިން ބުނެފައިވާ ފަދައިން ’އަހަރެމެން ދިރި މި ވަނީ އަދި ހިނގާބިނގާވެ މި އުޅެނީ އަދި ހަމަ އަހަރެމެން އުފަންވީ ވެސް ޚުދު އެކަލާނގެ ބާރުފުޅުންނޭ. އަހަރެމެންނަކީ އެކަލާނގެ ދަރިންނޭ.‘ 29 އަހަރެމެންނަކީ އެކަލާނގެ ދަރިންނަށް ވީއިރު އަހަރެމެން އެކަލާނގެއަކީ ރަނާއި ރިއްސާއި ހިލައިން އަތްތެރިކަމަށް ކުޅަދާނަ މީހުން ހަދާފައިވާ ބުދެއް ކަމުގައި ދެކިގެން ނުވާނެ. 30 މި ވީހާ ތަނަށް މާތްރަސްކަލާނގެ މީސްތަކުން ކުރަމުން ދިޔަ މި ފަދަ ޖާހިލު ކަންތަކާ މެދު އަޅާނުލައްވާ ދޫކޮށްލެއްވި ނަމަވެސް، މިހާރު އެކަލާނގެ ދުނިޔޭގެ އެންމެ ހާ މީސްތަކުންނަށް އަމުރުކުރައްވަނީ ފާފަކުރުން ހުއްޓާލާ، އެކަލާނގެ ކިބަފުޅަށް އެނބުރުމަށް. 31 އެހެނީ ދުނިޔޭގެ އެންމެންގެ މައްޗަށް ހަމަހަމަކޮށް ހިސާބު ބައްލަވާނެ ދުވަހެއް އެކަލާނގެ ކަނޑައަޅުއްވައިފި. އަދި އެ ފަދައިން މީސްތަކުންގެ މައްޗަށް ހިސާބު ބެއްލެވުމަށް އެކަލާނގެ ހަމަޖައްސަވާ ކަނޑައެޅުއްވި ބޭކަލަކީ އީސާގެފާނު. އީސާގެފާނު މަރުވުމަށް ފަހު އެކަލޭގެފާނު އަލުން ދިރުއްވާ މާތްރަސްކަލާނގެ މި ކަން ސާބިތުކޮށް ހާމަކޮށްދެއްވައިފި.“\n32 ޕައުލް މަރުވެފައިވީ މީހަކު އަލުން ދިރުވުނު ވާހަކަ ބުނި އަޑު އެތާނގައި ވީ މީހުންނަށް އިވުމުން އެތަނުން ބަޔަކު ހޭންފެށިއެވެ. ނަމަވެސް އަނެއްބަޔަކު ބުންޏެވެ. ”ކަލޭގެ ވާހަކަތައް އަޑު އަހަން އަހަރެމެން އެދެން. ވީމާ އެހެން ދުވަހަކު އަދި އަހަރެމެން ކަލެއާއި ބައްދަލު ކުރަން ބޭނުން.“ 33 ދެން ޕައުލް އަރެއޮޕާގުސް ދަރުބާރުން ދިޔައެވެ. 34 ނަމަވެސް އެތަނުގައި ވީ ބައެއް މީހުން ޕައުލްގެ ވާހަކަތައް އަހާ އީމާންވިއެވެ. އޭގެ ތެރެއިން އެކަކީ އެރަށުގެ ވެރިންގެ ތެރެއިން ވީ ދިޔޮނީސް އޭކިޔުނު މީހެކެވެ. އަދި އޭގެ އިތުރުން އެރަށުގެ ދަމަރީސްއޭ ކިޔުނު އަންހެނަކާއި އެހެންވެސް އިތުރު ބަޔަކު ޕައުލްގެ ވާހަކަތައް އަހާ އީމާންވިއެވެ.\n❖17:2-3 ސަބަތުގެ ދުވަސް: މިދުވަހަކީ ބަނީއިސްރާއީލުގެ މީހުންގެ ހަފްތާގެ ހަތްވަނަ ދުވަހެވެ. ސަބަތުގެ ދުވަސް ފެށެނީ ހުކުރު ދުވަހުގެ އިރު އޮއްސުމުންނެވެ. ހިބްރޫ ބަހުން ސަބަތުގެ މާނައަކީ އަރާމު ކުރުމުގެ ދުވަހެވެ. ނުވަތަ މަސައްކަތް ހުއްޓާލުމުގެ ދުވަހެވެ. މާތްރަސްކަލާނގެ މޫސާގެފާނު މެދުވެރި ކުރައްވާ މީސްތަކުންނަށް އެންގެވި ޚާއްސަ ދިހަ އަމުރުފުޅުގެތެރެއިން އެއްއަމުރުފުޅަކީ ސަބަތުގެ ދުވަހަށް ޙުރުމަތްތެރިކޮށް ހިތާ އެދުވަސް ފާހަގަ ކުރުމެވެ. މިދުވަހު މީސްތަކުން އެބައިމީހުންގެ އާދައިގެ މަސައްކަތްތައް ވެސް ކުރުމުން ދުރުވެއެވެ. އެދުވަހު އެމީހުން އަޅުކަން ކުރުމަށް އެއްވުމާއި މާތްރަސްކަލާނގެ ކިބަފުޅާ މެދު ހަނދުމަ ކުރުމުގައި ހޭދަކުރެއެވެ. ނަމަވެސް ދީނުގެ ދަންނަބޭކަލުން ސަބަތުގެ ދުވަހާއި ބެހޭ އެތައް އާދަކާދަތަކެއް އުފައްދާ އޭގެ ބޮޑު ތަފްސީލެއް އެކަށަ އެޅީ މޫސާގެފާނުގެ ޒަމާނުގެ ފަހުންނެވެ.\n❖17:18 ފަލްސަފާވެރިން: ފަލްސަފާވެރިންނަކީ ވިސްނުމުގެ ސައިންސުގެ މާހިރުންނެވެ. ގުރީކު މުޖުތަމައިގައި މިފަދަ މީހުންނަށް ވަރަށް ބޮޑަށް އިހުތިރާމު ކުރެވެއެވެ. އެހެން ކަމުން އެދުވަސްވަރުގެ ފަލްސަފާވެރިންނަކީ ވަރަށް ކިބުރުވެރި ބަޔަކު ކަމުގައިވިއެވެ. އެމީހުންނަކީ ބަހުސްކުރުމުގެ ކުޅަދާނަކަން ލިބިގެންވާ ބަޔެކެވެ. މިފޮތުގައި ބަޔާންވެގެންވާ ފަލްސަފާވެރިންގެ ދެބައެއް ވެއެވެ. އޭގެން އެއްބަޔަކަށް ކިޔެނީ އެޕިކުރިއަންސު އެވެ. މިމީހުންނަކީ އުފަލާ އަރާމު ތަކުގެ މުހިންމުކަން ފަލްސަފާ ކުރާބަޔެކެވެ. އަނެއްބައިގެ ނަމަކީ ސުޓޮއިކުސް އެވެ. މިމީހުންނަކީ އަމިއްލަ ނަފުސުގެ މައްޗަށް ބާރުހިންގުމުގެ ފަލްސަފާ ކުރާބަޔެކެވެ.


8 ފެބްރުއަރީ 2021 10:00\n2021 ވަނަ އަހަރުގެ 04 ވަނަ ބައްދަލުވުން\nމިއަދުގެ ބައްދަލުވުމުގައި ފުރަތަމަ ކުރިއަށްގޮސްފައިވަނީ، ތ. ވަންދޫ ގިރާސަރަހައްދު ޙިމާޔަތް ކުރުމުގe އަމަލީ މަސައްކަތް ނުފެށިވާތީ އެކަމާ ގުޅޭގޮތުން ވަންދޫ ކައުންސިލުން ފޮނުވާފައިވާ މައްސަލައާ ގުޅޭގޮތުން މަޝްވަރާކުރުމެވެ. އެގޮތުން އެ މައްސަލައާ ގުޅިގެން އެ ކައުންސިލާއި ސަރުކާރުގެ ކަމާބެހޭ އިދާރާތަކުން މިހާތަނަށް ކޮށްފައިވާ މަސައްކަތްތަކުގެ ތަފްސީލް ސާފުކުރެއްވުމަށް ކޮމިޓީން ނިންމެވިއެވެ. ދެވަނަ ކަމަކަށް މިއަދިގެ ބައްދަލުވުމުގައި ކުރިއަށްގޮސްފައިވަނީ، އދ. އޮމަދޫގައި ވާރޭފެން ރައްކާތެރިކުރުމުގެ ނިޒާމް ގާއިމުކުރުމުގެ މަސައްކަތް މެދުކެނޑިފައިވާތީ އެކަމާއި ގުޅޭގޮތުން އޮމަދޫ ކައުންސިލުން ފޮނުއްވާފައިވާ މައްސަލަ ދިރާސާކުރުމެވެ. އެގޮތުން އެ މައްސަލަ ހައްލުކުރުމަށް އޮމަދޫ ކައުންސިލްއާ ސަރުކާރުގެ އިދާރާތަކުން ކޮށްފައިވާ މަސައްކަތްތަކުގެ ތަފްސީލް ސާފުކުރުމަށް ކޮމިޓީން ނިންމވާފައިވެއެވެ. ރާއްޖޭގެ ރަށްރަށަށް ދިމާވެފައިވާ ކުނީގެ މައްސަލަ ޙައްލުކުރުމަށް ސަރުކާރުގެ އިދާރާތަކުން ކުރައްވަމުންގެންދަވާ އަދި ކުރައްވަން ގަސްތުކުރައްވާ މަސައްކަތްތަކާ ގުޅޭގޮތުން މަޝްވަރާކުރުމަށް ތިރީގައިވާ އިދާރާތަކުގެ ބޭފުޅުންނާ ބައްދަލުކުރުމަށް ކޮމިޓީން ވަނީ ނިންމަވާފައެވެ. 1-\tމިނިސްޓްރީ އޮފް އެންވަޔަރަންމަންޓް 2-\tއެންވަޔަރަންމަންޓަލް ޕްރޮޓެކްޝަން އޮތޯރިޓީ 3-\tވޭސްޓް މެނޭޖްމަންޓް ކޯޕަރޭޝަން


"Katthi hivvaru"gai hamanujehun hingee, foshumaa gulheygothun bahattaafai huri liyumakaa gulhigen | Mihaaru\nފޮށުމާ ދެކޮޅަށް ހަރުކޮށްފައި ހުރި ބޯޑެއް ކައިރީގައި ފުލުހުންތަކެއް މަޑުކޮށްލައިގެން: ރޭގައި ހަމަނުޖެހުން ހިންގީ މި ބޯޑުގައި ހަރުކޮށްފައި ބައެއް ލިޔުންތަކާއި ޗާޓާ ގުޅިގެން ކަމަށް މަންޒަރުދުށް ބައެއް މީހުން ބުނޭ-- ފޮޓޯ: ނުފޮށޭ ފޭސްބުކް ޕޭޖް\n"ކައްޓި ހިތްވަރު"ގައި ހަމަނުޖެހުން ހިންގީ ފޮށުމާ ގުޅޭ ގޮތުން ބަހައްޓާފައި ހުރި ލިޔުމަކާ ގުޅިގެން\n11 ޑިސެމްބަރ 2016 - 13:51 46 comments\nޒުވާނުންގެ ފަންނުވެރިކަން ދައްކައިލުމަށް ބިލަބޮންގް ސްކޫލުގައި އޮތް "ކައްޓި ހިއްވަރު" ފެސްޓިވަލަށް ރޭ ބަޔަކު ވަދެ، ހަމަނުޖެހުން ހިންގީ މަގުމަތިން މީހުންނާ ފޮށޭ މައްސަލާގައި، އެތަނުގައި ބަހައްޓާފައި ހުރި ޗާޓަކާ ގުޅިގެން ކަން އެނގިއްޖެ އެވެ.\nއެނގިފައިވާ ގޮތުގައި ގުރޫޕަކުން ފެސްޓިވަލަށް ވަދެ، އެތަނުގައި ހުރި ބައެއް ތަކެއްޗަށް ވަނީ ގެއްލުންދީފަ އެވެ. އަދި އެ މީހުން މާރާމާރީ ހިންގަން މަސައްކަތް ކުރި ނަމަވެސް އޭގެ ކުރިން ފުލުހުން ގޮސް ވަނީ އެކަން ހުއްޓުވާފަ އެވެ.\n"މިހާރު"އާ ވާހަކަ ދެއްކި މީހަކު ބުނީ، ބޭރުން އައި އެ ގުރޫޕް ހިތްހަމަނުޖެހުނީ މަގުމަތިން ދާ އަންހެން ކުދިންނާ ފޮށުމާ ދެކޮޅަށް ތައްޔާރުކޮށްފައި ސްޓޯލެއްގައި ބަހައްޓާފައި ހުުރި ޗާޓަކާ ގުޅިގެން ކަމަށެވެ. އާއްމުންނަށް ވަދެވޭ ގޮތަށް ބޭއްވި މި ފެސްޓިވަލްގައި ޗާޓު ހަދާފައި ވަނީ، މަގުމަތިން ފޮށުމާ ކުރިމަތިލާން ޖެހިފައިވާ މީހުންނަށް، އެކަން ދިމާވި ސަރަހައްދު ފާހަގަވާ ގޮތަށެވެ. އެހެންވެ، މުޅި އެ ޗާޓަށް ބަލައިލުމުން، އެންމެ ގިނައިން އަންހެނުންނާ ފޮށިފައިވާ ސަރަހައްދު އެނގެ އެވެ.\n"ބޮޑަށް ހީވަނީ އެ ސަރަހައްދަށް ނިސްބަތްވާ ޒުވާނުންތަކެއް އެކަމާ ހިތްހަމަ ނުޖެހިގެން، ހަމަނުޖެހުން ހިންގަން އުޅުނީ ކަމަށް،" އޭރު ފެސްޓިވަލުގައި ހުރި މީހަކު ބުންޏެވެ.\nފުލުހުން ބުނީ ކައްޓި ހިތްވަރު ފެސްޓިވަލަށް ވަދެ ހަމަނުޖެހުން ހިންގަން އުޅުނު ބަޔަކު ހިފެހެއްޓި ކަމަށާއި އެކަމަކު ނަސޭހަތް ދިނުމަށް ފަހު، އެ މީހުން ދޫކޮށްލާފައިވާ ކަމަށެވެ.\nކުރެހުމާއި ފޮޓޯ ނެގުމާއި އަތްތެރިމަސައްކަތުގެ އިތުރުން މިއުޒިކާއި ލިޔުންތެރިކަން ވެސް ފެނިގެން ދިޔަ، ތިން ދުވަހުގެ މުއްދަތަށް އޮތް އެ ފެސްޓިލަށް އާއްމުންގެ ބޮޑު ތަރުހީބެއް ލިބުނެވެ.\nއިތުރު ލިޔުންތައް ޕޮލިސް ހަމަނުޖެހުން އާޓްސް


Dhuniyeyge emme reethi 50 beachge thereygai B. Fhulhadhoo beach himenijje!\nފްލައިޓްނެޓްވޯކް އިން ހޮވި ދުނިޔޭގެ އެންމެ ފުރިހަމަ 50 ބީޗުގެ ލިސްޓުގެ 22 ވަނައިގައި ހިމެނުނު ބ. ފުޅަދޫ ބީޗް\nދުނިޔޭގެ އެންމެ ރީތި 50 ބީޗުގެ ތެރޭގައި ބ. ފުޅަދު ބީޗު ހޮވިއްޖެ!\nހިތާދޫ އޮންލައިން | 28 ނޮވެންބަރ 2017\nކެނެޑާގެ އެންމެ ބޮޑު ޓްރެވަލް ކުންފުނި، ފްލައިޓް ނެޓްވޯކް އިން ހޮވި ދުނިޔޭގެ އެންމެ ރީތި 50 ބީޗުގެ 22 ވަނައިގައި ބ. އަތޮޅު ފުޅަދޫ ބީޗު ހިމެނިއްޖެ އެވެ.\nފުޅަދޫ ބީޗު ސިފަކޮށް މަޝްހޫރު އޮންލައިން ޓެރަވަލް އެޖެންސީއެއް ކަމަށްވާ ފައިވް ސުޓާ އެލަޔަންސްގެ ކޮންޓެންޓް މެނޭޖަރު އަދި ލަގްޒަރީ ހޮޓެލް އެކްސްޕާޓެއް ކަމަށްވާ ރޭޗަލް ވިއާ ވިދާޅުވީ، ފުޅަދޫ އަކީ ލަގްޒަރީ ދުވަސްތަކެއްގެ މަންޒިލެއް ކަމަށެވެ.\n“މިއީ ލަގްޒަރީ ދުވަސްތަކާއި ދިއްލިފައި އޮންނަ ޓްރޮޕިކު ބީޗެއްގައި ރޭތައް ހޭދަ ކޮށްލަން ބޭނުންވާނެ އޮތް މަންޒިލެއް. ވެލިން ހޭކިފައިވާ ފައިގެ ދަށުން ބަބުޅާ ރާޅުތައް ހޭކިގެންދާއިރު ތިމާއަށް ވިސްނައިލެވޭނެ، [ދުނިޔެ މަތީގެ ސުވަރުގެ]” އަކަށް އާދެވުނީ ކިހިނެއްތޯ،” ފުޅަދޫ ބީޗު ސިފަކޮށް ރޭޗަލް ވިދާޅުވެފައިވެ އެވެ.\nކެނެޑާގެ މަޝްހޫރު ވިޔަފާރި މެގަޒިން ޕުރޮފިޓް އިން ވޭތުވެ ދިޔަ ހަތަރު އަހަރު ވެސް ކެނެޑާގެ އެންމެ ހަލުވިކަމާ އެކު ކުރިއަރަމުން އަންނަ ކުންފުނީގެ ގޮތުގައި ހޮވާފައިވާ ފްލައިޓް ނެޓްވޯކުން އެކުލަވާލި އެ ލިސްޓަކީ ދުނިޔޭގެ އެންމެ މަޝްހޫރު ޓެރަވަލް ޕްރޮފެޝަލްސްގެ ހިޔާލާ އެކު އެކުލަވައިލައިފައިވާ ލިސްޓެކެވެ.\nއެގޮތުން، އެ ލިސްޓަށް ދުނިޔޭގެ މަޝްހޫރު 600 އަށް ވުރެ ގިނަ ޓްރެވަލް ޖާނަލިސްޓުންނާއި އެޑިޓަރުން އަދި ބުލޮގަރުންނާއި އެޖެންސީތަކުން ލިބުނު ހިޔާލާއި ތަޖުރިބާ ހިއްސާ ކޮށްފައިވާ އިރު، ކޮންމެ ބީޗަކަށް ވެސް އެ ބީޗެއް ތަޖުރިބާ ކުރި މީހެއްގެ ބަސް ކޮޅެއް ހިމަނާފައިވެ އެވެ.\nދުނިޔޭގެ އެންމެ ފުރިހަމަ 50 ބީޗުގެ ތެރޭގައި ފުޅަދޫގެ އިތުރުން ރާއްޖޭގެ އދ. ދިގުރަށު ބީޗު ހިމެނިފައި ވަނީ 34 ވަނައިގަ އެވެ.\nފްލައިޓްނެޓްވޯކުގެ އެންމެ ފުރިހަމަ 50 ބީޗުގެ އެއްވަނައިގާ ހިމެނެނީ އެޓްލާންޓިކް ކަނޑުގައި އޮންނަ އިނގިރޭސި ވިލާތުގެ ސަރަހައްދެއް ކަމަށްވާ ޓާކްސް އެންޑް ކެއިކޮސް އައިލެންޑްސްގެ ގުރޭސް ބޭ ބީޗް އެވެ.\nއޮސްޓްރޭލިއާގައި އޮންނަ ވައިޓްހެވަން ބީޗަށް ލިސްޓުގެ ދެވަނަ ލިބުނު އިރު، ލިސްޓުގެ ތިންވަނާގައި އޮތީ، ސީޝެލްސްގެ އަންސެ ލޭޒިއޯ ނަމަކަށް ކިޔާ ބީޗެކެވެ.


Home quarantine in Adduacovid fethuridhaane kamuge biru bodu! – adduLIVE\nހޯމް ކަރަންޓީނުން ކޮވިޑު އައްޑޫއަށް ފެތުރިދާނެ ކަމުގެ ބިރު ބޮޑު!\nAug 12, 2020, 11:16\nހޯމް ކަރަންޓީނަށް އައްޑޫއަށް އައި މީހުންގެ ތެރެއިން4މީހަކު ކޮވިޑު-19 އަށް ޕޮޒިޓިވްވުމާއި ގުޅިގެން ބަލި އައްޑޫއަށް ފެތުރިދާނެ ކަމުގެ ބިރު ބޮޑުވެއްޖެއެވެ.\nކޮވިޑު-19ގެ4ކޭސް އައްޑޫން ފެނިފައިވާ އިރު ޕޮޒިޓިވްވި މީހުންނާއި ކޮންޓެކްޓުވި މީހުންގެ ސާމްޕަލްތައް ވަނީ ނަގާފައެވެ. އަދި އެގޮތަށް ނެގި ހުރިހާ ސާމްޕަލުތަކެއް ވަނީ ނެގެޓިވްވެފައެވެ.\nއައްޑޫ އިކުއިޓޯރިއަލް ހޮސްޕިޓަލްގެ މެނޭޖަރ ޝަރަފު ސާދާތު (ސާތު) ވިދާޅުވީ ކޮވިޑަށް ޕޮޒިޓިވްވި އެންމެންގެ ހާލުވެސް ރަނގަޅުކަމަށެވެ. އަދި އެ އެންމެންވެސް ތިބީ އެމީހުން ކަރަންޓީނު ވެގެންތިބި ތަނުގައި ކަމަށެވެ.\nނަމަވެސް އައްޑޫ ހައި ސްކޫލްގެ ހޯލްގެ މަސައްކަތް ކުރާ ކުންފުނިން ޕޮޒިޓިވްވި ބިދޭސީ މީހާ ގަމުގެ ދޫގަސްއަށް ބަދަލުކޮށްފައިވާ ކަމަށެވެ. އަދި އެތަނުން އެެމީހާ އާއި ކޮންޓެކްޓުވި 24 މީހުން އެތަނުގައި ވަކިން ކަރަންޓީނުކޮށްފައިވާ ކަމަށެވެ. މި އެންމެންގެ ނަތީޖާވެސް އަދި ދައްކަނީ ނެގެޓިވްކޮށެވެ.\nފާއިތުވި ހަތަރު ދުވަހުގެ ތެރޭގައި އައްޑޫން4މީހަކު ބައްޔަށް ޕޮޒިޓިވްވެފައިވާ އިރު އަދިވެސް ގިނަ ބަޔަކު މާލެއިން އައިސް އައްޑޫގެ އެކި ރަށްތަކުގައި ކަރަންޓީނުގައި އެބަތިއްބެވެ.\nނަމަވެސް މީގެ ތެރެއިން ބައެއް މީހުން ކަރަންޓީނުގެ އުސޫލާއި ހިލާފަށް ރަށުތެރެއަށް ނިކުންނަ ކަމުގެ އަޑުތައް ދަނީ އިވެމުންނެވެ. އެވާހަކަތައް ސޯޝަލް މީޑިއާގައި ހިއްސާ ކުރަމުންނެވެ. ނަމަވެސް އެކަން ހަރުދަނާ އުސޫލަކުން މިހާރު ނުބަލައެވެ.\nކޮވިޑު-19ގެ ކޭސްތައް އައްޑޫން ފެނުމާއި ގުޅިގެން އެކަމުގެ ކަންބޮޑުވުން ހިއްސާ ކުރި މީހަކު ބުނީ މިކަމުގެ އެންމެ ބޮޑު ނުރައްކަލަކީ ރަށަށް ކަރަންޓީނަށް އަންނަ މީހުންގެ ކަންކަން ނުބެލެހެއްޓުމެވެ. މީގެ ކުރިން އައްޑޫ ސިޓީ ކައުންސިލުން މަސައްކަތް ކުރި ގޮތަށް މިހާރު ކަންކަން ނުކުރެވޭ ކަމަވެ.\n"މީގެ އެންމެ ބޮޑު ކަންބޮޑުވުމަކީ މާލެއަށް ކޮވިޑު ފެތުރިގެން ދިޔަ ގޮތަށް އައްޑޫއަށް ބަލި ފެތުރިގެން ހިގައިދާނެ ކަމުގެ ބިރު، ހޯމް ކަރަންޓީނުގައި ތިބޭ މީހުންނާއި އެހެންމީހުން އެބަ ބައްދަލުވޭ، އެމީހުން އެބަ ނިކުމޭ ބޭރުތެރެއަށް، މިހާރު ނޭގޭ ހޯމް ކަރަންޓީނުކޮށްފައިވާ ތަންތަނެއް"\nމީގެ އިތުރުންވެސް ހޯމް ކަރަންޓީނުގައިވާ މީހާ އާއި ބައްދަލުވެފައިވާ މީހުން ރަށުތެރޭގައި އުޅޭ ކަމުގެ ޝަކުވާވެސް ދަނީ އިތުރުވަމުންނެވެ.\nބަލި ޖެހޭ މީހުންގެ އަދަދު އައްޑޫގައި އިތުރުވަމުން އަންނަ އިރު މިފަދަ މީހުންގެ ކަންކަން ބެލެއްޓުމުގެ ޒިއްމާ މިހާރުން މިހާރަށް މިވަނީ ހަރުދަނާ ކުރަން ޖެހިފައެވެ. ބައްޔަށް ޕޮޒިޓިވްވާ މީހުންގެ ކޮންޓެކްޓު ޓްރޭސިން ރަނގަޅަށް ހެދުނުތޯ ޔަގީން ކުރަންޖެހެއެވެ. މީހުން ދިރިއުޅޭ ގެތަކުގަިއ ކަރަންޓީނުވެގެން ތިބޭ މީހުންނާއި އެހެންމީހުން ބައްދަލުވޭތޯ ހަރުދަނާ ގޮތެއްގައި ބެލޭނެ ނިޒާމެއް ގާއިމް ކުރަންވެއްޖެއެވެ.\nނޫންނަމަ މިކަމުގައި ދެރަ ހިތާމަވެރި، ބިރުވެރި ހާލަތަކަށް އަޅުގަނޑުމެންގެ ސިޓީ ގޮސްދާނެއެވެ.


Kareena aai Akshay ge Good News Lasvehje\nކަރީނާ އާއި އަކްޝޭ--\nކަރީނާ އާއި އަކްޝޭގެ "ގުޑް ނިއުސް" ލަސްވެއްޖެ\nބޮލީވުޑުގެ މަޝްހޫރު ދެ ތަރިން ކަމަށްވާ އަކްޝޭ ކުމާރާއި ކަރީނާ ކަޕޫރު ލީޑުން ފެނިގެންދާ ފިލްމު "ގުޑް ނިއުސް" ނެރޭ ދުވަސް ފަސްކޮށްފިއެވެ. މިއީ އެ ފިލްމު ފަސްކުރި ދެވަނަ ފަހަރެވެ.\nކަރަން ޖޯހަރުގެ ޕްރޮޑަކްޝަން ހައުސުން ނެރޭ އެފިލްމު އެންމެ ފުރަތަމަ އަޅުވަން އޮތީ އަންނަ ޖުލައި މަހުގެ 19 ގައެވެ. އެކަމަކު ފަހުން ސެޕްޓެމްބަރު ހަ ވަނަ ދުވަހަށް ފިލްމު ލަސްކުރިއިރު މިހާރު ފިލްމު ލަސްކޮށްފައި ވަނީ ޑިސެމްބަރު 27 އަށެވެ. އެފިލްމަކީ ކައިވެނި ކޮށްގެން އުޅޭ ދެ ޖޯޑެއްގެ ލޯބީގެ ހަޔާތް ދައްކުވައިދޭ މަޖާ ފިލްމެކެވެ.\nDelivering #GoodNews foragood year ahead! See you 27th December!@akshaykumar #KareenaKapoorKhan @diljitdosanjh @Advani_Kiara @raj_a_mehta @apoorvamehta18 @DharmaMovies #CapeOfGoodFilms @ZeeStudios_ pic.twitter.com/HMTTKmnjZV— Karan Johar (@karanjohar) April 27, 2019\nކަރީނާ އާއި އަކްޝޭގެ އިތުރުން އެފިލްމުން ދިލްޖިތް ދޮސަންޖް އާއި ކިއާރާ އަދްވާނީ ވެސް ފެނިގެންދެއެވެ.\nކަރީނާ އެންމެ ފަހުން ފެނިފައި ވަނީ މިދިޔަ އަހަރުގެ ކުރީކޮޅު ނެރުނު ފިލްމު "ވީރޭ ދި ވެޑިން" އިންނެވެ. އޭގެ ފަހުން ކަރަންގެ "ތަހުތު" ގައި މަސައްކަތް ކުރަން އޭނާ އެއްބަސްވެފައިވާއިރު އެފިލްމަކީ އަންނަ އަހަރު ސިނަމާތަކަށް ގެންނަން ނިންމާފައިވާ ފިލްމެކެވެ. އަކްޝޭ އެންމެ ފަހުން މަސައްކަތް ކޮށްފައި ވަނީ އަނުރާގް ސިންގެ "ކެސާރީ" އިންނެވެ. ފިލްމަށް ވަނީ ވަރަށް ބޮޑު ތަރުހީބެއް ލިބިފައެވެ.\nމުނިފޫހިފިލުވުން ކަރީނާ ކަޕޫރް އަކްޝޭ ކުމާރު ގުޑް ނިއުސް


MH17 ge thahugeegee report: Boatu vahtaalee Russia missile akun\nއެމްއެޗް 17 ގެ ތަހުގީގީ ރިޕޯޓް: ބޯޓު ވައްޓާލީ ރަޝިޔާ މިސައިލަކުން\nއެމްއެޗް 17 ގެ ބައިތައް ކުދިކުދިވެގެން ވެއްޓިފައި: މިސެއިލް ހަމަލާދިނީ ޔޫކްރެއިން ސިފައިން ކަމަށް ރަޝިޔާ އިން ބުނާ އިރު، ޔޫކްރެއިން އިން ބުނަނީ ހަމަލާ ދިނީ ރަޝިޔާއަށް ތާއީދު ކުރާ ވަކިވެގަތުމަށް މަސައްކަތް ކުރާ ހަނގުރާމަވެރިން ކަމަށް\nއެމްސްޓަޑަމް (ރޮއިޓާރސް) - ޔޫކްރޭނަށް ވެއްޓުނު މެލޭޝިއަން އެއާލައިން ބޯޓާއި ބެހޭ ތަހުގީގީ ރިޕޯޓު ނެދަލޭންޑުން މިއަދު ނެރޭނެއެވެ. މި ރިޕޯޓުގައި ހިމަނާފައިވާނެ ކަމަށް ބެލެވޭ ބައެއް ކަންކަން މިހާރުވެސް ވަނީ ގާތްގަނޑަކަށް ޔަގީން ކުރެވިފަ އެވެ.\nއެމް އެޗް 17 ވެއްޓުނީ ރަޝިޔާއިން އުފައްދާފައިވާ މިސައިލެއްގެ ހަމަލާއަކުން ކަމަށް މި ރިޕޯޓުގައި ހިމަނާފައި ވާނެ ކަމަށް ބެލެވެ އެވެ. އެހެން ނަމަވެސް މީގެ މާނައަކީ މި ހަމަލާ ދިނީ ރަޝިޔާއިން ކަމަށް ބުނުމެއް ނޫނެވެ. އަދި މި ހަމަލާ ދިނީ ކޮން ފަރާތަކުންތޯ ކުރެވޭ ސުވާލުގެ ސީދާ ޖަވާބު މި ރިޕޯޓުން ލިބޭނެ ކަމަކަށް ނުބެލެވެ އެވެ.\nމިދިޔަ އަހަރު ޖުލައި 17 ގައި އެމް އެޗް 17 ވައްޓާލާފައި ވަނީ ރަޝިޔާއަށް ތާއީދުކުރާ ހަނގުރާމަވެރިން ކޮންޓްރޯލުކުރާ ޔޫކްރޭނުގެ ސަރަހައްދަކަށެވެ. ހުޅަނގުގެ ގައުމުތަކާއި މިފަދަ ހާދިސާތައް ދިރާސާ ކުރާ ފަރާތްތަކުން ލަފާ ކުރާ ގޮތުގައި މި ބޯޓަށް ހަމަލާދިނީ ރަޝިޔާއަށް ތާއީދުކުރާ ހަނގުރާމަވެރިންނެވެ. ހަނގުރާމަވެރިންނަށް މިއީ ޔޫކްރޭނުގެ އަސްކަރީ ބޯޓެއްކަމަށް ހީކުރެވި، އޮޅިގެން ހަމަލާ ދެވުން އެކަށީގެންވާ ކަމަށް އެފަދަ ފަރާތްތަކުން ބުނެ އެވެ. އެކަމަކު ރަޝިޔާގެ ތިއަރީ ތަފާތެވެ. އެގައުމުން ބުނަނީ މިއީ ޔޫކްރޭނުގެ ހަމަލާއަކަށް ވުން ގާތް ކަމަށެވެ.\nމިއަދު އާންމު ކުރާ މި ރިޕޯޓުގައި ހިމެނޭ ކަންކަން އެންމެ ފުރަތަމަ ހިއްސާކުރާނީ މި ހާދިސާގައި މަރުވި މީހުންގެ އާއިލާ ތަކާ އެވެ. ނޫސްވެރިންނާ ހިއްސާ ކުރާނީ އޭގެ ފަހުންނެވެ. މި ހަމަލާގައި ބޯޓުގައި ތިބި 298 މީހުން މަރުވިއިރު އޭގައި ގިނައިން ތިބީ ނެދަލޭންޑުގެ ރައްޔިތުންނެވެ. އޭގެ އިތުރުން މެލޭޝިޔާ، އިންޑޮނޭޝިއާ، އޮސްޓްރޭލިއާ، ޖަރުމަނު އަދި އިނގިރޭސިވިލާތުގެ ރައްޔިތުން ވެސް މި ބޯޓުގައި ތިއްބެވެ.\nޖަޕާނުގެ ސްޓޫޑިއޯ ރޯކޮށްލި ތުހުމަތަށް މީހަކު ހައްޔަރުކޮށްފި\nފިލިޕީންސްގެ ސްކޫލުތައް އަދި ނުހުޅުވާނެ


ފާތުމަތު ނީނާ (ލާރާ) 15 March 2016, 09:47\n(13 މާރޗް 2016 އާ ގުޅޭ)\n"ކީއްވެތަ ލޯބިނުވާ މީހުންދެކެ ލޯބިވާންވީ" ރޮމުން ރޮމުން ޖަޒްލާ ބުނެލިއެވެ. ނަމަވެސް އެ ސުވާލަށް ދޭނެ ޖަވާބެއް ކައިލަންއަކަށް ނޭނގުނެވެ.\nހިތަށްކުރަމުން ދިޔަ އަސަރުތައް ފޮރުވާލުމާއެކު އޯގާތެރި ފިރުމާލުމަކުން ޖަޒްލާގެ ބުރަކަށީގައި ކައިލަން ފިރުމާލީ ހިތްވަރުދޭ ފަދައިންނެވެ. އިތުރަށް އޭނާއަށް ކޮށްދެވޭނޭކަމެއް ނެތީމައާއެކުއެވެ.\n"ޖޭޒް. ދެން ހުއްޓާލާ..."\n"އީތަން ކީއްވެތަ ސާފުކޮށް އެއްވެސް ވާހަކައެއް ނުބުނަނީ" ކައިލަންގެ ކޮނޑުގައި ބޯއަޅާލައިގެން އޮވެ ޖަޒްލާ ސުވާލުކުރިއެވެ.\n"ޕްލީޒް ޖޭޒް. ތި ސުވާލުތަކަށް ދޭނޭ ޖަވާބެއް އަހަންނަކަށް ނޭނގެ. އީތަންދެކެ އަހަރެން ހިތްހަމަނުޖެހެނީ ވެސް ޖޭޒްއާ މެދު ތިގޮތަށް ކަންތައްކުރާކަން އެނގޭތީވެ...."\n"އަހަރެން ދާނަން އީތަން ހޯދަން. އޭނާއަށް ޖެހޭނީ އަހަންނާ ވާހަކަދައްކަން. ކޮންމެވެސް އެއްގޮތަކަށް ނިންމަން... އަހަރެންގެ ސުވާލުތަކަށް ޖަވާބުދޭންޖެހޭނީ..."\n"ޖޭޒް، ތިހެން ހެދުމުން ޖޭޒްގެ ހިތްހަލާކުވެދާނޭތީ އަހަރެން ބިރުގަނޭ. ޖޭޒްއާ މެދު އީތަން ވިސްނާނަމަ އޭނާ ޖޭޒްއާ ބައްދަލުކުރީސް. ތިގޮތަށް ޖޭޒް ރޯނީ ކިހާ ދުވަހަކު.... އަހަރެންގެ ހިތަށް ޖޭޒް ރުއިމުން ކިހާ އަސަރެއް ކުރާކަން އެނގޭތަ؟ އަހަރެން ބޭނުމެއްނޫން ލޯތްބަށް އެދި އީތަންގެ ކުރިމަތީ ޖޭޒް ސަލާންޖަހާކަށް... ޖޭޒްއަށް ނޭނގުނަސް ޖޭޒް މުޅި އުމުރުގައި އުފަލުގައި ބަހައްޓައިދޭނޭވަރުގެ މީހުން އެބަތިބި... ޖޭޒްގެ ހިތް ފުރެންދެން ލޯބިދޭނޭ މީހުން އެބަތިބި... ސޯ ޕްލީޒް. އަމިއްލައަށް ހިތްހަލާކުވާން ނޫޅޭ" ޖަޒްލާގެ ހިތްހަމަޖައްސައިދިނުމަށް އެތަކެއް ވާހަކެއް ދެއްކިއިރު އެއްފަހަރު ވެސް ޖަޒްލާއަށްޓަކައި ކައިލަންގެ ހިތުގައިވާ އެއްޗެއް ހާމައެއް ނުކުރެވުނެވެ.\n"ކައިލް ކީއްވެތަ ތިހާ ކެއަރ ކުރަނީ... ބައެއް ފަހަރު ހިތަށްއަރާ އީތަންގެ ބަދަލުގައި ކައިލް ދެކެ އަހަންނަށް ލޯބި ވެވުނު ނަމައޭ... ތެންކިޔު ކައިލް... ތެންކިޔު ފޯ އެވްރިތިންގ..." ދެ ލޯ ފުހެލާފައި ކައިލަންގެ ކޮނޑުން ބޯ ނަގާ އޭނާއަށް ޖަޒްލާ ބަލާލާފައި ބުނެލިއެވެ.\n"ތިކަހަލަ މޮޔައަންހެންކުދިންދެކެ ކޮންމެ މީހަކު ވެސް ލޯބިވާނެ.... ކިހިނެއް އެނގެނީ އަހަރެންގެ ހިތް އޮތް ގޮތެއް ވެސް ދޯ... ފަހަރެއްގައި ޖޭޒްގެ އިންތިޒާރުގައި ހުރީ ކަމަށް ވެސް ވެދާނެއެއްނު" ކައިލަންގެ ބަސްތަކުން ޖަޒްލާގެ ތުންފަތަށް ހިނިތުންވުމެއް ވެރިވެގެން ދިޔައެވެ. އެ ހިނިތުންވުމުގައި އެއްވެސް ސީރިއަސްކަމެއް ނެތްކަން ކައިލަންގެ ޟަމީރު ދެނެގަތެވެ.\nއީތަން ގެއަށް އައިސް ވަންއިރު ސިޓިންރޫމު ސޯފާގައި ދެފައިވަށްކޮށްލައިގެން ހިންދީ ޑްރާމާއަކަށް ގެއްލިފައި އޭނާގެ ދައްތަ އައިނީ އިނެވެ. ނުހަނު ބޮޑަށް އިސްއޮބާލައިގެން ހުރެ އީތަން މާ އަވަސްއަރުވާލާފައި ދިޔަތަން ފެނިފައި އައިނީ ހައިރާންވިއެވެ. ފުރަތަމަ ވެސް އޭނާއަށް ބަލާލެވުނީ ޓީވީ ރެކުމަތީ ބަހައްޓާފައި ހުރި ގަޑިއަށެވެ. އީތަން އާންމުކޮށް ގެއަށް އަންނަ ވަގުތެއް ނޫންކަން އައިނީއަށް ވެސް އެނގުނެވެ. އައިނީގެ ޑިއުޓީ އޮންނަނީ އެކި ހަފްތާ އެކި ގަޑީގައި ކަމަށްވާތީ ދުވާލުއެއްކޮށް ގޭގައި ހުންނަންޖެހޭ ހަފްތާއާ ވެސް ދިމާވެއެވެ. އެހެންވެ ގޭތެރޭގައި މީހުން އުޅޭނޫޅޭ ގޮތް އައިނީއަށް ވެސް އެނގެއެވެ. ސޯފާއިން ތެދުވެގެން ހަމްރާއަށް ގޮވަން ދާން ހިތަށް އަރާފައި ވެސް އައިނީ މަޑުކޮށްލީ އީތަން އަރާމުކޮށްލަން އޮފީހުން ތަންކޮޅެއް ކުރިން އައީކަމުގައި ޤަބޫލުކޮށްލާފައެވެ. ޓީވީއިން ބަލަން އިން ޑްރާމާއަކީ އައިނީ ވަރަށް ޝައުގުވެރިކަމާއެކު ބަލާ ޑްރާމާއަކަށް ވާތީ އަލުން އެނބުރި ޓީވީއިން ދައްކަމުން ދިޔަ ޑްރާމާއަށް ސަމާލުކަން ހުއްޓާލިއެވެ.\nކޮޓަރީގެ ދޮރުލައްޕާލުމާއެކު ތަޅުލި އީތަންއަށް ދޮރުފަތުގައި ލެނގިލެވުނެވެ. ނިތްކުރިއާއި ބޮލާއެކު ދެއަތުން އީތަންއަށް ހިފަހައްޓާލެވުނެވެ. އެހެން ހުރެފައި ކުއްލިއަކަށް އޭނާގެ ޠަބީޢަތް އެފުށްމިފުށަށް ޖެހިގެން ދިޔައެވެ. ހިތަށްކުރަމުން ދިޔަ އަސަރުތަކަށް ކެތްނުކުރެވިގެން ގޮސް މީހާ ފަޅައިގެން ދިޔަ ކަހަލައެވެ. ޒުވާން އުމުރަށް އެޅިފަހުން އަޑުވީއްލާ އީތަން ރުއި ހަނދާނެއް އޭނާ ނުހުރެއެވެ. އެހެންނަމަވެސް މިހާރު މޫނުގައި ދެއަތްއަޅައިގެން ހުރެ އީތަންއަށް ބާރަށް ރޮވެނީއެވެ. ދުލުން "ރީން"ގެ ނަން ކިޔާލުމާއެކު އޭނާގެ ރުއިން ގަދަވެއެވެ. އެތައް އިރަކު އީތަން ރޮމުން ދިޔައިރު ހީވަނީ ހިތުގައިލާފައިވާ ކުށުގެ ލައްގަނޑު ކަރުނައިން ދޮވެވޭތޯ މަސައްކަތް ކުރަނީ ހެންނެވެ. ނަމަވެސް އެހެންވާނީ ކިހިނެއްހެއްޔެވެ. ޚުދު އޭނާއަށް ވެސް ކުރެވުނު ކުށަކީ ދުވަހަކު ވެސް ފުހެވިގެން ނުދާނޭވަރުގެ ކުށެއްކަން މިއަދު އެނގިއްޖެއެވެ. ހިތުގެ ޒަހަމްތަކުން އޮހޮރެމުންދިޔަ ލޭ ދެ ލޮލުން ކަރުނައިގެ ސިފައިގައި އޮހެމުން ދިޔައީ އެހެންވެއެވެ. ލޭކަރުނަ އޮހޮރެމުންދިޔައިރު އީތަންގެ މުޅި ޟަމީރު ވެސް އޭނާއަށް މަލާމާތްކުރާ ކަހަލައެވެ. ޒޫރިންގެ ޚިޔާލުތައް ފިޔަވާ އެހެން ހުރިހާ ތަނެއް ފެނުމުން އީތަން މަހުރޫމުވެފައި ހުރި ކަހަލައެވެ. މޭގައި އަތްއަޅާލުމާއެކު ހުރި ދިމާ ތިރިއަށް އީތަން ތިރިވިއެވެ. ކަރުގައި އޮތް ޓައީ ކަރަށް ބާރުވަމުން ދާހެން ހީވާން ފެށުމުން ދެއަތުން އެ ޓައީ ދޫކޮށްލުމާއެކު ކަރުން ނަގާ އަތުކޮޅަށް އެއްލާލިއެވެ. އެވަރުން ވެސް އޭނާއަކަށް ނުފުދުނެވެ. މޭ ވެސް ފިތެނީއެވެ. ހިތް ކުދިކުދިވަނީއެވެ. ދެއަތުން ހިފާ ގަމީސް ފޭކޮށްލުމާއެކު ގޮއްވަޅުތަކުން ގޮއްތައް އުފުރި އެކިދިމަދިމާއަށް ވިއްސައިގެން ދިޔައެވެ. ކޮންމެ ގޮތަކަށް އީތަން ވިސްނިޔަސް ވެސް ކުށްވެރިއަކީ އޭނާ ކަމުގައި ޤަބޫލުކުރެވިއްޖެއެވެ. އަމިއްލަ ޟަމީރު ހޭލައިފިއެވެ. އިތުރަށް ވިސްނިވަރަކަށް މުޅި މީހާ ގެނބެމުންދާހެން ހީވާންފަށައިފިއެވެ. ޤަބޫލުކުރެވެއެވެ. އޭނާއަށް މަގުއޮޅި މަގުން ކައްސާލީއެވެ. ޒިންމާތައް ނެގުމުގައި ފަސްޖެހެވުނީއެވެ. މި ފަދަ ހާލެއްގައި ވަގުތުތައް ހޭދަވަމުން ދިޔަ ވަރަކަށް މޭގެ ތެރޭގައި އިޚްލާޞްތެރިކަމާއި ލޯބި ފުރި އުތުރޭ ހިތެއް ވިންދުޖަހަމުންދާ ފިރިހެނަކު ހޭލަމުން ދިޔައެވެ. އީތަންގެ މައްޗަށް އެ ފިރިހެނާ ގަދަވަމުން ދިޔައެވެ. އޭނާ ގޮވަމުންދިޔައީ ވީއެންމެ އަވަހަކަށް ޒޫރިންގެ ގާތަށް ގޮސް އޭނާގެ ދެފައި މައްޗަށް ވެއްޓި މަޢާފަށް އެދޭށެވެ. އީތަންގެ މޭގައިވާ ހިތުގައި ލޯބީ ހޭލައްވާލި ފަރާތަކީ ޒޫރިންނެވެ. އެއީ އީތަންގެ އަލަތު ލޯތްބެވެ. އޭނާއަށްޓަކައި އަމިއްލަ ހަށިގަނޑު ޤުރުބާންކުރި އަންހެންކުއްޖާއެވެ.\nއީތަން އެނބުރި އޮފީހަށް ނާންނާތީ ނުފައިލު އޭނާއަށް އެތައް ފަހަރަކު ގުޅިއެވެ. އެތައް މެސެޖެއް ކުރިއެވެ. ދުވަހަކު ވެސް އީތަންގެ ފަރާތުން އެގޮތަށް ޚަބަރެއްނުވެއެއް ނުދެއެވެ. އެހެންވެ ނުފައިލު ވަރަށް ބޮޑަށް ކަންބޮޑުވިއެވެ. އަވަހަށް އޭނާ ނޯޓުކުރަން ގެންގުޅޭ ޑައިރީ ނަގާ އީތަންގެ މަޢުލޫމާތު ލިޔެފައިވާ ސަފުހާ ހުޅުވާލިއެވެ. އީތަންގެ އެޑްރެސް އެނގުމުން ނުފައިލު އޮފީހުން ނުކުތެވެ. އޮފީސް ބަންދުކުރަން ރިސެޕްޝަނުގައި އިން ކުއްޖަކަށް ހަނދާންކޮށްދީފައި ނުކުމެ ޕާކިން ޒޯނުގައި އޮތް އޭނާގެ ކާރާ ދިމާއަށް ނުފައިލު އައެވެ.\nޕާކުކުރާނޭ ތަންކޮޅެއް ނުފައިލަށް ލިބުނީ ބައިގަޑިއެއްހާއިރު އުޅެގެންނެވެ. ކާރު ޕާކުކުރަން ލިބުނީ އީތަންގެ ގެއާ ތަންކޮޅެއް ދުރުގައި ކަމުން ހިނގާލާފައި ނުފައިލު އައިސް އީތަންމެން ގޭ ދޮރޯށި ހުޅުވާލިއެވެ. އަދި ސަލާމްގޮވާލުމުން ޚަބަރެއް ނުވުމާއެކު އެތެރެއަށް ދެތިން ފިޔަވަޅު އަޅާލާފައި އަނެއްކާ ވެސް ސަލާމް ގޮވާލިއެވެ. އެހިނދު އަންހެނަކު ސަލާމް ބަލައިގަތް އަޑުއިވުނެވެ. ނަމަވެސް ފެންނަ ހިސާބަށް އެ މީހަކު ނުކުންނަން ވަގުތުކޮޅެއް ނެގިއެވެ.\n"ކޮންކުއްޖެއް؟" ސިޓިންރޫމު ދޮރުމަތީ ހުރި ހަމްރާ ސުވާލުކޮށްލިއެވެ.\n"އަޅުގަނޑަށް ކިޔަނީ ނުފައިލު... އީތަން ގޭގައި އެބައުޅޭތޯ؟ އަޅުގަނޑު މިއައީ އީތަންގެ ޚަބަރެއް ނުވެގެން. އޭނާ ރަނގަޅުތޯ؟" ހަމްރާގެ ކައިރިއަށް އައިސް ހުއްޓިލާފައި ނުފައިލު ސުވާލުކުރީ ކަންބޮޑުވެފައެވެ.\n"އީތަން މިގަޑީގައިވާނީ އޮފީހުގައި. އަންނާނީ ހަތަރެއްގެ ފަހުން... އީތަންގެ ފޯނަށް ގުޅާލަންވީނު" ހަމްރާ ބުނެލިއެވެ.\n"އަޅުގަނޑުގެ އޮފީހުގައި އީތަން މަސައްކަތްކުރަނީ. އަޅުގަނޑުމީ އީތަންގެ ބޮސް. މެންދުރުވާން އުޅެނިކޮށް އީތަން އޮފީހުން ނުކުތީ. އޭގެ ފަހުން އޭނާ އޮފީހަކަށް ނާދޭ. ވަރަށް ގިނަފަހަރު ގުޅައިފިން... ފޯނަށް ޖަވާބެއްނުދޭ. އީތަން ދުވަހަކު ވެސް އަޅުގަނޑު ގުޅައިގެން ފޯނު ނުނަގައެއް ނުހުންނާނެ. އޭނާއަށް ވީގޮތެއް ނޭނގޭތީ ހާސްވެފައި ހުރި ވަރުން މިގެއަށް އަންނަން ޖެހުނީ... އީތަން ގޭގައި އެބައުޅޭތޯ؟"\n"އެހެންތަ! ދުރުވޭ އެތެރެއަށް. އަޅުގަނޑުމީ އީތަންގެ މަންމަ. އަންނާނަން އީތަން ގޭގައި އުޅޭތޯ ބަލާލާފައި" ހަމްރާ މިހެން ބުނުމުން ނުފައިލު އެތެރެއަށް ވަދެ ސޯފާގައި މަޑުކޮށްލިއެވެ. ހަމްރާ ހިނގައިގަތީ އެތެރެއަށެވެ. އެވަގުތު ކޮޓަރިން ނުކުމެގެން ޗިޕްސް ދަޅެއް ހިފައިގެން ބަދިގެ ފަރާތަށް ދާން ހިނގައިގަތް އައިނީއާ ހަމްރާ ބައްދަލުވިއެވެ.\n"އައިނީ. އީތަން އެބައުޅޭތަ ގޭގައި؟" ހަމްރާ އަވަހަށް އަހާލިއެވެ.\n"ލައްބަ. އޭނަ ވެއްޖެ ކޮޓަރީގައި. ކިހިނެއްތޯވީ މަންމާ" އައިނީ ހައިރާންވިއެވެ.\n"އީތަންގެ އޮފީސް ބޮޑުމީހާ އެބައިން އޭނާ ހޯދަން އައިސް. ހެނދުނު އޮފީހުން ނުކުން މީހާގެ ޚަބަރެއްނުވެގެން ވީގޮތެއް އޮޅުން ފިލުވަން އައިސް އެ އިނީ"\n"އަސްލުތަ؟" އައިނީ މިހެން ބުނެލާފައި އޭނާގެ ޝައުގުވެރިކަން ހުއްޓުނީ އީތަން މަސައްކަތްކުރާ އޮފީހުގެ ވެރިމީހާއަކީ ކާކުތޯ ބެލުމަށެވެ. އެހެންވެ އޭނާ ހިނގައިގަތީ ސިޓިންރޫމާ ދިމާއަށެވެ.\nހަމްރާ އައިސް އީތަންގެ ކޮޓަރީގެ ދޮރުގައި ހިފާލިއިރު ތަޅުލާފައި ހުރުމުން އީތަން އުޅޭކަން ޔަޤީންވިއެވެ. އެހެންވެ ކޮޓަރީގައި ޓަކި ޖަހާލާފައި އީތަންއަށް ގޮވާލިއެވެ. ނަމަވެސް އެއްވެސް ޖަވާބެއް ނައެވެ. އެހެންވެ ދެތިންފަހަރަށް ކޮޓަރީގައި ޓަކިދީފިއެވެ. ދެން ވެސް އީތަންގެ ފަރާތުން ޖަވާބެއްނައެވެ. ހަމްރާ ވެސް ކަންބޮޑުވީ ދެނެވެ. ހިތަށް ފާޑުފާޑުގެ ޚިޔާލުތައް ވަންނަން ފެށިއެވެ. އަވަސް އަވަހަށް ކޮޓަރިއަށް އައިސް އަލަމާރީގެ ވަތްގަނޑުގައި އޮތް ގޭގެ ތަޅުދަނޑުފަތި ހިފައިގެން އީތަންގެ ކޮޓަރި ކައިރިއަށް ހަމްރާ އައެވެ.\n"ކިހިނެއްވީ މަންމާ؟ އީތަން ނޫޅެނީތަ؟" ނުފެއިލު ބަލަން ގޮސްފައި އެނބުރި އައި އައިނީއަށް ތަޅުދަނޑިފަތި ހިފައިގެން އުޅޭ ހަމްރާ ފެނުމުން އަހާލިއެވެ.\n"ތަޅުލާފައި ހުރީ... ގޮވާ ގޮވާ ޖަވާބެއް ވެސް ނުދިން... ކިހިނެއްކަމެއްވީ އެނގޭނީ ވެސް މި ދޮރު ހުޅުވީމައެއްނު" ހަމްރާ ކަންބޮޑުވެފައި ހުރިވަރު އައިނީއަށް އެނގުނެވެ.\n"މަންމާ. އީތަންކޮއްކޮއަށް ނިދުނީކަމަށް ވެސް ވެދާނެ. އެހެންވެ ކަންނޭނގެ ފޯނަށް ޖަވާބު ވެސް ނުދެނީ. އޭނާ ކިހާ ނިދިގަދަކަން މަންމައަށް ވެސް ނޭނގިއެއްނޯންނާނެ. އަޅުގަނޑަށް ހީވަނީ ހަމަ ގަދަ ގުގުރީގައި ކަންނޭނގެ އެ އޮތީ. އެހެންވެ ޚަބަރެއް ނުވެގެން އެ އުޅެނީ" އައިނީ ބޭނުންވީ ހަމްރާގެ ހިތްހަމަޖައްސާދިނުމަށެވެ.\nއީތަންގެ ކޮޓަރި ހުޅުވާލުމާއެކު ހަމްރާ އެތެރެއަށް ދެމިގަތެވެ. އޭނާގެ ފަހަތުން އައިނީ ވެސް ވަނެވެ. އެމީހުންނަށް ކޮޓަރިތެރެއަށް އުކާލާފައި އޮތް އީތަންގެ އޮފީސް ހެދުން ފެނުނެވެ. ހަމަ އެވަގުތު ފާޚާނާގައި ފެން އޮހޭ އަޑު ވެސް އިވުނެވެ.\n"އީތަން... އީތަން... ދަރިފުޅުގެ ޚަބަރެއް ނުވެގެން އޮފީސް ބޮޑުމީހާ އެބައިން މިގެއަށް އައިސް" ފާޚާނާ ދޮރުކައިރިއަށް ހަމްރާ އައިސް ހުއްޓިލަމުން ބުނެލިއެވެ. އިރުކޮޅަކު މަޑުކޮށްލީ އީތަންގެ ފަރާތުން ޖަވާބެއް ލިބިދާނެކަމަށެވެ. ނަމަވެސް ހިމޭންކަމުގެ ވަގުތު ކޮޅަކަށްފަހު ހަމްރާ އެ ކޮޓަރިން ނުކުތެވެ.\nނުފައިލުގެ ކައިރިއަށް ސިޓިންރޫމަށް ހަމްރާ ނުކުމެ އީތަން އުޅެނީ ފާޚާނާގައި ކަމަށް ބުނެލިއެވެ. އޭނާ ނުކުންނަންދެން މަޑުކޮށްލުމަށް ހަމްރާ އެދުނެވެ. ނުފައިލު އާނއެކޭ ބުނެލުމަށް ބޯޖަހާލުމުން ހަމްރާ ސޯފާގައި އިށީނެވެ. އެތަނުގައި ނުފައިލު އެކަނިވިޔަ ނުދިނުމަށެވެ. ކުޑައިރުކޮޅެއްގެ ތެރޭ ގޭތެރެއިން މެންދުރަށް ގިރާފައި ހުރި އޮރެންޖު ފަނިން ފަނިތަށްތެއް މަތިޖަހައިގެން ތަބަކެއްގައި ބަހައްޓައިގެން އައިނީ އައިސް ނުފައިލުގެ ކުރިމަތީ ހުރި މޭޒުގައި ބަހައްޓާލިއެވެ.\n"އީތަންކޮއްކޮގެ ބޮސް ފުރަތަމަ ފަހަރަށް މިގެއަށް އައީމަ އެއްޗެއް ނުދީ ފޮނުވާލާކަށް ނުވާނެއެއްނު. އަޅުގަނޑުމީ އީތަންގެ ދައްތަ. އައިނީ..." ސަމާސާ ގޮތަކަށް އައިނީ ވާހަކަދެއްކިއެވެ.\n"ޝުކުރިއްޔާ" ހިނިތުންވެލަމުން ނުފައިލު ބަލަން އިނީ ތަފާތު ނަޒަރަކުންނެވެ. އޭނާ އާއި އައިނީއާ ދެމެދު ހިމޭންކަމުގެ ބަސްމޮށުންތެރިކަމެއް ކުރިއަށް ދާކަހަލައެވެ. އީތަންގެ އޮފީހުގެ ވެރިޔަކީ އެހާ ޒުވާން ވެރިއެއްކަމެއް ކުރިއަކުން އައިނީއަކަށް ނޭނގެއެވެ. ނުފައިލުގެ ގައިގާ އައިނީ ހިތްކިޔާ ކަހަލަ ސިފަތަކެއް ހުރީއެވެ. ފުރަތަމަ ނަޒަރުން ވެސް ނުފައިލު ޚާއްޞަވީއެވެ. އެހެންނަމަވެސް ކުއްލިއަކަށް ހިތައް އަންނަމުން ދިޔަ ބަދަލުތައް އޮބިއަޅަމުން އެކަން ސިއްރުކުރަމުން އައިނީ ދިޔައެވެ.\nއީތަން ނުނިކުމެ ގިނައިރު ވުމުން ހަމްރާ އަނެއްކާ ވެސް އީތަންގެ ކޮޓަރިއަށް އެނބުރި އައެވެ. ދޮރުގައި ހިފާލުމާއެކު ހުޅުވިގެން ދިޔައެވެ. އެތެރެއަށް ވަންއިރު އަދިވެސް އީތަން އުޅެނީ ފާޚާނާގައެވެ. ހާސްވެފައި ހުރެ ހަމްރާ އައިސް ފާޚާނާ ދޮރުގައި ޖަހާލިއެވެ. އީތަންއަށް ދެތިން ފަހަރު ގޮވާލިއެވެ. ވީ ކީއްތޯ ވެސް ސުވާލުކުރަން ފެށިއެވެ. ނުފައިލު އަދިވެސް އިނީ އީތަންއާ ބައްދަލުކޮށްފައި ދާން ކަމުގައި ހަމްރާ ބުންޏެވެ. އީތަންއަށް ވެގެން އުޅޭ ގޮތެއް އެއްގޮތަކަށް ވެސް ހަމްރާއަކަށް ނޭނގުނެވެ. ހާސްވަނީ އެހެންވެއެވެ. ހަދާނޭގޮތެއް ނޭނގިގެން ސުފިޔާނަށް ގުޅަން ހަމްރާ ހިތަށް އެރިއެވެ. އެހެންނަމަވެސް އަދިވެސް އެއްފަހަރު ދަރިފުޅުގެ ފަރާތުން އިޝާރާތެއް ވޭތޯ ގޮވާލިއެވެ. އަދި ސުފިޔާނަށް ގުޅަންޖެހިދާނެ ކަމުގައި ބުނެލިއެވެ.\nހަމްރާ އީތަންގެ ކޮޓަރިން ނުކުމެގެން އައިސް ރާބިއާގެ ކޮޓަރިއަށް ވަނެވެ. އޭރު އަސުރު ނަމާދުން ފައިބައިގެން ހެނދުނާ ހަވީރުގެ ޒިކުރުތައް ކިޔުމަށް ރާބިއާ އެނދުގައި އިނެވެ. ހަމްރާ ފެނުމުން އޭނާގެ ހާސްކަން ރާބިއާއަކަށް ސިއްރެއްނުވިއެވެ.\n"މަންމާ! އީތަންއަށް ވެގެންއުޅޭގޮތެއް އެއްގޮތަކަށް ވެސް ނޭނގެ. ސިޓިންރޫމުގައި އީތަންގެ އޮފީސް ބޮޑުމީހާ އައިސް އެބައިން. އީތަން ފާޚާނާއަށް ވަންގޮތަށް މިހާރު ގަޑިއިރަކަށްވުރެ ގިނައިރުވީ... އަނގައިން ވެސް ބުނަނީއެއްނޫން... ފެންމާގަނޑު ދޫކޮށްލާފައި ހުރި އަޑު ނޫން އެހެން އަޑެއް ފާޚާނާއަކުން ނީވޭ..."\n"ހިނގާބަލަ... ސުފިޔާނަށް ގުޅައިފިންތަ؟ އެކަމަކު އިހަށް އައިދަންއަށް ގުޅާ... އަހަރުމެންނަށް ފާޚާނާ ހުޅުވައިގެން ނުވަދެވޭނެ. އެކުއްޖާއަށް ކަމެއްވިޔަސް ބޮޑުވެފައި ހުރި ފިރިހެންދަރިއެއްވިއްޔާ... އައިދަންއަށް ގުޅާފައި ބުނޭ އަހަރެން ބުންޏޭ އަވަހަށް ގެއަށް އަންނާށޭ..." ހާސްކަމާއެކު ކޮޅަށް ތެދުވި ރާބިއާ ބުނެލިއެވެ. އަދި ހަމްރާ އާއިއެކު އަވަސް ފިޔަވަޅުގައި އައިސް އީތަންގެ ކޮޓަރިއަށް ވަނެވެ.\n"އީތަން..." އުނުގައި ތުވާލި އޮޅާލައިގެން ފާޚާނާއިން ނުކުން އީތަން އެ ކޮޓަރިއަށް ވަން ރާބިއާ އާއި ހަމްރާއަށް ފެނުމުން އެ ދެމީހުންނަށް ވެސް އީތަންއަށް ގޮވާލެވުނީ އެއްފަހަރާއެވެ. އީތަންގެ ތެމިފައިވާ އިސްތަށިގަނޑު ހޭވިފައި ހުރިއިރު ހަށިގަނޑުގައި ވެސް ފެންތިކިތައް ހަރުލާފައި ހުއްޓެވެ. އޭނާ އެ ނުކުތީ ފެންވަރައިގެންކަން ރާބިއާ އާއި ހަމްރާއަށް އެނގުނެވެ.\n"ސާބަސް ދަރިފުޅަށް. މަންމަ ގޮވީމަ އަނގައިން ބުނެލިނަމަ. ފެންވަރަނީއޭ ބުނެލިނަމަ... އެކަމަކު ފެންވެރިޔަސް ހާދަ އިރެކޭ ފާޚާނާގައި ތިވީ. ނުފައިލު އައިސް އިންނަތާ މިހާރު ކިހާ އިރެއް. ދޭބަލަ އޭނާއާ ވާހަކަދައްކަން..." ހަމްރާ ކުޑަކޮށް ހިތްހަމަނުޖެހުނެވެ. އިސްޖަހާލައިގެން ހުރި އީތަންއަށް ކަމެއްވެފައި ހުރިކަމެއް ހަމްރާއަކަށް ނަގައެއްނުގަނެވުނެވެ.\n"ހެދުން ލައިގެން އަވަހަށް ނުކުމޭ... ހަމްރާ އަހަރުމެން ބޭރަށް ހިނގާ" ރާބިއާ ބުނެލިއެވެ. އީތަންގެ ފަންއިސްތަށިތަކުން އޭނާގެ ނިތްކުރިއާއި ލޯ ނިވާވެފައި ހުރުމުން އީތަންގެ މޫނުމަތީގައިވާ އަސަރު އެއްވެސް މީހަކަށް ދެނެގަންނާކަށް ނޭނގުނެވެ.\nއެންމެން ސިޓިންރޫމުގައި ތިއްބާ ތުވާލި އަނދެލައިގެން ހުރި އީތަން އެއްވެސް ޚިޔާލެއް ފިކުރެއްނެތި އެތަނަށް ނުކުތެވެ. އެހިނދު ނުފައިލު ވެސް ހައިރާންވިއެވެ.\n"ސޮރީ ބޮސް... މިއުޅެނީ ކެވުނު އެއްޗަކުން މުޅިން ބަނޑުގޯސްވެގެން..." އީތަން ވާހަކަދެއްކިއިރު ނުފައިލަށް ބަލާލީ އެންމެ ދެފަހަރުއެވެ.\n"އެހެންތަ. އަންގާލިނަމަ... ވީގޮތެއް ނޭނގި ހާސްވިވަރުން ގެއަށް އަންނަން މިޖެހުނީ. ދެން އެންމެ ރަނގަޅު. ކަމެއްވިޔަސް މަށަށް އަންގާލައްޗޭ... ރަނގަޅުވެލީމާ އޮފީހަށް ނުކުތަސް ރަނގަޅުވާނެ... ކަމުގެ ސީރިއަސްކަން މަށަށް އެބަފެނޭ. ތިހިރީވިއްޔާ މީހާ ހުރި ހާލު. ތުވާލިން ވެސް އަރައިގަނެވޭވަރު ނުވޭ... އޯކޭ... ދެން ދަނީ. މިހާރު އެނގިއްޖެ ދުނިޔޭގައި ހެޔޮހާލުގައި އީތަން އެބަހުރިކަން. އެހެންވީމަ ހިތްމަޖެހިއްޖެ..." ނުފައިލު މިހެން ބުނެ ހީނލިއެވެ. އަދި ތެދުވެގެން އެގެއިން ނުކުންނަން ހިނގައިގަންނަމުން އެތަނުގައި ހުރި އައިނީއަށް ބަލާލާފައި ޚާއްޞަ ހިނިތުންވުމެއް ބަދަލުކޮށްލިއެވެ.\nއީތަންގެ އަޑު ބަދަލުވެފައި ހުރިކަން ރާބިއާއަށް ނަގައިގަނެވުނީތީ އޭނާގެ ނަޒަރު ހުރީ އީތަންއަށް ހުއްޓިފައެވެ. ނުފައިލުއާއެކު ވަކި ހިސާބަކަށް ގޮސްފައި އެނބުރި އީތަން އައިސް އޭނާގެ ކޮޓަރިއަށް ދިޔައެވެ.\n"އީތަންއަށް އެއްޗެއް ދެވޭތޯއެއްނު އުޅެންވީ. ލޮނުޕެކެޓެއް ހޯދަންވީ ކަންނޭނގެ" ރާބިއާއަށް ބަލާލާފައި ހަމްރާ ބުނެލިއެވެ.\n"އެއްވެސް އެއްޗެއް ހޯދާނެކަމެއްނެތް.... އަހަރެން މިދަނީ އީތަންގެ ގާތަށް" ރާބިއާ ބުނެލިއެވެ.\nއީތަންގެ ކޮޓަރީގެ ދޮރުގައި ޓަކިޖަހާލާފައި ރާބިއާ ކޮޓަރިއަށް ވަނެވެ. އޭރު އީތަން ތައްޔާރުވަނީއެވެ. ރާބިއާ ފެނުމުން ވެސް އޭނާއަށް އީތަން ގޮވައެއްނުލިއެވެ. އަލަމާރިން ނެގި ޓީޝާޓު ގަޔަށް މަހާލުމާއެކު ލޯގަނޑު ކުރިމަތީ ހުއްޓި ޖަހަޑުން އިސްތަށިގަނޑު ރީތިކުރިއެވެ. އޭނާގެ ހަރަކާތްތަކަށް ބަލަހައްޓައިގެން ރާބިއާ ހުރީ ސުވާލުގެ ނަޒަރަކުންނެވެ. އީތަން ތައްޔާރުވެގެން ކޮޓަރިން ނުކުންނަން އައި ވަގުތު ދޮރުކައިރީ ހުރެފައި ރާބިއާ މާމަދަރިފުޅުގެ އަތުގައި ހިފިއެވެ.\n"ވީގޮތެއް މާމައަށް ކިޔައެއްނުދޭނަންތަ؟ ބޮޑުމީހާއަށް އެހާ ބޮޑު ދޮގެއް ހެދީ ކީއްވެތަ؟... އީތަން..." ރާބިއާގެ އޯގާތެރިކަން އޭނާގެ އަޑުން ފާޅުވެގެންދިޔައެވެ. އެހިނދު ހަލާކުވެފައިވާ ހިތާއެކު އީތަން އޭނާގެ މާމައަށް ބަލާލިއެވެ. ރޮއެރޮއެ އެ ދެ ލޯ ވަނީ ރަތްވެ ދުޅަވެފައެވެ. އަދިވެސް އެ ދެލޮލުގައި ކަރުނައިގެ ތެތްކަން ފާޅުވޭވެ ހުއްޓެވެ. ބޮޑު މުސީބާތެއް ކުރިމަތިވެފައި ހުރި ކަހަލައެވެ. އީތަންގެ ހާލު ފެނި ރާބިއާގެ ދެ ލޯ ބޮޑުކޮށްލެވުނެވެ.\n"އަޅުގަނޑު ދިޔަދީ މާމާ... މިހާރު ނުގޮސްފިއްޔާ މާ ލަސްވެދާނެ..." ކުރެހިފައިވާ އަޑުން އާދޭހުގެ ރާގަކަށް އީތަން ބުނެލިއެވެ.\n"ސުބުޙާނައްﷲ... މަގޭ ދަރިއަށް ކޮންފަދަ ބޮޑު މުސީބާތެއް ޖެހުނީ..." އަމިއްލަ ހިތަށް ތޫނުކައްޓެއް ހެރިގެން ދިޔަ ފަދަ އިހުސާސެއް ރާބިއާއަށް ކުރެވިގެންދިޔައެވެ. ބޭއިޚްތިޔާރުގައި އީތަންގެ އަތުން ދޫކޮށްލިއެވެ. އެހިނދު އަވަސް ފިޔަވަޅުގައި އީތަން ނުކުމެގެން ގޮސް ރާބިއާގެ ލޯމައްޗަށް ގެއްލިއްޖެއެވެ.\nހ.ބުލޫމޫންގޭ ދޮރޯށި ކައިރީ ސައިކަލު ބަހައްޓާލުމަށްފަހު އީތަން ފައިބައިގެން އައިސް ދޮރޯށި ކުރިމަތީ މަޑުކޮށްލިއެވެ. ފުންނޭވާއެއްލާފައި ދޮރޯށީގެ އެއްފަރާތުގައި ހަރުކޮށްފައި ހުރި ފިތަށް އޮބާލައިފިއެވެ. އަދި ސިކުނޑިއަށް ބާރުލަމުން ވިސްނަމުން ދިޔައީ ޒޫރިން އާއި އޭނާގެ ޢާއިލާ މީހުންގެ ގާތުގައި ބުނާނޭ އެއްޗަކާ މެދުއެވެ. އެ ޚިޔާލުގައި ހުއްޓާ ކުއްލިއަކަށް މީހަކު ދޮރުހުޅުވާލިއެވެ.\n"ރީ...." އީތަން ބުނަން އުޅުނު އެއްޗެއް ފުރިހަމައެއް ނުކުރެވުނެވެ. ދޮރޯށި ހުޅުވާލި ރޭޝްމާއަށް އީތަން ފެނުމުން ބަންލާފައި ދޮރޯށި ޖެހުމަށް ކޮށްޕާލިއެވެ. އެވަގުތު އީތަން ދޮރޯށި އައިސް ލެއްޕުމުގެ ކުރިން އެ ދޭތެރެއަށް އަތްލައްވާލިއެވެ. އެއާއެކު އޭނާގެ ޒަހަމްވެފައި އޮތް އަތް ދޮރުދޭތެރޭ ފިތިގެން ދިޔައެވެ. ފަޅައިގެން ގޮސްފައި ހުރި ތަންކޮޅުތަކުން ލޭ ހިލިގެން ދިޔައެވެ.\n"ކީއްކުރަން ތިއައީ؟" ނުރުހިފައި ރޭޝްމާ ބުނެލިއެވެ.\n"ރީން... ރީންއާ ބައްދަލުކުރަން..." އަސަރާއެކު އީތަން ބުނެލިއެވެ. ދޮރުދޭތެރޭ ފިތިފައިވާ އަތް އައްސިވެފައި އޮތުމުން ތަދުގެ އިހުސާސް އީތަންއަކަށް ނުކުރެވެއެވެ.\n"ރީންއާ ބައްދަލެއްނުވެވޭނެ. ކޮން ސަކަރާތެއްޖަހަން އީތަން ތި އުޅެނީ... މިހާރު މާ ލަސްވެއްޖެ"\n"ރީންއާ ބައްދަލުކޮށްދީ... އާދޭސްކުރަން... އާދޭސްކުރަން... އެންމެ ފަހަރަކު ވިޔަސް ރީންއާ ބައްދަލުވާން ބޭނުން... ހެޔޮނުވާނެ..." އީތަންގެ އާދޭހުގެ އަޑާއެކު ރޭޝްމާގެ ހިތަށް އަސަރުކުރިއެވެ. ހަމައެއާއެކު އީތަންގެ އަތްތިލަ ރޭޝްމާގެ ލޮލުގައި އަޅައިގަތީ އެވަގުތުއެވެ. މަޑުމަޑުން ދޮރޯށި ހުޅުވާލާފައި އީތަންއަށް ބަލާލީ ޤަބޫލުނުކުރެވިފައި ހުރެގެންނެވެ.\n"އަޅުގަނޑަށް މާފުކުރޭ..." ފެންކަޅިވެ ދެއަތްޖޯޑުކޮށްލައިގެން ހުރެ އީތަން ބުނެލިއެވެ.\nރޭޝްމާއަށް އީތަންގެ މޫނަށް ބަލަހައްޓައިގެން ހުރެވުނީއެވެ. ޤަބޫލުކުރަން ދަތިވެފައެވެ. ލޮލަށް ފެންނަމުން ދިޔަ އީތަން ހާލަކީ ހަޤީޤަތެއްތޯ އަމިއްލަ ޟަމީރާ ސުވާލުކުރެވުނެވެ. އީތަންއެކޭ ޒޫރިންއެކޭ ތަފާތެއް މިއަދު ނެތެވެ. އެކަކު އަނެކަކަށް ޓަކައި އެ ދެމީހުން ވެސް ކަރުނައަޅަނީއެވެ. ބޭއިޚްތިޔާރުގައި އަމިއްލަ މޭގައި ރޭޝްމާއަށް އަތްޖައްސާލެވުނެވެ. އީތަން އަތުވެދާނެކަމަކަށް ކުޑަކޮށް ވެސް ރޭޝްމާ ހިޔެއްނުކުރެއެވެ. އެހެންނަމަވެސް މިއަދު އޭނާގެ ކުރިމަތީ ހުރެ އީތަން އާދޭސް އެ ކުރަނީ އޭނާ ފުރަގަސްދީފައި ދިޔަ ޒޫރިންއާ ބައްދަލުކޮށްދިނުމަށް އެދިއެވެ. ތަޤުދީރުގެ ސަފުހާތައް ނިއުޅި ހާމަވަމުން ދަނީއެވެ.\n"އީތަންއަށް މާފުދޭން އަހަރެން މީ ކާކު؟ އަހަންނަށްވުރެ ބޮޑު ހިތްދަތިކަމެއް އީތަން އެމީހަކަށް ދިން ފަރާތް މިއަދު އީތަންއަށް މާފުކުރާނީ ވެސް.... ތީ ބޮޑު ކުށްވެރިއެއް... ދިރިހުއްޓާ އަހަރެންގެ ދަރިފުޅު މަރާލި ޤާޠިލު... ފުރާނަ ހުރީތީ އެކުއްޖާގެ ދިރި އެހުރީ. އޭނާގެ ހުރިހާ އުފާތަކެއް ފޭރިގަތް މީހަކީ ތީ... އިތުރު ހިތްދަތިކަމާއި ދޭނެ އަނިޔާއެއް ދެންނެތް... ވީއިރު ކީއްކުރަން އަލުން ރީންއާ ބައްދަލުކުރަނީ... ތިކަހަލަ މީހެއްގެ ހިޔަނި ރީންގެ ދިރިއުޅުމަށް އެޅުނުކަން އެއީ އެ ދަރިފުޅުގެ ބަދުނަސީބުކަން"\n"ކޮންމެ ސަޒާއެއް ދިނަސް ޤަބޫލުކުރަން މިހިރީ ތައްޔާރަށް. އެކަމަކު ރީންގެ ދުލުން ނިޔާ ކަނޑައަޅާ އަޑު އަހަން ބޭނުންވަނީ. މިއަދު މިއައީ ކުރެވުނު ކުށް ޤަބޫލުކޮށްގެން އެކުށަށް މަޢާފުލިބޭތޯ... ރީންގެ ހަޔާތުން އަޅުގަނޑަށް ޖާގައެއް ލިބޭތޯ... ލޯބިލޯބި ދަރިފުޅަށް ބައްޕައެއްގެ ލޯބި ދޭން ބޭނުންވެގެން..." އީތަންގެ ލޮލުން ފައިބައިގެން ދިޔަ ކަރުނައިން ރޭޝްމާގެ ހިތް މަޑުވެގެންދިޔައެވެ. އޭނާ އެތެރެއަށް ޖެހިލާ ދޮރޯށި އިހުނަށްވުރެ ބޮޑަށް ހުޅުވާލިއެވެ. އެ އިޝާރާތް ދަޢުވަތަކަށް އީތަންއަށް ފުދުނެވެ. އަވަސް އަވަހަށް ދެ ލޯ ފުހެލާފައި އެތެރެއަށް ވަނެވެ. (ނުނިމޭ)


ދުނިޔޭގެ އެންމެ ކާމިޔާބުކަމަށް ބުނާ 400 ވަރަކަށް މީހުންގެ ދިރިއުޅުން ހުންނަ ގޮތް ކިޔައިފީމެވެ. ވިޔަފާރިވެރިންނާއި މިލިއަނަރުންނާއި ޤައުމުތަކުގެ އެންމެ އިސްވެރިންނާއި ޑޮކްޓަރުންވެސް ހިމެނޭ ގޮތުންނެވެ. އެމީހުން ފަތިހު4ޖެހުމާއި ހެނދުނު6ޖެހުމާއި ދެމެދު ނިދައި ހޭލައެވެ.\nޢާންމުގޮތެއްގައި މަސައްކަތު ނުކުންނަނީ9ޖަހާއިރު ކަމަށްވީނަމަވެސް މިހައި ހެނދުނާ އެމީހުން ހޭލައި ކުރަނީ ކީއްހެވެ؟ ބައެއް މީހުން ކަސްރަތު ކުރެއެވެ. އަނެއްބައަކު މިޑިޓޭޓް ކުރެއެވެ. އެއިގެ އިތުރުން އެމީހުންގެ ދީނުގެ ފޮތްތަކާއި ފިލޯސަފަރުންގެ ލިޔުންތައް ކިޔައެވެ. އަދި އެދުވަހުގެ މަސައްކަތްތައް ކުރާނެ ގޮތް ރާވައިލައެވެ.\nމިއީ ކާފިރުންގެ އަމަލުތައް ހުންނަ ގޮތެވެ. އިސްލާމުންނަށް ބަލައިފިނަމަ ކުރަންޖެހޭ ކަންކަން ތަފާތެވެ. ނަމާދުކުރުމާއި ޛިކްރް ކުރުމެވެ. ދުޢާ ކުރުމެވެ. ކީރިތި ޤްރުއާން ކިޔެވުމެވެ. މިކަންކަން ތަފާތުވި ނަމަވެސް ހަޤީޤަތުގައި މިކުރެވެނީ އެއް ބާވަތެއްގެ އަމަލުތަކެކެވެ. އެމީހުން، އެމީހުން ޤަބޫލުކުރާ ގޮތްތަކަށް ކަންކަން ކުރަނީއެވެ. މުސްލިމުން ކަންތައްތައް ކުރަނީ ﷲ ތަޢާލާ އަނގަވާފައިވާ ގޮތަށެވެ. ތަފާތަކީ އެއީއެވެ.\nމިކަމުންވެސް މިއެނގެނީ ﷲ ތަޢާލާ މުސްލިމުންނަށް އަމަލުކުރަން އަންވާފައި މިވަނީ އެންމެ ފައިދާ ހުރި ގޮތަށް ކަމެވެ. ކާމިޔާބު ލިބުން އޮތީ އެގޮތަށް އަމަލުކުރުމުން ކަމެވެ. ވިސްނަންވީ ކަމަކީ އެމީހުން ﷲ ތަޢާލާ ޤަބޫލު ނުކޮށް ތިބެ ނަމަވެސް އެގޮތަށް ކަންކަން ކުރުމުން އެމީހުންނަށް ދުނިޔޭގައި ކާމިޔާބު މީހުންނަށް ވެވޭ ކަމެވެ. މުސްލިމުންނަށް ﷲ ތަޢާލާ އަނަގަވާފައިވާ ގޮތަށް އަމަލުކުރާނަމަ މިދުނިޔެއާއި ޢާޚިރަތްވެސް ލިބޭނެ ކަމެވެ.\nއަހަރެން އަހަރެންގެ އަމިއްލަ ތަޖުރިބާ ބުނެދެން ހެއްޔެވެ؟ ފަތިހު ހޭލައި ﷲ ތަޢާލާ އަނގަވާފައިވާ ގޮތަށް އަމަލުކުރާތީ އަހަރެންގެ ދުވަހު މަސައްކަތަށް ފަށާއިރު އަހަރެންގެ ހިތާއި ސިކުނޑި އޮންނަނީ އެކަމަށް ފުރިހަމަ އަށް ތައްޔާރަށެވެ. ހިތް އޮންނަނީ ހަމަޖެހިލައިގެން ނަށަނަށައެވެ. އެއީ ކީއްވެގެން ހެއްޔެވެ؟ ﷲ ތަޢާލާ އިސްލާމް ދީނުގެ ކޮންމެ ކަމެއް ފަރުމާ ކުރައްވަވާފައިވަނީ ދުނިޔެއާއި ޢާޚިރަތުގައި އެމީހަކަށް އެންމެ ފައިދާކުރާނެ ގޮތަށް ކަމަށްވާތީއެވެ.\n"ތިބާއަކީ ކާމިޔާބު މީހަކު ކަމުގައި ވުމަށް އެދޭނަމަ ﷲ ތަޢާލާ އަށާއި ރަސޫލް (ޞޢވ) އަށް ފުރިހަމައަށް ކިޔަމަންތެރިވެ ތިމަން ﷲ އަންގަވާފައިވާ ގޮތަށް އަމަލުކުރުމަށާއި ރަސޫލް (ޞޢވ)ގެ ސުންނަތަށް ޢަމަލުކުރުމަށް" ﷲ ތައާލާ އަންގަވާފައި ވަނީ އެ ސަބަބަށްޓަކައެވެ.\nނަމަވެސް ހިތާމައަކީ ފަތިހު ހޭލައި ދުވަހުގެ މަސައްކަތަށް ތައްޔާރުވުމުގައި އެހެން ދީންތަކުގެ މީހުން ކުރިއެރުން ހޯދަމުން އަންނައިރު މުސްލިމުން އެކަމުގައި ފަރުވާ ކުޑަކޮށް ނިދަން ތިބޭ ކަމެވެ.\n- ވައްހާޖް ޠަރިންގެ ދަރުސަކުން


Prince Charles COVID-19 ah positive vejje - vNews.mv\nއިނގިރޭސި ވަލީއަހުދު އަމީރު ޗާރލްސް:\nއިނގިރޭސި ވަލީއަހުދު އަމީރު ޗާރލްސް ކޮވިޑް-19 އަށް ޕޮޒިޓިވްވެއްޖެ\nސައިފް އަޒްހަރު 25 March 2020, 18:26\nރާނީ އެލިޒަބަތު ހުންނެވީ ހެޔޮހާލުކޮޅުގައި: ބަކިންހަމް ޕެލަސް\nއިނގިރޭސި ވަލީއަހުދު އަމީރު ޗާރލްސް ކޮވިޑް-19 އަށް ޕޮޒިޓިވްވެއްޖެއެވެ.\nމިކަން ހާމަކޮށްފައިވަނީ ސްކޮޓްލޭންޑްގައި ހުންނަ އަމީރު ޗާރލްސްގެ ގެކޮޅު، ކްލަރެންސް ހައުސްއިން ނެރުނު ބަޔާނެއްގައެވެ.\nއުމުރުފުޅުން 71 އަހަރުގެ އަމީރު ޗާރލްސްއަކީ އިނގިރޭސި ރާނީ އެލިޒަބަތު ދެވަނައިގެ އެންމެދޮށީ ދަރިކަލުންނެވެ. އަދި ޗާރލްސްއަކީ ރާނީ އެލިޒަބަތަށްފަހު އިނގިރޭސި ރަސްކަމުގެ ތަޚުތުގައި ވެޑުވުމަށް ހަމަޖެހިފައިވާ ފަރާތެވެ.\nބަޔާނުގައި ބުނެފައިވަނީ، ވައިރަސްގެ އަލާމާތްތައް ފެނިގެން ޓެސްޓްތައް ހެދުމުން އަމީރު ޗާރލްސް ޕޮޒިޓިވްވެފައިވާ ކަމަށާއި، ނަމަވެސް ހާލުކޮޅު ރަނގަޅު ކަމަށެވެ.\nއަމީރު ޗާރލްސް ވައިރަސްއަށް ޕޮޒިޓިވްވުމާ ގުޅިގެން އަނބިކަނބަލުން ކެމީލާވެސް ޓެސްޓްކުރެވުނު ކަމަށާއި، ނަމަވެސް ކެމީލާގެ ޓެސްޓް ނެގަޓިވް ކަމަށް ކްލަރެންސް ހައުސްއިން ހާމަކޮށްފައި ވެއެވެ.\nއެހެން ނަމަވެސް، ދެބޭފުޅުންވެސް މިހާރުވަނީ ގެކޮޅުގައި އެކަހެރި ކުރެވިފައި ކަމަށް ބަޔާނުގައި ބުނެފައި ވެއެވެ.\nވަލީއަހުދު އަމީރު ޗާރލްސްގެ ގައިކޮޅަށް ވައިރަސްއެރީ، ވޭތުވެދިޔަ ހަފްތާތަކުގައި ބޭއްވި އާންމު އެތައް ބައްދަލުވުމުގެ ތެރެއިން ކަމަށް ބެލެވޭ ކަމަށާއި، އެހެންނަމަވެސް ވައިރަސްއެރީ ސީދާ ކޮން ފަރާތަކާ ކޮންޓެކްޓްވެގެންކަމެއް ބުނަން ނޭނގޭކަމަށް ކްލަރެންސް ހައުސްގެ ބަޔާނުގައި ބުނެފައި ވެއެވެ.\nއުމުރުފުޅުން 93 އަހަރުގެ ރާނީ އެލިޒަބަތާ އަމީރު ޗާރލްސް އެންމެފަހުން ބައްދަލު ކުރައްވާފައިވަނީ މާޗްމަހުގެ 12 ވަނަ ދުވަހު ކަމަށާއި، އެހެންކަމުން، އެއީ ޗާރލްސްގެ ގައިކޮޅަށް ވައިރަސް އެރުމުގެ ކުރިންކަމަށް ބަކިންހަމް ޕެލަސްއިން ލަފާކޮށްފައި ވެއެވެ. ޗާރލްސްގެ ގައިކޮޅަށް ވައިރަސްއަރާފައިވަނީ މާޗް 13 ގައި ކަމަށްވެސް ލަފާކޮށްފައި ވެއެވެ.\nބަކިންހަމް ޕެލަސްއިން ނެރުނު ބަޔާނެއްގައި ބުނެފައިވަނީ، ރާނީގެ ހާލުކޮޅު ރަނގަޅު ކަމަށާއި، ހުންނެވީ ހެޔޮހާލުކޮޅުގައި ކަމަށެވެ.


ސެޓެލައިޓް ސްކޫލް ނިޒާމް އިފްތިތާޙްކޮށްފި ސެޓެލައިޓް ސްކޫލް ނިޒާމް އިފްތިތާޙްކޮށްފި\nރައީސުލްޖުމްހޫރިއްޔާގެ ނާއިބު ސެޓެލައިޓް ސްކޫލް އިފްތިތާޙްކޮށްދެއްވުން\nސެޓެލައިޓް ސްކޫލް ނިޒާމް ރައީސުލްޖުމްހޫރިއްޔާގެ ނައިބު ފައިޞަލް ނަސީމް އިފްތިތާޙް ކޮށްދެއްވައިފިއެވެ.\nމިއަދު ހެނދުނު ހުރަވީ ސްކޫލްގައި މިކަމަށްޓަކައި ބޭއްވި ރަސްމިއްޔާތުގައި ސެޓެލައިޓް ސްކޫލް އިފްތިތާޙްކޮށްދެއްވައި ވާހަކަފުޅު ދައްކަވަމުން ރައީސުލްޖުމްހޫރިއްޔާގެ ނައިބު ވިދާޅުވީ މިކަމަކީ ސަރުކާރުގެ މައިގަނޑު ސިޔާސަތުކަމަށްވާ ޖަޒީރާ ތަރައްޤީއަށް އައު ފެށުމެއްކަމަށެވެ. ސެޓެލައިޓް ސްކޫލް ޤާއިމްކޮށްފައިވަނީ، ބ. ފެހެންދޫ އާއި ވ. ތިނަދޫ އާއި ވ.ރަކީދޫ ސްކޫލުގައެވެ.\nރައީސުލްޖުމްހޫރިއްޔާގެ ނައިބުގެ ވާހަކަފުޅުގައި ސަރުކާރުން މިއަދު ސެޓެލައިޓް ސްކޫލްގެ މަފްހޫމަށް ކިޔަވައިދިނުން އިފްތިތާޙްކޮށްދެއްވި3ރަށުގެ ދަރިވަރުންނަށް އެކުދިންގެ އަމިއްލަ ރަށުގައި ތިބެ ތަޢުލީމު ހާޞިލުކުރުމުގެ ފުރުޞަތު ލިބިގެން އެދިޔައީ ގާތްގަޑަކަށް 12 ވަރަކަށް އަހަރުވަންދެން އެފުރުޞަތު ނުލިބި އޮތުމަށްފަހުކަން ފާހަގަކުރެއްވިއެވެ. އަދި މި ލިބުނު ފުރުޞަތާއެކު މި ރަށްތަކުގެ ދަރިވަރުންނާއި ބެލެނިވެރިންނަށް އެތައް ފަސޭހަތަކެއް ލިބިގެންދާނެކަން އެމަނިކުފާނު ފާހަގަކުރެއްވިއެވެ.\nސެޓެލައިޓް ސްކޫލް މަފްހޫމަށް ކިޔަވައިދޭން ފެށި ސްކޫލްތަކަކީ މީހުން ދިރިއުޅޭ ރަށްތަކުގެ ތެރެއިން މިވަގުތު ނިޒާމީ ތަޢުލީމު ފޯރުކޮށް ދިނުމަށް ސަރުކާރުގެ ސްކޫލެއް ޤާއިމް ވެފައި ނުވާ ރަށްތަކެއް ކަމުގައިވާ ބ. ފެހެންދޫ ވ. ތިނަދޫ އަދި ވ.ރަކީދޫގެ ސްކޫލެވެ. ދިރާސީ އަހަރު 2021-2022ގައި މި ސްކޫލްތަކުގައި ކިޔަވާދިނުމަށް ހަމަޖެހިފައިވަނީ އެލް.ކޭ.ޖީ އިން ފެށިގެން ގްރޭޑް 8ގެ ނިޔަލަށެވެ. ސެޓެލައިޓް ސްކޫލްތައް ފެށިގެން ދާއިރު މިއިން ކޮންމެ ސްކޫލެއްގައި2ޓީޗަރުންނާއި 1 އެޑްމިން އޮފިސަރަކާ، މަސައްކަތު މީހަކު، މަސައްކަތް ކުރާނެއެވެ.\nސެޓެލައިޓް ސްކޫލްތަކުގައި ހައި ސްޕީޑް އިންޓަރނެޓް މެދުވެރިކޮށް އޮންލައިންކޮށް ކިޔަވާދިނުން ކުރިޔަށްގެންދާއިރު މި ނިޒާމުގައި ދަރިވަރުން ކިޔެވަންދާނީ އެކުއްޖެއްގެ އަމިއްލަ ރަށުގެ ސުކޫލަށެވެ. ސެޓެލައިޓް ސްކޫލުތަކަށް ކިޔަވައިދިނުމަށް ޚާއްސަ ކުރެވިފައިވާ ޓީޗަރުން ތިއްބަވާނީ މާލޭގެ ހުރަވީ ސްކޫލުގައި ޤާއިމުކޮށްފައިވާ ސެޓެލައިޓް ހަބް ސެންޓަރުގައެވެ. ކިޔަވައި ދެއްވާ ޓީޗަރުން އެހެން ރަށެއްގައި ތިއްބެވި ނަމަވެސް ފެސިލިޓޭޓަރ ޓީޗަރުން އަބަދުވެސް ދަރިވަރުންނާއެކު ކްލާސްތަކުގައި މަސައްކަތް ކުރާނެއެވެ. މީގެ އިތުރުން މި ދަރިވަރުންނަށް އިތުރު ހަރަކާތްތައް ހިންގުމުގައި ބެލެނިވެރި ސްކޫލްތައް ގޮތުގައި ބ.ގޮއިދޫ ސްކޫލާއި، ވ.ކެޔޮދޫ ސްކޫލާއި ވ.އަތޮޅު ތަޢުލީމީ މަރުކަޒު ސަރުކާރުން ވަނީ ހަމަޖައްސާފައެވެ. އަދި މި ބެލެނިވެރި ސްކޫލުން ރާވާ ހިންގާ އިތުރު ހަރަކާތްތަކުގައި ސެޓެލައިޓް ސްކޫލު ދަރިވަރުން، ބެލެނިވެރި ސްކޫލަށް ހާޒިރުވެގެން ބައިވެރިވާނޭ އިންތިޒާމްތައް ވެސް ވަނީ ހަމަޖައްސާފައެވެ.


Ras Online - ކައުންސިލުގެ މުދަލަށް ބަދަލުދޭ އުސޫލު؛ ސަރުކާރުން ބޭނުންވެގެން ނެގިޔަސް ބަދަލު ދޭންޖެހޭނެ\nކައުންސިލުގެ މުދަލަށް ބަދަލުދޭ އުސޫލު؛ ސަރުކާރުން ބޭނުންވެގެން ނެގިޔަސް ބަދަލު ދޭންޖެހޭނެ\nއަހުމަދު މަސްނޫމް 13 އޮކްޓޯބަރު 2021 - 10:30\nލޯކަލް ކައުންސިލެއްގެ ބާރުގެ ތެރޭގައި ހިމެނޭ ބިމެއް، މުދަލެއް ނޫނީ އިމާރާތެއް ސަރުކާރުގެ އެއްވެސް ބޭނުމަކަށް ނަގާނަމަ ބަދަލު ދޭނެ އުސޫލެއް ލޯކަލް ގަވަންމަންޓް އޮތޯރިޓީ (އެލްޖީއޭ)އިން އާންމުކޮށްފިއެވެ.\n"ކައުންސިލްތަކުން ކޮށްފައިވާ އިންވެސްޓްމަންޓުތަކަށް ބަދަލު ނަގައިދިނުމާ ގުޅޭ އުސޫލު" ބުނާ ގޮތުން ސަރުކާރުގެ ބޭނުމަށް ސިޓީ ކައުންސިލެއް ނޫނީ ރަށު ކައުންސިލެއް ނޫނީ އަތޮޅު ކައުންސިލެއްގެ އިހުތިސޯސުގެ ތެރޭގައި ހިމެނޭ ތަނެއް ނޫނީ މުދަލެއް ނަގާނަމަ އެކަށީގެންވާ ބަދަލެއް ދޭން ޖެހޭނެ ކަމަށެވެ. އަދި ކައުންސިލުގެ އިހުތިސޯސުގެ ތެރޭގައި ހިމެނޭ މުދަލެއް ނޫނީ ތަނެއް ގައުމީ އިދާރާއެއްގެ ބޭނުމަށް ނަގަން ޖެހޭނީ، ދެ ފަރާތުގެ ދެމެދުގައި އެއްބަސްވުމެއް ވެގެންކަމަށްވެސް އުސޫލުގައިވެއެވެ.\nމި އެއްބަސްވުމުގައި ކައުންސިލަށް ލިބެން ޖެހޭ ބަދަލާއި، އެ ފައިސާ ލިބެން ޖެހޭ މުއްދަތާއި، ފައިސާ އަދާކުރާނެ ގޮތުގެ ތަފުސީލުތައްވެއެވެ. އަދި މި ބަދަލުގެ އަދަދު ކަނޑައަޅަނީ ސަރުކާރުގެ އިދާރާ އާއި ކައުންސިލުން އެއްބަސްވާ މިނިވަން އޮޓިޑަރަކު މުދަލުގެ އަގުކުރުމަށްފަހުއެވެ.\nއަގުކޮށް ނިމުމުން އުސޫލުގައި ބަޔާންކުރާ ތިން ގޮތުގެ ތެރެއިން ކޮންމެވެސް އެއް ގޮތަކަށް އަގު ކަނޑައަޅައިގެން ބަދަލު ދޭން އެއްބަސްވާންޖެހެއެވެ.\nބަދަލުގެ ގޮތުގައި އަގު ކަނޑައެޅޭ ގޮތްތަކަކީ ބާޒާރުގެ އަގު، ކައުންސިލުން ކޮށްފައިވާ އިންވެސްޓްމަންޓް އަގު، ނަގާ ތަން ނުވަތަ މުދަލުގެ ބަދަލުގައި އެފަދަ ތަނެއް އަޅަން ނޫނީ މުދަލެއް ހޯދަން ހިނގާ ހަރަދެވެ.\nމައި ސަރުކާރުގެ އިދާރާއަކާއި ކައުންސިލަކާ ދެމެދު އެއްވެސް ކަމެއްގައި އެއްބަސްވުމަކަށް ނާދެވިއްޖެ ހާލަތެއްގައި އެ މައްސަލައިގައި މަޝްވަރާކޮށްގެން ގޮތް ނިންމާނީ ފިނޭންސް މިނިސްޓްރީން ކަނޑައަޅާ ގޮތެއްގެ މަތިންނެވެ. ފިނޭންސް މިނިސްޓްރީއާ މަޝްވަރާކޮށްގެން އެއްބަސްވުމަކަށް ނާދެވިއްޖެ ހިނދެއްގައި މައްސަލަ ކޯޓަށް ވެސް ހުށަހެޅޭނެއެވެ.


Khaleda Zia kafaalaathuge dhashun dhookollan Supreme Courtun hudhdha dheefi | Mihaaru\nބަންގްލަދޭޝްގެ އިދިކޮޅު ލީޑަރު ޚާލިދާ ޒިޔާ. --ފޮޓޯ:އޭޕީ\nޚާލިދާ ޒިޔާ ކަފާލާތުގެ ދަށުން ދޫކޮށްލަން ސުޕްރީމް ކޯޓުން ހުއްދަ ދީފި\n16 މެއި 2018 - 17:31\nޑާކާ (މެއި 16) - ބަންގްލަދޭޝްގެ އިދިކޮޅު ލީޑަރު ޚާލިދާ ޒިޔާ ކާފާލާތުގެ ދަށުން މިނިވަން ކުރަން އެ ގައުމުގެ ސުޕްރީމް ކޯޓުން މިއަދު ހުއްދަ ދީފި އެވެ.\nބަންގްލަދޭޝް ނޭޝަނަލިސްޓް ޕާޓީ (ބީއެންޕީ) ގެ ލީޑަރު ދޫކޮށްލުމުގެ ހުއްދަ ދީފައި މި ވަނީ ކޮރަޕްޝަނުގެ ކުށުގައި ފަސް އަހަރަށް ޖަލަށްލީތާ ތިން މަސް ފަހުންނެވެ. ބަންގްލަދޭޝްގެ ދަށު ކޯޓަކުން މާޗް މަހު ވަނީ ހަތަރު މަސް ދުވަހަށް ޚާލިދާ ދޫކޮށްލަން އަމަރުކޮށްފަ އެވެ. ނަމަވެސް އެ އަމުރު ޑާކާ ހައި ކޯޓުގައި ސަރުކާރުން ވަނީ އިސްތިއުނާފްކޮށްފަ އެވެ. ސުޕްރީމް ކޯޓުން މިހާރު ވަނީ ދަށު ކޯޓުގެ ހުކުމަށް ތާއީދުކޮށްފަ އެވެ.\nކާފާލާތުގެ ދަށުން ޚާލިދާ ދޫކޮށްލަން ސުޕްރީމް ކޯޓުން ތާއިދު ކުރި ނަމަވެސް އެކަމަނާ ޖަލުން ނެރޭނެ ދުވަހެއް ނޭނގެ އެވެ. ސަރުކާރުން ބުނަމުން ދަނީ ޚާލިދާގެ މައްޗަށް އެހެން ދައުވާތަކެއް ވެސް އުފުލާފައިވާ ކަމަށެވެ.\nސުޕްރީމް ކޯޓުން ކުރިން ވަނީ ކަފާލާތުގެ ދަށުން ވެސް ޚާލިދާ ދޫކޮށްލަން ދެކޮޅު ހަދައިފަ އެވެ. އިދިކޮޅު ޕާޓީން ބުނެފައި ވަނީ އެއީ ސަރުކާރުގެ ނުފޫޒުން ކުރި ކަމެއް ކަމަށެވެ.\nޚާލިދާގެ ވަކީލުން ކޯޓުގައި ބުނެފައި ވަނީ އެކަހެެރިކޮށް ބަންދުކޮށްފައި ބެހެއްޓުމުގެ ސަބަބުން ޚާލިދާގެ ސިއްހީ ހާލު ވަރަށް ދަށް ކަމަށެވެ. އަދި ހޮސްޕިޓަލެއްގައި އެޑްމިޓްކޮށްގެން އެކަމަނާ އަށް ފަރުވާ ދޭން ބޭނުންވާ ކަމަށް ވެސް ވަކީލުން ބުނެފައިވެ އެވެ.\nބަންގްލަދޭޝްގައި ދެ ފަހަރެއްގެ މަތިން ބޮޑު ވަޒީރުކަން ކުރެއްވި އުމުރުން 72 އަހަރުގެ ޒިޔާގެ މައްޗަށް ފެބްރުއަރީ މަހު ހުކުމްކޮށްފައި ވަނީ ޔަތީމުޚާނާއަކަށް ކަނޑައެޅި ފައިސާ ނެންގެވި ކަމުގެ ކުށުގަ އެވެ. ބީއެންޕީގެ ލީޑަރުގެ މައްޗަށް ވަނީ ޔަތީމް ޚާނާ އިން 252،000 ޑޮލަރު ނެންގެވި ކަމަށް ތުހުމަތުކޮށްފަ އެވެ. ޚާލިދާ ވިދާޅުވެފައި ވަނީ މިއީ ސިޔާސީ ގޮތުން އެކަމަނާގެ މައްޗަށް އުފުލާފައިވާ ދައުވާއެއް ކަމަށެވެ.\nސިޔާސީ ދާއިރާ އަށް 1980 ގެ އަހަރުތަކުގެ ތެރޭގައި ޒިޔާ ވެދެވަޑައިގެންނެވީ ފިރިކަލުން އަވަހާރަކޮށްލުމާ ގުޅިގެންނެވެ. ޒިޔާގެ ޕާޓީން ވަނީ 2014 ވަނަ އަހަރުގެ އާއްމު އިންތިޚާބު ބޮއިކޮޓްކޮށްފަ އެވެ. ކޯޓުގެ ހުކުމާ ގުޅިގެން އިންތިޚާބުގައި ވާދަކުރުމުގެ ފުރުސަތު އެކަމަނާ އަށް ވަނީ ބަންދުވެފަ އެވެ.


Kazakhstan gai aman gelli,ehee ah edhijje\nކަޒަކިސްތާންގައި މިހާރު އާންމުން ހިންގަމުން ގެންދާ ހަމަނުޖެހުންތަކުގައި ތަކެއްޗަށް ދީފައި ހުރި ގެއްލުން\nކަޒަކިސްތާންގެ ސަރުކާރުން ގޭހުގެ އަގަށް ގެނައި ކުއްލި ބަދަލާ ގުޅިގެން ރައްޔިތުން މަގުތަކަށް ނުކުމެ ޖެނުއަރީ ދޭކުން ފެށިގެން ހިންގަމުން ގެންދާ ހަމަނުޖެހުންތަކުގެ ސަބަބުން އަމަން ގެއްލި ލޭއޮހޮރުވުމަކަށް ބަދަލުވެއްޖެ އެވެ.\nކަޒަކިސްތާންގައި އެއްގަމު އުޅަނދުފަހަރު ދުއްވަން ބޭނުންކުރަނީ "ލިކުއިފައިޑް ޕެޓްރޯލިއަމް ގޭސް" (އެލްޕީޖީ) ނުވަތަ ކައްކާ ގޭހެވެ.\nގޭހުގެ އަގު ބޮޑުވާން ދިމާވި ސަބަބަކީ ސަރުކާރުން ކުރިން ދެމުން ގެންދިއަ ސަބްސިޑީޒް، ކުރިއާލައި އެންގުމެއް ނެތި ކަނޑާލުމުންނެވެ. ސަބްސިޑީޒްގެ ގޮތުގައި ސަރުކާރުން ދެމުން ގެންދިއަ އެހީތެރިކަން ވެފައި އޮތީ އާންމުންނަށް ވަރަށް ބޮޑު ފަސޭހައަކަށެވެ.\nކަޒަކިސްތާންގައި މިއިން ޒަމާނަކު ވެސް ހަމަނުޖެހުމެއް ހިނގާފައި ނުވެ އެވެ. އެހެން ނަމަވެސް، ގޭހުގެ އަގަށް ގެނައި ބަދަލު ސަބަބަކަށް ހަދައި އާންމުން މަގުތަކަށް ނުކުމެ އަމަން ބަލަހައްޓާ އޮފިސަރުންނަށް ހަމަލާދީ ސަރުކާރުގެ އިދާރާތަކުގައި ވަނީ ހުޅުޖަހާފަ އެވެ.\nއަމަން ބަލަހަައްޓާ އޮފިސަރުންގެ 353 މީހަކަށް ބޮޑެތި އަނިޔާތައް ލިބިފައިވާ ކަމަށް ދައުލަތުގެ ޚަބަރު އެޖެންސީ، ޚަބަރު 24 އިން ބުނެ އެވެ. އަދި 13 އޮފިސަރަކު މަރާލާފައިވާ ކަމަށް ވެސް ޚަބަރުތައް ބުނެ އެވެ. މަރުވެފައި ތިބި ބައެއް އޮފިސަރުންގެ ބޯވަކިކޮށް ފުޓުބޯޅަ ކުޅޭ ހިސާބަށް މަޝްރަހު އޮތީ ބަދަލުވެފަ އެވެ.\nކަޒަކިސްތާންގައި މިހާރު އާންމުން ހިންގަމުން ގެންދާ ހަމަނުޖެހުންތައް ކޮންޓްރޯލް ކުރުމަށް އަމަން ބަލަހައްޓާ އޮފިސަރުން\nއާންމުން ރުއްސުމަށްޓަކައި ރައީސް، ގާސިމް ޖޫމާރަތު ތޫކަޔޭވް ވަނީ ކެބިނެޓް އުވާލައްވައި މުޅިން އާސަރުކާރެއް އެކުލަވާލައްވާނެ ކަމަށް ވިދާޅުވެފަ އެވެ. އާންމުން އެދި ގޮވާލި ހުރިހާ ކަމެއްހެން ސަރުކާރުން ކޮށްދީފައިވާ އިރުވެސް،. ހަމަނުޖެހުންތައް އަދި ވެސް ދަނީ ކުރިއަށެވެ.\nކަޒަކިސްތާންގެ ވިޔަފާރި ސިޓީތަކަށް ދާން އޮންނަ މަގުތައް ބަންދުކޮށް ބަލިމީހުންނަށް ފަރުވާ ނުދެވޭނޭހެން ހޮސްޕިތަލްތައް ވެސް ވަނީ ބަންދުކޮށްފަ އެވެ. އެއްގަމު އުޅަދުތަކުގައި ހުޅުޖަހައި އިމާރާތްތަކަށް އަލިފާންބޮން އުކުމުގެ ސަބަބުން އަވަށްތަކުގައި ވަނީ ހުޅުފަޅައިގެން ގޮސްފަ އެވެ.\nރައީސް ގާސިމް ވިދާޅުވި ގޮތުގައި އާންމުގެ ނަމުގައި މިހާރު ހަމަނުޖެހުން ހިންގަމުން ގެންދަނީ ޓެރަރިސްޓުންނެވެ. އެއީ ބޭރުގެ ޖަމާއަތްތަކުން މަދަދު ލިބިގެން ހިންގާ ހަރަކާތްތަކެއް ކަމަށް ވެސް ވިދާޅުވި އެވެ.\nކަޒަކިސްތާންގައި އަމަން ގާއިމުކުރުމަށް ގާސިމް ވަނީ ރަޝިއާގެ އެހީތެރިކަމަށް ވެސް އެދިވަޑައިގެންފަ އެވެ. އަދި ކުރީގެ ރޫސީވިލާތަށް ނިސްބަތްވާ ގައުމުތައް ގުޅިގެން ކަޒަކިސްތާންގައި މަސްލަހަތު ބަލަހައްޓައި ދިނުމަށް ވެސް ގާސިމް ވަނީ އެދިވަޑައިގެންފަ އެވެ.\nކަޒަކިސްތާންގައި މިހާރު އާންމުން ހިންގަމުން ގެންދާ ހަމަނުޖެހުންތައް ކޮންޓޯލް ކުރުރުމަށް ރަޝިއާ ސިފައިން ފޮނުވަނީ\nޚަބަރުތައް ބުނާ ގޮތުން ރަޝިއާގެ އަސްކަރީ ފައުޖުތައް މިހާރު ވަނީ ކަޒަކިސްތާނަށް އަރާފަ އެވެ. ފައުޖުތަކުގައި ހިމެނޭ އޮފިސަރުންގެ އަދަދު، ދެގައުމުން ކުރެ ގައުމަކުން ހާމަނުކުރި ނަމަވެސް ބުނެވޭ ގޮތުގައި ރަޝިއާ ސިފައިން ކަޒަކިސްތާންގައި އަދާކުރާނީ އަމަން ބެލެހެއްޓުމެވެ.\nކަޒަކިސްތާންގައި ހަމަނުޖެހުން ބޮޑުވެ ފުޅާވުން ރަޝިއާއަށް ވަރަށް ބޮޑު ނުރައްކަލަކަށް ވެސް ވެދާނެ އެވެ. ރަޝިއާއިން ޖައްވަށް ސޮޔުޒް ރޮކެޓްތައް ފޮނުވަނީ ކަޒަކިސްތާންގެ ބައިކަނޫރު ކަސްމަދުރޯމުންނެވެ.\nރަޝިއާއިން އޮތީ ހަމަނުޖެހުންތައް ބައިކަނޫރަށް ފޯރަފާނެ ކަމަށް ބަލައި ސަލާމަތީ ފިޔަވަޅުތައް ހަރުކަށިކޮށްފަ އެވެ.\nރަޝިޔާ ޓެރަރިޒަމް ބަޣާވާތް + ޓެރަރިސްޓް ހަމަލާ


Victory aa dhekolhah Suzain ge Green muhimmu match akah | Mihaaru\nވިކްޓަރީއާ ދެކޮޅަށް ސުޒޭންގެ ގްރީން މުހިއްމު މެޗަކަށް\n22 މެއި 2018 - 11:005comments\nއެސްޓީއޯ މާލޭ ލީގުގެ ތާވަލް މިހާރު އޮތްގޮތުން، ދިވެހި ޕްރިމިއާ ލީގުން ފުރުސަތު ހޯދަން އެންމެ ބޮޑަށް ވާދަކުރާ އެއް ޓީމަކީ އަލީ ސުޒޭންގެ ކޯޗުކަމުގައި ކުޅެމުން އަންނަ ގްރީން ސްޓްރީޓްސް އެވެ. މިރޭ ވިކްޓަރީއާ ދެކޮޅާށް ގްރީންސްޓްރީޓްސް ކުޅޭ މެޗަކީ އެކަން ހާސިލްކުރަން އެ ޓީމަށް ވަރަށް މުހިއްމު މެޗެވެ. ލީގަށް ކޮލިފައިވުމަށް ޔުނައިޓެޑް ވިކްޓަރީ އާއި ގްރީންސްޓްރީޓްސް ކުރަމުން އަންނަ މަސައްކަތުގައި ކުރި ހޯދުމަށެވެ.\nގްރީން ސްޓްރީޓްސް އޮތީ ނުވަ މެޗުން ނުވަ ޕޮއިންޓާ އެކު ލީގުގެ ހަ ވަނައިގަ އެވެ. ހަތް ވަނައިގައި އޮތް ޔުނައިޓެޑް ވިކްޓަރީ އަށް ލިބިފައިވަނީ ނުވަ މެޗުން ހަތް ޕޮއިންޓެވެ. ލީގުގައި އެންމެ ފަހުން ގްރީން ކުޅުނު މެޗުން ޔުނައިޓެޑް ވިކްޓަރީ އަތުން ބަލިވިނަމަ އެ ޓީމަށް ހަ ވަނަ ގެއްލުމުގެ ފުރުސަތު އޮތެވެ. އެކަމަކު ގްރީން ސްޓްރީޓްސް އަށް ޕޮއިންޓެއް ލިބުނީ ފަހު ވަގުުތު ޖެހި ގޯލުންނެވެ.\n"މި ޕޮއިންޓް މިއީ އިރާދަކުރެއްވިއްޔާ ވަރަށް މުހިއްމު ޕޮއިންޓެއް. މި ޕޮއިންޓް ގުނާނެ ގްރީން ޕްރިމިއާ ލީގަށް ދާއިރުގައި މުހިއްމު ޕޮއިންޓެއް ގޮތުގައި. އެ ގޮތަށް ގަބޫލުކުރަނީ،" ޔުނައިޓެޑް ވިކްޓަރީއާ ދެކޮޅަށް ކުޅުނު މެޗަށް ފަހު ސުޒޭން ބުންޏެވެ.\nކުރިއަށް ހުރި މެޗުތަކަށް ނުކުންނައިރު ގްރީން ސްޓްރީޓްސް އަށް އަދި ހަމަޖެހިލެވެން އޮތް ކަމަށް ނުދެކޭ ކަމަށް ސުޒޭން ބުންޏެވެ.\n"ގްރީން އޮތީ ފަސޭހަ ކޮށްލެވޭ ހާލަތެއްގައެއް ނޫން. މިހާތަނަށް މި އޮތީ ނުވަ ޕޮއިންޓް. ފަސޭހަ ކޮށްލައިގެން ހުރެވެން އަދި ނެތް." އޭނާ ބުންޏެވެ.\nކޯޗު ސޮބާހު މުހައްމަދު (ސޮބާ)ގެ އިރުޝާދުގެ ދަށުން މިދިޔަ އަހަރު އަލަށް ފުރަތަމަ ޑިވިޝަނުގައި ވާދަކޮށް ގްރީން މާލޭ ލީގުގެ ދެ ވަނަ ހޯދި އެވެ. ރާއްޖޭގެ އެންމެ ކާމިޔާބު އެއް ކޯޗު ސުޒޭންއާ އެކު މި ސީޒަނުގައި ނުކުމެ މިހާތަނަށް ގްރީން އަށް ގިނަ މެޗުތަކުގައި ދިމާވާ އެންމެ ބޮޑު މައްސަލަ އަކީ ލަނޑު ޖަހަން ލިބޭ ފުރުސަތުތަކުގެ ބޭނުން ނުހިފުމުގެ ސަބަބުން ނަތީޖާ ނެރުމަށް އުނދަގޫތަކެއް ދިމާވުމެވެ.\nއެކަމު މި ސީޒަނުގައި މިހާތަނަށް ޕޮއިންޓް ގެއްލޭނެ ކަމަށް ބެލެވުނު ދަނޑިވަޅުގައި އެންމެ ހިތްވަރުގަދަ ކުޅުމެއް ދެއްކީ ވެސް ގްރީނުންނެވެ. އެ ޓީމު ވަނީ ބަލިވެފައި އޮތް ދަނޑިވަޅުގައި ތިން މެޗެއްގެ ނަތީޖާ ފަހު ވަގުތު ބަދަލުކޮށްލައިފަ އެވެ. އެއީ ފުރަތަމަ ބުރުގައި މާޒިޔާ އާއި ޓީސީއާ ދެކޮޅަށް ކުޅުނު މެޗާއި ދެ ވަނަ ބުރުގައި ޔުނައިޓެޑް ވިކްޓަރީއާ ދެކޮޅަށް ކުޅުނު މެޗެވެ.\nލީގުގެ ކުރީކޮޅުގައި މެޗެއްގެ ކުރިން އޮތް ނޫސްވެރިންގެ ބައްދަލުވުމުގައި ސުޒޭން ވަނީ އޭނާ އިރުޝާދުދޭ އެއްވެސް ޓީމަކުން މެޗެއްގެ ފުރިހަމަ ވަގުތު ހަމަނުވަނީސް ބަލިވި ކަމަށް ނުނިންމާނެ ކަމަށާއި ފަހު ސިކުންތާ ހަމައަށް މަސައްކަތްކުރާނެ ކަމަށް ބުނެފަ އެވެ. އަދި އެއީ ކުޅުނު ދުވަސްވަރާއި ކޯޗިން އަށް ނުކުތް ފަހުން ވެސް ގަބޫލުކުރާ އުސޫލުކަމަށް އޭރު އޭނާ ބުންޏެވެ.\nލީގުގެ ފުރަތަމަ ބުރުގައި ގްރީން ސްޓްރީޓްސް އަތުން ވިކްޓަރީ ވަނީ 2-1 އިން މޮޅުވެފަ އެވެ. ލީގުގައި މިރޭ މި ދެ ޓީމު ކުޅޭ މެޗު ފަށާނީ 10 ޖަހާއިރު އެވެ.\nއިތުރު ލިޔުންތައް އަލީ ސުޒޭން ކްލަބް ގްރީން ސްޓްރީޓް\nލީގުގެ ތައްޔާރީތަކަށް ސުޒޭންގެ ފާޑުކިޔުން\nގްރީންގެ އަމާޒު ހުރީ ތަށްޓަށް: ސުޒޭން\n"ފެންނަނީ ފުޓްބޯޅައިގައި މިސްރާބެއް ނެތް މަންޒަރު"


SunOnline: Gulhifalhu project ge mauloomaathu hissaa kurumah haassa website eh\nގުޅީފަޅު ޕްރޮޖެކްޓުގެ މައުލޫމާތު ހިއްސާކުރުމަށް ހާއްސަ ވެބްސައިޓެއް\nއައިޝަތު ފަރީޙާ 06 Aug 2020, 12:01\nގުޅީފަޅު ހިއްކުމުގެ މަޝްރޫއަށް ފަޅު ތެރެއިން: އީޕީއޭއިން ބުނަނީ އަދި ހިއްކުމުގެ އަސަރު ވިލިމާލޭ ފަރަށް ނުކުރާ ކަމަށް -- ފޮޓޯ/ އީޕީއޭ\nގުޅީފަޅު ހިއްކުމުގެ މަޝްރޫއާ ގުޅޭ މައުލޫމާތު ހިއްސާ ކުރުމަށް ހާއްސަ ވެބްސައިޓެއް ލޯންޗުކޮށްފިއެވެ،\nމިނިސްޓްރީ އޮފް ޕްލޭނިން، ހައުސިން އެންޑް އިންފްރާސްޓްރަކްޗާ އިން ބުނީ މި ވެބްސައިޓު މެދުވެރިކޮށް ޕްރޮޖެކްޓު ކުރިއަށްދާ މިންވަރާއި، ތިމާވެއްޓަށް ކުރާ އަސަރު ދެނެގަތުމަށް ކުރާ މަސައްކަތްތަކުގެ އިތުރުން ޕްރޮޖެކްޓުގެ ސަބަބުން ކުރާނެ ނޭދެވޭ އަސަރުތައް ކުޑަކުރުމަށް ކުރެވޭ މަސައްކަތްތަކުގެ މައުލޫމާތު ހިއްސާ ކުރާނެ ކަމަށެވެ.\nމި ޕްރޮޖެކްޓާ ގުޅޭގޮތުން އާންމުންގެ އެއްވެސް ޝަކުވާއެއް ނުވަތަ ކޮމެންޓެއް އޮތްނަމަވެސް ވެބްސައިޓު މެދުވެރިކޮށް ހިއްސާ ކުރެވޭނެއެވެ.\nގުޅީފަޅު ހިއްކުމުގެ ޕްރޮޖެކްޓަކީ މާލޭ ވިޔަފާރި ބަނދަރު ގުޅީފަޅަށް ބަދަލުކުރުމަށް ސަރުކާރުން ނިންމާފައިވާ ޕްލޭނު ކުރިއަށް ގެންދިޔުމަށް ހިންގާ ޕްރޮޖެކްޓެކެވެ. ގުޅީފަޅު ހިއްކުމުގެ މަސައްކަތް ހަވާލުކޮށްފައިވަނީ ބޮސްކާލިސް ވެސްޓްމިންސްޓާ ކޮންޓްރެކްޓިން ލިމިޓެޑަށެވެ. ޕްރޮޖެކްޓުގެ އަގަކީ 53 މިލިއަން ޑޮލަރު (817.26 މިލިއަން ރުފިޔާ)އެވެ.\nގުޅީފަޅު ޑްރެޖިން އެންޑް ލޭންޑް ރިކްލެމޭޝަން ޕްރޮޖެކްޓުގެ ދަށުން ހަ މިލިޔަން ކިޔުބިކް މީޓަރުގެ ބިން ހިއްކާ ރިވެޓްމެންޓު ޖަހާނެއެވެ. މި ޕްރޮޖެކްޓުގެ ދަށުން ޖުމްލަ 20 މިލިޔަން ކިޔުބިކް މީޓަރުގެ ސަރަހައްދެއް ހިއްކާނެ ކަމަށް ވެބްސައިޓުގައި ބުނެފައިވެއެވެ.\nގުޅީފަޅު ހިއްކަން ފަށާފައިވަނީ މެއި މަހުގެ ތެރޭގައެވެ. މި ޕްރޮޖެކްޓު ނިންމާލެވޭނެ ކަމަށް ލަފާކޮށްފައިވަނީ ނުވަ މަހާއި 14 މަހާ ދެމެދުގެ މުއްދަތެއްގެ ތެރޭގައެވެ.\nގުޅީފަޅު ހިއްކަން ފެށުމާއެކު އެ ސަރަހައްދުގެ ކަނޑުގެ ދިރުންތަކަށާއި ފަރުތަކަށް ގެއްލުންވާކަމަށްބުނެ ގިނަ ބަޔަކު ވަނީ ކަންބޮޑުވުން ފާޅުކުރަން ފަށާއިފައެވެ.\nއެ މަޝްރޫއުގެ އެންވާރަމަންޓް އިމްޕެކްޓް އެސެސްމަންޓް ރިޕޯޓް (އީއައިއޭ)ގައި ބުނެފައިވާ ގޮތުގައި، މި މަޝްރޫއުގެ ސަބަބުން ކަނޑުގެ ވެއްޓަށް ނޭދެވޭ އަސަރު ކުރާނެ އެވެ. އެގޮތުން އޮތް އެންމެ ބޮޑު ނުރައްކަލަކީ ގުޅީފަޅާ ކައިރި ފަރުތަކަށް ވެލި އެޅުމުގެ ސަބަބުން ފަރުތަކާއި މުރަކަތައް މަރުވުމާއި، ވެލީގެ ސަބަބުން ފެން ކިލަނބުވުމެވެ.\nއެގޮތުން އެކަމުގެ ނުރައްކާ 30 ހަކަށް ފަރަށް އެބަ އޮތް ކަމަށް ވެސް ވަނީ ލަފާކުރެވިފަ އެވެ. ނަމަވެސް އީޕީއޭއިން ބުނަނީ އެ މަޝްރޫއުގެ ކަންކަން ދުވަހުން ދުވަހަށް ބަލަމުން އަންނަ ކަމަށާއި ވިލިމާލެ ފަރަށް މާބޮޑު ގެއްލުމެއް ނުވާ ކަމަށެވެ.\nގެއްލުން ކުޑަކުރުމުގެ ގޮތުން ގުޅީފަޅުން ހިއްކާ ސަރަހްދުގައި ހުރި މުރަކަތައް މިހާރު ވަނީ އެހެން ތަނަކަށް ބަދަލުކޮށްފައެވެ.\nޕްލޭނިން މިނިސްޓަރު މުހައްމަދު އަސްލަމް ވިދާޅުވީ ގުޅީފަޅުގައި ޕޯޓު ހެދުމަށް އެތަން ހިންކަނީ އިތުރު ގޮތެއް ނެތިގެން ކަމަށެވެ.\nމިނިސްޓަރު ވިދާޅުވީ މާލޭގެ ބަނދަރު ގުޅީފަޅަށް ބަދަލުކުރަނީ ހަމައެކަނި ބޯޓުފަހަރު ކައިރިކުރާ މަގަތު ފާލަމެއްގެ ގޮތުގައި ބޭނުންކުރަން ނޫންކަމަށާއި އިތުރު ޕްލޭންތައް އެބަހުރި ކަމަށެވެ.\n"ގުޅީފަޅުގައި 187 ހެކްޓަރުގެ ބިން ހިއްކޭއިރު، އޭގެ ތެރެއިން ބޮޑުބައި އޮންނާނީ ޕޯޓު އަދި ޕޯޓާ ގުޅިގެން ހިނގާ މަސައްކަތްތަކަށް. ނަމަވެސް މަޖިލީހުން ވެސް ނިންމި ގޮތަށް 15 ޕަސެންޓު ބިން ރެޒިޑެންޝަލް ލޭންޑުގެ ގޮތުގައި ކަނޑައަޅާނަން... މިހާރު އަންދާޒާއަކީ ކޮންޓްރޯލްޑް ޕްލޭންޑް ޑިވެލޮޕްމަންޓަކަށް 1200 ޕްލޮޓު އެތަނުން ނެގޭނެ." މިނިސްޓަރު އަސްލަމް ވިދާޅުވި އެވެ.\nގުޅީފަޅު ބޭރުގައި އޮތް ބޯޓަކުން މީހަކު ވެއްޓި ބޯފެޅިއްޖެ\nއެޗްޑީސީ އާއި ޖީއެމްއައިޒެޑްއެލް އެއްކޮށްލީ މާލީ ފައިދާއަށް


ކޯވިޑް-19އާގުޅޭ މަޢުލޫމާތު ހޯދުމަށް ގިނަ ބަޔަކު ބަރޯސާވީ އެޗް.ޕީ.އޭއަށް ކޯވިޑް-19އާގުޅޭ މަޢުލޫމާތު ހޯދުމަށް ގިނަ ބަޔަކު ބަރޯސާވީ އެޗް.ޕީ.އޭއަށް\nކޯވިޑް-19އާގުޅޭ މަޢުލޫމާތު ހޯދުމަށް ގިނަ ބަޔަކު ބަރޯސާވީ އެޗް.ޕީ.އޭއަށް\nކޯވިޑް-19އާއި ގުޅޭ މަޢުލޫމާތު ހޯދުމަށް ގިނަ ބަޔަކު ބަރޯސާވީ ހެލްތް ޕްރޮޓެކްޝަން އެޖެންސީ، އެޗް.ޕީ.އޭއަށްކަމަށް "ސޯޝިއޯ-އިކޮނޮމިކް އެސްޕެކްޓްސް އޮފް ކޯވިޑް-19" މިނަމުގައި ރާއްޖޭގައި ކުރިއަށްގެންދާ ސަރވޭއަކުން ދައްކައިފިއެވެ.\nމިއީ ކޯވިޑް-19ގެ ސަބަބުން ދިވެހިންގެ ދިރިއުޅުމަށް އިޤްތިޞާދީގޮތުންނާއި، އިޖްތިމާޢީގޮތުން ކޮށްފައިވާ އަސަރު ދެނެގަތުމަށް ކުރިއަށްގެންދާ ސަރވޭއެކެވެ. އެޗް.ޕީ.އޭ.އާއި ދިވެހިރާއްޖޭގެ ޤައުމީ ޔުނިވަރސިޓީ، އެމް.އެން.ޔޫ ގުޅިގެން އޮންލައިންކޮށް ކުރިއަށްގެންދާ މި ސަރވޭގައި 2871 މީހުން ބައިވެރިވެފައިވާއިރު، އޭގެ ތެރެއިން 2697 މީހެއްގެ ފަރާތުން ސަރވޭއަށް ބޭނުންވާ ފުރިހަމަ ބައިވެރިވުން ލިބިފައިވާކަމަށް އެޗް.ޕީ.އޭއިން ވިދާޅުވިއެވެ.\nއެޗް.ޕީ.އޭއިން ވަނީ މި ސަރވޭގެ ފުރަތަމަ ބުރުން އެއްކުރެވުނު މަަޢުލޫމާތުތަކުގެ ތަފާސް ހިސާބުތައް އާއްމުކޮށްފައެވެ. އެޗް.ޕީ.އޭއިން ވަނީ ސަރވޭގެ ބައިވެރިން ކޯވިޑް-19އާއި ގުޅޭ މަޢުލޫމާތު ހޯދާ ގޮތްތަކާއި، އާބާދީގެ އެކި އުމުރުފުރާތަކުގެ މެދުގައި ސިއްހީ ކަންބޮޑުވުން އެންމެ ބޮޑަށް އޮތްކަންކަމާއި، ވަޔަލެންސް އެޓް ހޯމް ނުވަތަ ގެވެށިއަނިޔާގެ ކަންބޮޑުވުން އޮތް މިންވަރާމެދު ބައިވެރިން ދެކޭގޮތް ހާމަކޮށްފައެވެ.\nސަރވޭގައި ބައިވެރިވި ފަރާތްތަކުގެ ތެރެއިން ކޯވިޑް-19އާއި ގުޅޭ އެންމެ އިތުބާރު ހިފޭ މަޢުލޫމާތުތައް ހޯދުމަށް ގިނަ ބަޔަކު ބަރޯސާވީ އެޗް.ޕީ.އޭއަށެވެ. އެގޮތުން ސަރވޭގައި ބައިވެރިވި 37 އިންސައްތަ މީހުން ބުނެފައިވަނީ އެމީހުން މި ބައްޔާގުޅޭ އެންމެ މުހިއްމު އަދި ބޭނުންތެރި މަޢުލޫމާތުތައް ހޯދާފައިވަނީ އެޗް.ޕީ.އޭ މެދުވެރިކޮށް ކަމަށެވެ. އެއީ ސަރވޭގައި ބައިވެރިވި ކޮންމެ5މީހަކު2މީހެކެވެ.\nކޯވިޑް-19އާއި ގުޅޭ މަޢުލޫމާތު ހޯދުމަށް 23 އިންސައްތަ މީހުން ސޯޝަލް މީޑިއާ އިޙްތިޔާރުކޮށްފައިވާއިރު، 21 އިންސައްތަ މީހުންނަށް މަޢުލޫމާތު ލިބިފައިވަނީ ޕަބްލިކް އެނައުންސްމަންޓްތައް ނުވަތަ އާއްމު އެންގުންތައް މެދުވެރިކޮށެވެ. އަދި ޚަބަރުފަތުރާ ވަސީލަތްތައް މެދުވެރިކޮށް 19 އިންސައްތަ މީހުން މަޢުލޫމާތު ހޯދާފައިވާއިރު، ރަންޓެހިންނާއި އާޢިލާ މީހުން މެދުވެރިކޮށް3އިންސައްތަ މީހުން ވަނީ މަޢުލޫމާތު ހޯދާފައެވެ.\nތަފާތު އުމުރުފުރާތަކުގެ މެދުގައި ހުރި ސިއްހީ ކަންބޮޑުވުންތަކުގެ ގޮތުގައި ސަރވޭގެ ބައިވެރިން އެންމެ ބޮޑަށް ފާހަގަކޮށްފައިވަނީ ނޭވާލާ ނިޒާމުގެ މައްސަލަތައް ހުރި މީހުންނާއި، އުމުރުން ދުވަސްވީ މީހުންނާއި، ޚާއްސައެހީއަަށް ބޭނުންވާ މީހުންގެ ސިއްހަތާމެދުގައެވެ. އެގޮތުން ސަރވޭގައި ބައިވެރިވި 89 އިންސައްތަ ފިރިހެނުންނާއި، 77 އިންސައްތަ އަންހެނުން ވަނީ ނޭވާލާ ނިޒާމުގެ މައްސަލަތައް ހުރި މީހުންނާއި، އުމުރުން ދުވަސްވީ މީހުންނާއި، ޚާއްސައެހީއަަށް ބޭނުންވާ މީހުންގެ ސިއްހަތާމެދު ކަންބޮޑުވާކަމަށް ބުނެފައެވެ. 85 އިންސައްތަ ފިރިހެނުންނާއި 76 އިންސައްތަ އަންހެނުންވަނީ ރާއްޖޭގައި މަސައްކަތް ކުރާ ބިދޭސީންގެ ސިއްހަތާމެދު ކަންބޮޑުވާކަން ހާމަކޮށްފައެވެ. އަދި 73 އިންސައްތަ ފިރިހެނުންނާއި، 67 އިންސައްތަ އަންހެނުންވަނީ އެމީހުންގެ ގޭގައި ދިރިއުޅޭ ފަރާތްތަކުގެ ސިއްހަތާމެދު ކަންބޮޑުވާކަމަށް ބުނެފައެވެ. މީގެ އިތުރުން 61 އިންސައްތަ ފިރިހެނުންނާއި 53 އިންސައްތަ އަންހެނުންވަނީ މަސްތުވާތަކެތީގެ ޝިކާރައަކަށްވެފައިވާ މީހުންގެ ސިއްހަތާމެދުވެސް ކަންބޮޑުވާކަން ފާހަގަކޮށްފައެވެ.\nކޯވިޑް-19ގެ ސަބަބުން އުފެދިދާނެ އިޖްތިމާއީ މައްސަލަތަކުގެ ތެރެއިން ގެވެށިއަނިޔާގެ މައްސަލަތައް ނެތްކަމަށް 73 އިންސައްތަ މީހުން ބުނެފައިވާއިރު، އެކަމާމެދު ކޮންމެވެސް ވަރެއްގެ ކަންބޮޑުވުމެއް 10 އިންސައްތަ މީހުން ވަނީ ފާޅުކޮށްފައެވެ. އަދި 17 އިންސައްތަ މީހުންވަނީ ގެވެށިއަނިޔާގެ ކަންބޮޑުވުން ވަރަށް ބޮޑަށް އޮތްކަމަށް ބުނެފައިވެއެވެ. މި 17 އިންސައްތަ މީހުންގެ ތެރެއިން ކޮންމެ6މީހަކުން އެކަކަށް ގެވެށިއަނިޔާ ތަޙައްމަލުކުރި މީހެއްގެ މަޢުލޫމާތު އެނގޭކަން އެޗް.ޕީ.އޭއިން ވަނީ ފާހަގަކޮށްފައެވެ.\n"ސޯޝިއޯ-އިކޮނޮމިކް އެސްޕެކްޓްސް އޮފް ކޯވިޑް-19" މިނަމުގައި ރާއްޖޭގައި ކުރިއަށްގެންދާ މި ސަރވޭއަކީ އެޗް.ޕީ.އޭއާއި އެމް.އެން.ޔޫ ގުޅިގެން ކުރިއަށްގެންދާ ޢިލްމީ ދިރާސާއެކެވެ. މި ދިރާސާއަކީ ސިއްހީ ދިރާސާކުރާ ޤައުމީ ކައުންސިލުން ފާސްކޮށްފައިވާ ދިރާސާއެކެވެ. ސަރވޭގެ ފުރަތަމަ ބުރުން އެއްކުރެވުނު މަޢުލޫމާތުގެ އަލީގައި އެޗް.ޕީ.އޭއިން ފުރަތަމަ އާއްމުކުރި ސަރވޭގައި ބައިވެރިވި 94 އިންސައްތަ މީހުންނަށް ކޯވިޑް-19ގެ އަލާމާތްތައް ދެނެގަންނަން އެނގޭކަން ވަނީ ހާމަވެފައެވެ.